text
stringlengths 33
26.1k
| label
stringclasses 5
values |
|---|---|
Виталий Пронин "Удмурт дунне" газет "Гурт адями" премиен данъяз Пичи Пурга ёросысь Вуж Мӧнья гуртысь Бронислав Ясоновез. Зечкылан ужрад ортчиз геройлэн гуртоосыз полын -Вуж Моньялась библиотекаын. Татчы вуылизы "Удмурт дунне" газетлэн валтись редакторез Зинаида Рябинина но редакциысь корреспондентъёс Елена Никитина но Дарали Лели. Газетчиос дано адямизылы удмурт дэрем кузьмазы. -Таче дуно кузьыме мынам ой вал на, шуиз Бронислав Васильевич. -Угось та дунъет солэн гуртоосызлэн шуыны луэ, малы ке щуоно, соос куаразэс сётизы чошатсконын кивалтисьсы понна. Та жытэ лачак гуртоос потиллям. Ваньзы соос Ясонов сярысь шуныт кылъёс веразы, собере табанен-чечыен жок сьорын кырзазы, шулдыръяськизы.«Гурт адями» конкурсмы азинтӥське. Дано гуртоосты понна куарадэс сётыны быгатоды сайтмы пыр. Соос кутӥсько декабрь пумозь. Теги: гуртадями ПичиПургаёрос | Иворъёс |
Виталий Пронин Туннэ, 4-тӥ куартолэзе, Ижысь куд-ог шор ульчаос пытсамын луозы. Татын дасясько Вормонлы сӥзем ужрадъёслы, соин ик машина нуллӥсьёслы мукет сюрес утчано луоз. 8:30 - 13:00 часъёсы Коммунаров ульча (Наговицынлэн но Лихвинцевлэн ульчаоссы вискын) пытсамын луоз. Татын ортчоз Быдӟым Вормонлы сӥзем митинг. 15:30 - 16:30 часъёсы ворсаськоз Пушкинской урам (Наговицынлэн но Лихвинцевлэн ульчаоссы вискын), Коммунаров ульча (Наговицынлэн но Лихвинцевлэн ульчаоссы вискын). Татӥ нырысьсэ парадэн ортчозы кадетъёс. Та дыре троллейбусъёс но автобусъёс дышем сямен кошкозы Удмуртской ульча кузя, оглюкетэз автобусъёс васькалозы-тубалозы К. Маркслэн ульчаез кузя.УДТуспуктэм: udmurt.ru | Улон-вылон |
Виталий Пронин Тыриськонъёс будӥзы ог 8,5 процентлы,1-тӥ июльысен шаерамы тыллы, шунытлы, вулы, чагыр эстӥськонлы тыриськонъёс будӥзы ог 8,5 процентлы, ивортӥз энергетикая но ЖКХ-я министр Иван Маринин. Газэн эстӥськись коркаосын тыл понна тыриськон киловаттэз понна 2,99-ысен 3,24 манетозь будэмын. Газтэк улӥсьёслы - 2,09-ысен 2,27 манетозь. Шуныт понна азьвыл 1 Гкал понна 1 сюрс 422 манет тыриськомы ке вал, туннэ та лыдпус 1 сюрс 543 манетозь ӝутӥськиз. Городын улӥсьёс пӧсь ву понна но тросгес коньдон сётозы - одӥг кубометр ву 1-тӥ июлёзь ог 86 манет сылэ ке вал, али - 94 манет. Кезьыт ву 12,1-ысен 13,43 манетозь йылӥз. Газ вылын пӧраськон понна одӥг кубометрезлы тыроно луоз 4,48 манет интые 4,86 манет. Баллонэ пельтэм 1 кило чагыр эстӥськон 39,85-ысен ӝутӥськиз 42,85 манетозь. Пусъёно: выль лыдпусъёсъя платёжкаос шаерамы улӥсьёслы люкылэмын луозы август толэзе. Шумпотымон соиз: 1-тӥ июльысен Ижын калыкез нуись-вайись транспорт понна дун уз воштӥськы, 17 манет ик кылёз. Ольга Корепанова Туспуктӥз Александр Горбунов Теги: дунъёс | Улон-вылон |
Виталий Пронин Удмуртиысь культура удысысь дано ужась И. Митрофанова.5-тӥ оштолэзе 75 арессэ пусйысал Удмуртиысь культура удысысь дано ужась, «Ижмаш» культура дворецысь калык театрын шудэм артистка Июлия Митрофанова. Июлия Васильевна быдэ вуиз Дэбес ёросысь Уйвай гуртын. Улон соку секыт вал, коньдон ӧй вал, гуртъёсысь тросэз егитъёс заводэ ужаны кошкылӥзы. Юля но, школазэ йылпумъяса, вуз карисе дышетскыны Иже кошке. Ачиз кадь ик удмурт нылъёсын но пиосын тодматскыса, ӝытъёсы «Ижмаш» культура дворецысь калык театре репетициосы пота, спектакльёсын шудэ, чебер тусыныз но куараеныз ваньзэ паймытэ. 30-40 егитъёс отчы ветлћзы, драмкружокен кивалтӥз Уйвайын ик вордскем Лазарь Перевощиков - Удмурт АССР-ысь дано артист. Со вакытэ театре вуэ Шаркан ёросысь Быгы гуртын вордскем, Ленинградысь профсоюзъёслэсь вылӥ школазэс йылпумъям Анатолий Митрофанов. Солы оско режиссёрлэсь ужзэ. Йӧно, визьмо, сабырлы воргорон соку ик егит нылъёслэн син шоразы йӧтӥз. Юля но казакпиез синйылтытэк ӧз кыльы. Игнатий Гавриловлэсь «Кезьыт ошмес» драмазэ пуктыкузы, Анатолий Андреевич Юлялы Жагалэсь рользэ сётӥз. Нылашлы та роль улоназ бадӟым вормон вайиз. Быдӟым Октябрьлы 50 ар тырмон юбилейлы сӥзем фестивальын та спектакль Удмурт шаерын нырысетӥ интые потӥз но Пермьын ортчись ӵошатсконъёсы шедиз. Игнатий Гавриловлэн «Сузэръёс» спектакляз Июлия Васильевна сайкыт но чылкыт тусбуё Натӥез шудӥз. Сокем рольёссэ яратылӥз, эсьмаса, быдэсак геройёсызлэн улоназы выйылӥз. Одӥг пол Игнатий Гаврилович спектакльмес учкыны лыктэм. Шуиз: «Ноку но ӧй малпа вал, мынам Натӥе такем сайкыт тусо, чылкыт сямо но мусо нылкышно луоз шуыса. Тӥ Натӥлэсь рользэ туж умой, быгатыса но валаса шудӥды». Сыӵегес ик учыр луиз «Катя» спектакль бере. Сое учкыны авторлэн Филипп Кедровлэн кузпалыз пиеныз, тодмо удмурт журналистэн Юрий Кедровен, лыктӥллям. Июлия Васильевналэсь шудэмзэ соос но ӟечен пусйизы. - 1967-тӥ арын ми Юляен огазеяським, сюанмес Быгыын шудӥм, - вера Удмуртиысь культура удысысь дано ужась Анатолий Митрофанов. - Куинь семьялы чаклам квартирае милемлы пичи гинэ комната сётӥзы. Солы ми вераны луонтэм шумпотӥм. Татын вордскизы ини Наташа нылмы но Дима пимы. Юлялэсь мумы-бубыоссэ Уйвайын Палӥ Вася но Палӥ Анна шуо вал. 6 пинал соос вордӥллям - 3 ныл но 3 пи. 5 ар талэсь азьло, Юлялэсь 70 арессэ пумитан азьын, кыкез вынъёсыз арня куспын улонысь кошкизы. Юлялы соку туж урод луиз, пери шуккем, шуизы эмчиос. Со дырысен пыд йылаз ӧз ни султылы, 5-тӥ оштолэзе 40 уй тырмоз ини ми дорысь кошкемез дырысен. Котькыӵе уж борды гижысь-пиньысь кутскемез, театрлэсь улонзэ ӟеч тодэмез, калыкен ӟеч кусып тупатыны быгатэмез понна эшъёсыз Июлия Васильевнаез ярато но гажало вал, шораз Муш мумы шуыса вазиськылӥзы. Со мынам театрын но, гуртын но матысь юрттӥсе вал. Спектакльёсысь туспуктэмъёсты но ми сярысь журнал-газетъёсы печатлам материалъёсты ваньзэ, огазе люкаса, альбом лэсьтылӥз. Но кытчы сое сётод? Мар соосын карод? Асьмелэн театрлы сӥзем музейёсмы ӧвӧл. Любовь Тихонова Теги: артситка котыреслыдпус | Улон-вылон |
Виталий Пронин 2021-тӥ арын 5-тӥ декабрьысен 20-тӥ декабрёзь макулатура люканъя #БумБатл акция ялэмын. Акцилэн валтӥсь ужпумез — экологиез утён вылысь трос калыкез огазеян но бумагаез переработкае келяны луэ шуыса валэктон. Акциез Россиысь Инкуазь узырлыкъя но экологияя, Просвещениея но наукая министерствоос кыкетӥ ползэ ортчыто ини. Туспуктэм бумбатл.национальныепроекты.рф огинысьАкцилэн куронъёсызъя школьникъёс, студентъёс, ужасьёс макулатура бичанъя гинэ ӧвӧл, творчествоын но куспазы ӵошатскыны быгато. Вожвылъяськонлэн одӥгез люкетэз ортче вотэс бамъёсын, отын кулэ возьматыны туспуктэмъёсты но видео материалъёсты. Акцие пыриське Удмуртия но. Вотэс бамъёсысь аспӧртэмлыко постъёс кузьымъёсын пусъемын луозы, нош валтӥсь кузьым — Россиысь тодмо адямиен вераськон. Теги: вожвылъяськон | Иворъёс |
Виталий Пронин Пуштросэз: - Арлы быдэ шаерамы тросгес пиналъёс вордско. Школаос но нылпи садъёс уг тырмо! Кытчы тэрытоно нылпиосты? - Кылбуран - сюлэмез буйгатон. "Удмурт дунне" газет ортчытӥз кылбур ӝыт. - Бокс адями кариз. Тӧр шорын - СССР-ысь спортъя мастер, боксъя тренер Павел Мелендин. - Вавож ёросысь Итчи-Докъяын выль школа возьмало. Кин юрттоз лэсьтӥськонэз вырӟытыны? - Ӧс ӵогамын, усьтон ватэмын. Ижысь "Тройка" вуз карон инты тылпулэсь утиськонъя куронъёсты уг быдэсты. Теги: выльномер удмуртдунне | Улон-вылон |
Виталий Пронин 9-тӥ июле 65 арес тырмоз Ярысь «Юбилейный» культура юртын ужась Валентина Дементьевалы. Вань улонзэ культурая удыслы сӥзиз, театръя «Люр-лЯр» нылпи кружокен кивалтэ. Калыкен одӥг кыл капчиен шедьтэ, ёросысь удмуртъёслэн азьветлӥсьсы луэ. 2009-тӥ арысен Валентина Михайловна «Удмурт Кенеш» огазеяськонлэн ёросысь ёзэныз кивалтыны кутскиз.Туспуктӥз Мария ВекшинаВалентина Михайловна вордскемын Яр ёросысь Бадӟымгуртысь Семакинъёслэн семьяязы. 4 нылъёс пӧлысь 3-тӥез. Пичиысен ик кырӟаны-вераны яратэ. Гуртысьтызы шор ёзо школаез йылпумъяса, Еловоысь культурая юртын кӧня ке ужаз. Отысен валаз: культура быръем удысэз луоз. Озьы дышетскыны пыриз Кировысь культурая училищее режиссёръёсты дасянъя отделение. — Мынам мама-тятяе, Евдокия Ивановна но Михаил Андреевич, котьма карыны усточиос вал, — вера Валентина Михайловна. — Кыкназы ик соос Быдӟым оже ветлэмын. Мамае пӧраськись вылэм, чебер куараезлы луыса солдатъёс ваньмон дыръязы «Попова, запевай!» гинэ шуыло вылэм. Ожысь бертэмын младший сержант званиен. Нош тятяе Япониен ожмаськемын, ефрейтор. Соослы 20 ар гинэ валче улыны кылдӥз ке но, со аръёс ми понна вунонтэм кылемын. Ваньмон дыръязы шулдыръяськыны яратылӥзы. Валлё (азьло), коркась корка пыраса, юмшало вал, сьӧразы мон но ветлӥ. Озьы ик кырӟаны дыши. Школамес йылпумъяса, эшъёсы дышетскыны кошкизы, нош мон бырйиськыса ик гуртам кыли. Мамае шуиз, дорын пукытозь, гуртысь клубе коть мын. Ужаны кутски но та удысэ пыраклы кыли. 2009-тӥ арысен Валентина Михайловналэн эшшо одӥг ныпъетэз ватсаськиз — «Удмурт Кенеш» огазеяськонлэн ёросысь ёзэныз кивалтыны кутскиз. Котькуд адямиен сюлмысь кенешоз, сюлэмзэ вырӟытыны но сьӧраз валтыны быгатоз. Пыдлось удмурт гуртъёсын но туала нылпиос ӟучомыны кутскемын. Та вакытэ Яр ёросысь Вортчаын но Бадӟымгуртын гинэ удмурт кылэз предмет чотын дышето на, мукетъёсаз — факультатив амалъя, нош Ярысь 2 номеро школаын удмурт кылэз уг ик поттыло. — Удмурт Элькунлэн 100 ар тырмонэзлы сӥзьыса, каль (али) пумиськылӥмы ёросысь удмурт кылъя дышетӥсьёсын, — шуэ Валентина Дементьева. — Выль дышетскон арысен Ярысь 2 номеро школаын удмурт кыл чузъяськыны кулэ, факультатив нуонлы пумит ӧз луэ. Ярысь удмуртъёс ӟеч кусып возё Глазов городысь эшъёсынызы. Кылсярысь, январь толэзе Глазовысь 17 номеро школаын пумиськон ортчытӥзы, Удмурт Элькунлэн 100 ар тырмонэзлы сӥзем ужрадэ пиналъёс но студентъёс люкаськемын вал. «Шунды» огазеяськонлэн ёросысь ёзчиосыныз но ёросысь школаосын дышетскись пиналъёсын ӵош 4 пол ортчытӥзы ни «Чечым» фестиваль. Вань школаосысь командаос люкасько, ог-огзэс удмурт сямен пумитало, шудо, кырӟало-верало, нош пумиськонзы йылпумъяське ӝӧк сьӧрын чай юонэн. — Уйпалан удмуртъёс трос уло, мукет ёросъёсысь эшъёсмы сямен, ми но ужаны выриськомы кадь, — веранзэ азьланьтэ Валентина Михайловна. — Юн ӝож, ми пала ветлӥсьёс ичи, куд-ог дыръя, оло, быдэстэм уженымы данъяськыны ум пӧрмытӥське. Улонын каль паськыт вӧлмемын Интернет, отын но Ярысь удмуртъёс сярысь иворъёс ичигес, оло, быдэстэм ужмы сярысь иворез Интернетэ дыраз пуктыса ум вуиське. Азьланяз проектъёсын ужанлы саклык висъяны малпаськом. Туала улонлэсь бере кылёнтэм вылысь пӧламы егитъёсты тросгес кыскыны вырисько. Аслым воштӥсь но дасясько — Биграгуртысь удмурт кылъя дышетӥсез Ольга Барышниковаез. Ёросысь удмуртъёслэн азьветлӥсьсы гуртъ-ёсысь артистъёсты нырысетӥ юрттӥсьёсыз шуэ. Та вие активазы 12 мурт пыре. 2007-тӥ арын Озёрка гуртын удмурт культурая центр кылдытӥзы. Соин быгатыса кивалтэ Валентина Наумова, юрттӥсез Нина Поздеева. Ёросысь удмуртлыкен герӟаськем ужрадъёсы мыло-кыдо пырисько Марина Данилова, Любовь Куртеева, Елена Семакина но мукетъёсыз. Валентина Михайловна кузпалэныз Александр Аполлосовичен 2 пинал будэтӥзы, табере 2 внукъёссы будо. Нылпиоссы, гуртазы бертылыкузы, крезьгуро инструментъёс борды басьтӥсько, удмурт кырӟанъёсты быдэсто. Валентина Михайловна тунсыкъяське пӧртэм выжы калыкъёслэн мунёосынызы, соосты 30 пала люкам ни. Лушкем малпанэз но вань: вашкала арбериосты люкаса, музей кылдытэмез потэ. ________ Валентина ЕМЕЛЬЯНОВА | Иворъёс |
Виталий Пронин 5 сюрс манет пӧлысь ӝынызэ тыроз ачиз вуз, ӝыныез висъяськоз элькун бюджетысь. Студентъёс сое басьтозы, 1-тӥ курссэс йылпумъятозь.Элькунысьтымы вузъёсы дышетскыны пыремъёс вуоно арысен стипендизы борды быдэн 5 сюрс манет басьтыны быгатозы. Кулэ документъёс улэ кинюртэмзэ пуктыны кулэ на Удмуртилэн Тӧроез гинэ.Зэм, ватсаса коньдон чакламын школаез медален йылпумъямъёслы, ЕГЭ-ын бадӟымесь баллъёс люкамъёслы но олимпиадаосын вормон басьтэмъёслы гинэ.- Жаляса верано, шаерысьтымы тросэз быгатӥсь нылпиос, школазэс йылпумъяса, бадӟым городъёсысь вузъёсы дырто, отысь берытскемзы уг поты, - пусйиз дышетонъя но наукая министр А. Мирошниченко. - Соин ик бадӟыматэм стипендия соосты асьме вузъёсы, оло, гочатоз.5 сюрс манет пӧлысь ӝынызэ тыроз ачиз вуз, ӝыныез висъяськоз элькун бюджетысь. Студентъёс сое басьтозы, 1-тӥ курссэс йылпумъятозь. Отӥяз стипендия тыриськоз вузын кыӵе дышетскемзыя.Элина Кумачёва Теги: дышетон Егитъёс | Иворъёс |
Виталий Пронин Кылем арын Удмуртилэн Тӧроез А. Соловьев вордӥськем нуналэныз ӟечкылаз Ф. Михайлов ветеранэз. Депутатъёс, муниципал кылдытэтъёслэн йырёссы пыриськозы «Гажан» акцие, 9-тӥ Маёзь вуылозы Быдӟым тыложысь ветеранъёс, ож мышкын ужамъёс, концлагерьёсы шедьылэмъёс доры. «Гажан» акцилы кутскон сётэмын 3 ар талэсь азьло, быдӟым тыложлы 70 ар тырмонлы сӥзьыса. Солэн кичӧлтӥсез луэ Удмуртилэн Тӧроез, «Огъя Россия» партилэн улосысьтымы Политсоветэзлэн секретарез Александр Соловьев.- «Гажан» акция - Атыкай музъеммылэн туннэез, ӵуказеез понна улонзэс жалятэк нюръяськемъёслы тау карыны эшшо одӥг амал, - вераз Александр Соловьев.Кун Кенешлэн Тӧроезлы Владимир Невоструевлы но Правительстволэн Тӧроезлы Виктор Савельевлы со нимысьтыз вазиськиз ни: элькунамы улӥсь одӥг фронтовик но вуныса медаз кыльы, тае умой-умой чаклано.Элина Кумачёва Теги: Быдымож | Улон-вылон |
Виталий Пронин В. Назарова16-тӥ январе Тюменьын ортчиз Россилэн биатлонъя кубокезлэн этапез. 7 но ӝыны иськеме кык пол ыбылӥськыса бызьылонын вормиз Тюменьысь Ирина Старых, куинетӥ луиз удмурт нылаш Валентина Назарова. Теги: биатлон ВалентинаНазарова | Иворъёс |
Виталий Пронин ВеросЧащ-тащ, чащ-тащ... Йӧспӧртэм куараез кылыса, берме учкисько. Пичи гинэ мугоро песянай, йырыныз асфальтэ мертчыса, конгро бодыез вылэ пыкиськыса, вамышъя. Пыдаз лемлет сяськаё силикон колоша, удмурт пужыё ыжгон носки. Чащ-тащ, чащ-тащ - пересьлэн колошаосыз вамышлы быдэ асфальтэ ниръясько, чащ-тащ... Мон палэнэгес кариськисько, песянаез азям лэзисько. Йырзэ берыктытэк но огпорма ӝоглыксэ воштытэк, пичи мугор вӧзтӥм ортче, чащ-тащ, чащ-тащ карись куара сьӧраз кошке...Туннэ мон пичи нуныеным поръяны вазьгес потӥ. Дорын керӟегъяськыса нерад карем дыдые кырын, коляскаысь небыт валесаз, ныс-ныс кӧлэ. Укмыс час ӧвӧл на. Корка котырамы паймымон шыпыт. Йыг-дым карись, йылсо каблукъёсын таӵкетӥсь, машинаосын жургетӥсь ужась калык кошкиз ни. Гужем лагерьёсы келямтэ нылпиос кӧло на. Соос юр-яр карозы нуназе котыр. Сокугес ик жур-жар вуозы куд-ог машинаос, отысь лад-лад потозы воргоронъёс. Таосыз - нуназеяны доразы бертылӥсьёс. Нош али - шыпыт... Корка вӧзысьтымы паркысь, сюлэмез бугыртыса, кисьтӥсько тылобурдо гуръёс. Паймоно кадь: городысь из юртъёс вискы интыяськем пичи тэльын бурдоос сокем чебер кырӟало, кытӥяз гуртысь но сыӵезэ уд кылы. Яке гуртын со дышем кадь луэ-а...Чащ-тащ, чащ-тащ... Мышме учкисько: нош ик со песянай вамышъя. Яркыт пиштӥсь колошаосыз асфальтэз ниръяло - чащ-тащ, чащ-тащ. Коркамы котыр огпол котырскем ни, шӧдске, кыкетӥзэ мынэ. Мон азьысьтыз палэнскисько. Пересь кышетэн тась-тась биням йырзэ уг ӝутъя, огвыллем вамышъя, плащ нерге улысьтыз кузь кечато юбкаез солань-талань сэзъяське. Та песянай удмурт, дыр, малпасько... Гуртъёсын пересьёс тани тазьы ик кышетсэс кертто, эшшо пал пельзэс поттозы на. Уть ай, бодыез кыӵе йӧспӧртэм: кык полэс конгырскемын! Ма, кенаклы со сокем кулэ но ӧвӧл кадь. Колошаосыз ог-огенызы споръяськыса сямен мыно, нырысь азьлань тэтче боды, собере сьӧраз чащ-тащ каро колошаос, собере нош ик - боды... Чащ-тащ, чащ-тащ, чащ-тащ - пересь корка сэрег сьӧры ыше.- Ӟечбуресь! Туннэ вазьгес потӥды.Вазись пала берытскыса, тодмасько коркасьтымы ик егит анаез.- Бен. Вазьгес, - сэзъясько йырме. - Туннэ сыӵе умой куазь.- Эн но вералэ, таӵе куазен мынамез куинь час ӵоже но сайкаллятэк кӧлэ, - мусо пальышаса, тодмое коляска пыдэсаз учкиз.- Кӧлэ-а?- О-о, - пичи этеез шоры сайкыт-сайкыт тусын учкиз тодмое.Ма, кӧлћсь нунызы шоры жальмась анайёслэн кадь сайкыт тусъёс вань на меда? Аспӧртэм, ваньзэ яратӥсь но со дыре ик гань-гань, туж ненег но туж чебер тус.- Али гинэ дортӥмы песянай ортчиз. Бодыен. Тӥ сое тодмаськоды-а? - юасько.- Чебер колошаен-а? Ма, со милям коркаямы ик улэ ук, ньылетӥ подъездын. А так, кинлэн маиз, уг тодӥськы. Весь поръяны поталля, ӵукна но, ӝыт но корка котыр огпорма берга.- Паймымон пересь.- О-о, вань кӧня ке, - пальыштӥз тодмое. - Ойдолэ ай асьмеос парк кузя поръялом.- Ойдолэ...Коляскаосмес шулдыр тылобурдо куараос пала берыктыса, из сюрес вылэ потӥмы. Берамы, кытын ке кыдёкын, чащ-тащ-чащ-тащ кылӥськиз.- Нош ик лыктэ, - малы ке сереме потӥз мынам.- О-о, со корка котыр вить пол котырскоз но дораз пыроз.- Тӥ лыдъяды ни? - паймисько.- О-о, кӧто дыръям ай, скамья вылын шутэтскыса пукылонъям, - нокыӵе ик ӧз кариськы тодмое. - Со - час кадь. Ӵукна дастэк укмыс но ӝыт дас куать ноль-ноль. Лавкае уг ветлы. Сиён солы кин ке вайылэ, лэся...Берытскыса ик учкисько пересь шоры. Курень плащ но уллань лэзем йыр. Мар меда солэн малпанъёсаз? Кызьы ортчиз улонэз?Яркыт колошаослэсь чащ-тащ каремзэс паркын пумен согиз инкуазь куара, тылобурдо чирдэм но писпу шыпыртэм...* * *Озьы тупаз: ӝыт но поръяны вазьгес потӥ. Режим воштӥськиз, лэся. Ньыль час котыр. Шунды пыже. Мыноно, дыр, саюлэ. Паркысь писпуос пала коляскаме берыктӥ гинэ - чащ-тащ, чащ-тащ... Мон, эсьма, шумпотӥ. Соку ик мышме учкисько: тодмо песянай, яркыт колошаен, плащ интые огшоры векчи кофта но йыраз тӧдьы капчи кышет.- Ӟечбуресь! - удмурт сямен вазисько. Песянай номыр ӧз вазьы, но чащ-тащ каремез калленгес луиз кадь.- Ӟечбуресь! - золгес куараен вазисько ни мон, нуные сайканы быгатоз шуыса воксё малпаськытэк. - Удмурт газет лыдӟоды-а? - Коляска кисыысьтым поттыса, «Удмурт дуннеез» кенаклы мычисько.Пересь шуак дугдӥз. Йырзэ дыртытэк гинэ шорам берыктӥз:- Мае?- Удмурт кылын газет лыдӟиськоды-а? Мон тӥледлы кузьмасько, - песянайлэн анай кылын ваземезлы шумпотӥ мон.- Лыдӟисько, кулэ ӧвӧл, - малы ке туж дыртыса вазиз пересь но, йырыныз нош ик муэ мертчыса, азьлань дыртӥз.Паймымон пересь, нош ик ас поннам малпай. Оло мынэсьтым кышказ, оло... Но тани песянай дугдӥз, дыртытэк мон пала берытскиз но юаз:- Кыӵе районысь?- Пурга, - малы ке ыштӥськи.- А-а... - шуиз пичи мугор но нош ик - чащ-тащ, чащ-тащ...- Нош тӥ кытысь? - юаны выри на.Пересь ӧз вазьы. Огпорма сюрессэ куспетӥ каремелы йыркуръяськыса кадь, мугорыз лек юан пуслы пӧрмиз.Ну и ярам. Кулэез но ӧвӧл, куатаськи мон. Ну и ветлы нуналлы кык пол быдэн вить котыр та из корка котыр. Ну и котыръя огпорма, вить котыр корка котыр...Удмурт газетэз тон, конечно, уд лыдӟиськы. Огшоры гинэ озьы шуид. Мар меда дорад ужаськод? Керттӥськиськод, телевизор учкиськод? Нылпиосыд, внукъёсыд коть чакланы вуыло-а? Тусыд утялтэмын, дӥсед чылкыт. Нылпиосыд уг кушто, вылды. Лавкаысь куртчон ваё. Тазалыктэ чакласькод, омырен шокаськод - вить пол вить котыр, чащ-тащ, чащ-тащ... Нылы нукыртыны ӧдъяз. Я-я, ваньмыз умой шуыса коляскаме веттаса, парк пушкы пыри. Котькинлэн аслаз улонэз, аслаз визьмыз но, визьтэмез но...* * *Мон сое нуналлы быдэ адӟисько. Зорыку гинэ ке шат вис луэ. Озьы ик чащ-тащ, чащ-тащ. Со ик яркыт колоша, со ик конгро боды, музъеме мертчем юан пус-мугор. Номыр уг воштӥськы...Нош мынам токоль-токоль нылы пуке ни. Ялан ӧжытгес кӧлэ, тросгес тунсыкъяське котыр дуннеен, коляскаысьтыз мычиськыса, отчы-татчы берга, пичи чиньыосыныз улон шоры возьматэ, котьмае тодэмез-валамез потэ. Со понна ваньмыз выль но сокем тодмотэм.Чащ-тащ, чащ-тащ... Та куара шоры мон уг ни берытскиськы. Пересьлэн сюрес вылаз кемдӥсько ке, дышем сяменым палэнскисько гинэ.Кызьы ке туж ӝог ортчиз гужем, собере - сӥзьыл, лымызэ пужныны ӧдъяз ноябрь. Коляскаме юромо чаклам плёнкаен ворсаса, вамышъясько, кезьыт тӧл мугорез сӥсъя, шарфикеным юнгес биняськисько. Кӧлӥсь дыдыелэсь кизэ кырмасько: шуныт, уг кынмы, иське. Изьызэ тупатӥсько. Оло, доре пыроно ик, ачим висьыны усё тани... Чащ-тащ... Паймыса учкисько мышме: таӵе кезьыт куазен но потэм?! Пересе пальтозэ дӥсям, пыдаз гын сапег. Нош сапег вылаз нош ик... чибориё силикон колоша. Сыӵе ик, лэся. Песянайлы тӧласькем нокыӵе ик ӧвӧл, огпорма вамышъяса, вӧзтӥм ортче.- Уд-а кынмиське? - малы ке юано кариськи.- Уг, - шӧдтэк шорысь соку ик вазиз пересь но, ӝоглыксэ воштытэк, азьлань чащ-тащтӥз.Зэмзэ вераса, мынам та пересьлы воже ик потыны ӧдъяз. Кыӵе ке со воксё... мукет. ӟус вылэ пуксьыса, вераськы вал, яке ог-огеныд поръяса маке кылдэ быдты, яке огпол ке но внукеныд, нылыныд-пиеныд ортчы, ма, коть пальышты-а, мар-а! Кыӵе мӧзмыт пересь...Озьы ик ортчиз тол, нош ик вуиз тулыс, собере - гужем. Нылы пыдыныз бызьылэ ни. Ачиз кадь тэшкылиосын нылпи площадкаын юр-яр каре. Шудэмзэс палэнысен учкыны тунсыко. Нош сюлэмын малы ке туж шуг. 16 час ӝыт. Дырын-дырын учкылӥсько коркамы пала. Со тани-тани ортчоз ни кадь. Тани-тани ортчоз... Ӧвӧл.- Бодыен пересь нуналлы быдэ коркамес котыръя вал. Кытчы пыриз? - тунсыкъяськисько егит анайёслэсь.- Ӧйтӧд, - пельпумъёссэс ӝутъяло соос.- Оло, мар ке луиз? - нош ик уг чидаськы.- Ӧйтӧд, - нокыӵе ик уг карисько тодмоосы но нош ик пичи пиналъёссы, картъёссы пумысен вераськонзэс нуйто.Пересь ӧй вал ӵуказеяз но, усьсэяз но. Соин одӥг подъездын улӥсь тодмое но номыр вераны ӧз тоды. Кулӥз, дыр, пе. Кулӥз? А может, ӧз... Ма, о-о, пе, толэзь талэсь азьло ог 50 аресъем нылыныз ӵош адӟылӥ вал, копак ачиз тусо, сылӥзы, маке вераськизы, таза вал... Иське, мукет интые улыны выжиз, киыныз шонтӥз тодмое.Ӝоген шараяськиз: пересьлэн патераз мукет семья улэ ни. Кытчы пыриз чащ-тащ карись - нокин ӧз тоды. Нимзэ гинэ но. Оло вал, оло ӧй вал...Нош мынам сюлэмы кытчы пырон инты ӧз шедьты: малы ке сокем ӧз тырме чащ-тащ колошаос, конгро боды но юан пус тусъем мугор. Коть бӧрд. Чащ-тащ пересьмон, пересь - мон...* * *Толон подъездамы выль улӥсь кылдӥз. Чонь-чонь вӧлэм бодыен, пель сьӧраз лачмытак тырем кышетэн, бадӟым очкиен песянай. Пыдъёсаз сьӧд силикон колоша но тӧдьы сяськаё ыжгон носки. Нырысь ӝытаз ик пересь азбарысь ӟус вылын кема пукиз. Пичи тэшкылиослэсь шудэмзэс учкыса пальышакуз, синъёсыз шунды сиосын мусо пишто.- Какие корошие ребята, прям дотово корошо играют, да... - шорам сайкыт куараен вазиз пересь... | Иворъёс |
Виталий Пронин Россиысь Гурт удысъя министерство 1-тӥ-9-тӥ феврале хозяйствоослэсь капчиятэм кредитлы куриськонъёссэс кутэ. Тулыс матэктэмъя гуртоос золгес но золгес кулэясько коньдонлы. Кидыс но выльдоно, удобрение но басьтоно, топливо но дасяно, техникаез но тупатъяно. Субсидиос ӝегаку, йӧл дун усьыку, та сюлмаськонъёс бадӟым йыр висёнлы пӧрмо. Таин валче министерство банкъёсын пумиськылӥз, вакчи дырлы капчиятэм кредит сётъян пумысен огкылэ вуизы. Юрттыны дась луэмзэ нырысь ик вераз «Россельхозбанк» огазеяськон. Россиысь 68 улосвылъёсысь куд-ог хозяйствоос льготной кредит басьтыны мылкыдзэс веразы ни. Таослы тулыс ужъёслы гинэ оглом ог 5 миллиард манет кулэ. 80 миллиард манет тыр капчиятэм кредит висъяны ӧдъяло 13 банкъёс. Кулэяськисьёс пӧлысь 60 процентэз будосъёсын вырыны кредит возьма. Но пудо вордӥсьёс но юрттэт витё. Россиысь Экономикая, инвестициосъя но гурт удысысь рынокез радъянъя департаментэн кивалтӥсь А. Куценко пусъемъя, улосъёсын кылдэм югдур интыосысь министерствоосын котыр ласянь эскеремын, гуртоослэсь кулэяськонъёссэс чакласа, банкъёсын валче ужанъя огкылъёс юнматэмын. Капчиятэм кредитъёс басьтон пумысен куриськонъёсты та нуналъёсы кутозы. Елена Сараматова | Иворъёс |
Виталий Пронин Ижысь Мусалимовъёслэн семьязы20-тӥ пӧсьтолэзе 65 арессэ пусйиз Николай Мусалимов.Николай Николаевичен тодматыны курадӟонэз ӧвӧл - элькунамы сое ваньмыз тодо. Трос аръёс ӵоже со нырысетӥ президентлэн Александр Волковлэн «бур киыз» вал - солэн юрттӥсез луыса ужаз, бӧрысьгес нациосын ужан политикая министр, Кун Думалэн депутатэз, «Удмурт Кенеш» огазеяськонлэн президентэз, Удмуртиысь Правительстволэн Тӧроезлэн воштӥсез вал.Али пенсиын ни, но тэк улонэз уг вала - кылем арын Ижын кылдытӥз Сьӧлта землячество. Но адямилэн, ужез сяна, вань ук аслаз улонэз но! Кыӵе меда со дораз?Кузпалэныз Ангелина Петровнаен соос 36 ар ӵоже уло ни. Будэтӥзы ныл но пи. Ольга ужа Кун Кенешысь ялан ужась комиссилэн кивалтӥсезлэн Татьяна Ишматовалэн юрттӥсез луыса, Олег улэ Москваын, спорт удысын тырше.- Папае мукет атайёслэсь маин ке висъяське шуыса, мон валай ай, бадӟым классъёсын дышетскыкум гинэ, - шуэ Ольга нылыз. - Со туж огшоры, лякыт, ноку кесяськемзэ, керетэмзэ кылэме ӧвӧл. Со котьку котькинэн лачмыт вераське.Пичи дырысь тужгес но шуныт тодэ ваёнэ, дыр, кызьы со мынэсьтым, 3-4 аресъем нылашлэсь, йырсиме пунылӥз, чебер дэремме дӥсяны лэзьылӥз. Мамамы соку нылпи садын тырше вал, уж дуре туж вазь кошкылӥз, соин монэ садике папа нуллӥз.Нош бӧрысь мон сое дорысь ӧй адӟылы ни, шуыны луоз, - Александр Волков бордын ужаны кутскемез бере доре ӧз сюрылы: вазь кошке, бер вуэ. Шутэтскон нуналъёсы но кысказы. Ма, выпускной ӝытам но мыныны ӧз пӧрмыты. Но нокыӵе кӧтӝоже ӧвӧл, папа мон понна котьку вал туж бадӟым авторитет.Ноку ӧз косъяськылы ке но, тыршиськом вал ваньзэ лэсьтыны, солы мед яралоз шуыса. Вынме кыскиз спортэ. Ваньмыкуз ӵошен стадионэ футболэн шудыны ветлылӥзы. Ма, котыр ласянь адӟем карылӥм, шуыны луоз, - кыкмы ик соя УдГУ-ысь историяя факультетын дышетским (отын ик дышетскизы папалэн вынъёсыз Валерий но Владимир).Огласянь, фамилиед тодмо ке, секыт - тонэ ялан ӵыжы-выжыеныд ӵошато. Адямиос малпало, тодмо адямилэн пиналызлы капчи, но мыным озьы уг поты. Одӥгаз ужам, кылсярысь, ялан пыкылэмзы потэ вал, монэ «блатъя» кутӥзы шуыса, нош вакансилы конкурсэ ваньмыныз оградын пыриськемме малы ке синйылтэмзы ӧз потылы.Со гинэ ӧвӧл: куке Николай Николаевич 2014-тӥ арын шуг учыре сюриз (партия кужмысь каремъя мандатсэ со мукет муртлы сётоно луиз), мон шӧдӥ, кызьы тыбыр сьӧрам шыпырто, висъяны туртто - одӥг пол планёрка дыръя ик кивалтӥсе шуэ: Мусалимова, тон мын, ужа, мукетъёсыныз вераськом на...Сыӵе дыръя, конешно, вӧсь, но мон валалляй, макем секыт папалы, соин быдэс семьяен ялан бордаз луыны тыршим. Со, конешно, ноку куректэмзэ ӧй верасал, но туала вакытэ номыре уд ваты - ивор ӝог вӧлме.- Мон но иворъёсты, остановкаын сылыкум, калыклэсь тодылӥ, - тодаз вае кузпалыз Ангелина Петровна. - Николай Николаевич трос вераськись ӧвӧл, ӟечсэ вералоз ик ай, нош уродзэ - ноку но! Азьвыл куатаськисько вал, собере дыши. Озьы кулэ бере, мед.Коляез туж яратылӥз анае. Ма, кызьы сое уд яраты: ужась, лачмыт, уг юы, уг кыскы... Пинал дыръямы доре бен ӧз шедьылы, пиналъёсты огнам будэтӥ, шуыны луоз. Но хозяйствоя кызьы ке со ваньзэ ачиз ик вуттӥськылӥз, ачиз ик корка но пуктӥз, али но весь маке лэсьтӥське, тэк пуконэз уг вала. Огласянь, мон востэм ӧвӧл кадь, но одӥг ужез но, солы вератэк, ӧй кутскылы, котьма учыръя берпуметӥ кылзэ Николай Николаевич вералляз.Али дырыз тросгес ни кадь, но озьы но уг ваньмылы: весь бакчаын ужа, корка ик уг пыра кадь. Ӧжытак шокчиськон вакыт сюре ке, пӧраське. Оломар но дауртэ: шурпа но, зарезь чорыгъёслэсь йӧспӧртэм шыд но пӧзьтэ.Ваньзэ ачиз Интернетысь бугыръя. Нош ӝытъёссэ весь гожъяське. Тодэ ваёнъёсыз, дыр, малпасько. Братъёсыныз пумисько ке, весь вордскем гуртсэс тодазы ваё, со кемалась быремын ни ке но. Туэ гуртоосынызы пумиськон но радъязы, туж шулдыр, мыло-кыдо ортчиз.Нокин но уз вера, дыр, Николай Николаевичлэсь урод сямъёссэ, малы ке шуоно солэн соос ӧвӧл! Ноку уз вылтӥяськы. Кин ке, вылӥе сюрыса, соку ик ачиз сярысь сюлмаськыны турттэ, нош со - нырысь калыклы, собере ини семьяезлы. Али но, кыӵе ке ужрадъёс ортчытэ ке, аслэсьтыз уксёзэ сётэ.Кӧня ке ар талэсь азьло паймытӥз музей кылдытэменыз - ваньзэ ас киыныз, специалистъёсты кыскатэк, лэсьтӥз! Мон чиньыме но ӧй йӧттылы, нырысь-валысь ӧй но оскылы кадь, йӧскадь пӧрмоз шуыса, нош табере ваньмыз паймыса кошко - кытысь солэн сомында чиданэз, быгатонэз - отын сомында материал, ваньмыз со туж валаса радъямын.Кивалтэтын ужакуз, тросэз паймылӥзы, малы мон, мукет кузё кышноос сямен, дорын уг пукиськы. Нош мыным картэ ӧз но ӵектылы кадь дорын пукыны... Ачиз ужась бере, ваньмыз мед тыршозы кадь потылӥз, дыр. Кун Думаын ужакуз гинэ, Москвае ӧте вал, но мон отын 2 арня сяна ӧй чида.- Москва ӧз яра?- Москва яраз, ӵош улыса, картме ӧй адӟылы - Ижын сямен ик, весь ужын вал...* * *«Удмурт дунне» газет но Сьӧлта землячество ӟечкылало Николай Николаевичез вордскем нуналэныз! Тазалык тӥледлы! Ужан дартты ноку медаз сӥя, выль мытэм ужды шумпотон но пайда мед ваёз. Калык мед гажалоз, семьяды мед яратоз!Зинаида Рябинина | Иворъёс |
Виталий Пронин Туннэ, 21-тӥ южтолэзе, быдэс дуннеын пусъё Кылбуретлэсь нуналзэ. Шаерамы но, то талы сӥзьыса, трос пӧртэм ужрадъёс ортчытыны чакламын. Туннэ, 21-тӥ южтолэзе, Кузебай Герд нимо гимназиысь пиналъёс но Йӧскалык музейысь ужасьёс ворттылозы 14-тӥ номеро троллейбусын калыклы лыдӟозы Кузебай Гердлэсь кылбуръёссэ. Акция кутскоз 13.00 часын «Трудлэн ульчаез» дугдылонниысен. 0+ Удмурт кун университетлэн библиотекаяз радъяськоз кылбур ӝыт. Асьсэ чуръёссэс лыдӟозы удмурт кылбурчиос Юлия Разина, Марина Пахомова, Анна Бурдина, Евгения Корепанова но мукетъёсыз. Кутсконэз 17.30 часын. 0+ Туспуктэм: vk.com(Поэт UP)23-тӥ-24-тӥ южтолэзе Ижысь «Лифт» юртын орчтоз кылбур марафон. Чакламын: - Пермьысь Евгения Гусевалэн, Москваысь Андрей Гоголевлэн, Екатеринбургысь Валерий Шергинлэн мастер-классъёссы. - «Пятая нога» фестивальысь видеокылбуретъёсты учкон.- Андрей Гоголевлэн «Россиысь, Удмуртиысь, Ижысь туала кылбурет» лекциез.- Туала кылбуретлы сӥзем котырес ӝӧк.- Ижысь егит авторъёслэн альманахенызы тодматскон. Отчы пыремын Анастасия Шумиловалэн но Богдан Анфиногеновлэн кылбуръёссы.- «Стихи на окнах подъезда №8» группае пырись крезьгурчиослэн но кылбурчиослэн номерзы.- Валерий Шергинлэн «Туала драматургия» лекциез.- Андрей Родионовлэн кылбуръёсызъя лэсьтэм «Прорубь» фильмез учкон.- Алексея Федорченколэн Урал палась кылбурет сярысь кинозэ учкон. Ужрадъёс кутскозы 23-тӥ южтолэзе 9.00 часын. 0+ | Улон-вылон |
Виталий Пронин Никита 1-тӥ степенё лауреат луиз. Со вожвылъяськиз аккордеонэн шудӥсьёс пӧлын, покчи группаын. Мукетъёсынызы ӵошатыса, 7 аресъем пи сценалэсь но, учкисьёслэсь но чик ӧз возьдаськы кадь. В. Завальныйлэсь эктон гурзэ но Ю. Гавриловлэсь «Колобок» произведенизэ туж задор но вӧльыт шудӥз. Та конкурсын Никита 1-тӥ степенё лауреат луиз. Пияшлэн дышетӥсез Елена Кабанова вера: - Никита кыкетӥзэ та конкурсэ пыриське ини. Миым со 2-тӥ интые потӥз. Кылем арын сокем сюлмаськиз, катанчи сьӧрын бӧрдӥз вал, сцена вылэ уз поты шуыса. Туэ чик ӧз кышка, та сцена но конкурс солы тодмо ини. Собере, Никиталэн та нырысетӥ вормонэз ӧвӧл ни. 2015-тӥ арын ик со, Ижын ортчем «Крезьгуро мозаика» калыккуспо конкурсын вормыса, Туапсее ветлӥз, отын ортчиз та конкурслэн финалэз. Туапсеысь со бертӥз 2-тӥ интыен, - шуиз Елена Петровна. Галина Савина Туспуктӥз Вера Пушкарёва Теги: Ижкар пиналъёс | Улон-вылон |
Виталий Пронин 14-тӥ -17-тӥ оштолэзе Ижысь шор площадьын радъяськоз «Туризм. Спорт. Шутэтскон» адӟытон. Адӟытонэ пырисько Россиысь 10 улосвылъёс, одӥг липет улысь адӟыны луоз 62 (47-ез соос пӧлысь Удмуртиысь) предприятиослэсь, огазеяськонъёслэсь вузъёссэс. Туризмъя, спортъя но шутэтсконъя компаниосын валче асьсэ уженызы калыкез тодматозы Удмуртиысь министерствоос. Кылсярысь, Лулчеберетъя но туризмъя министерство возьматоз Удмуртиетӥ лэсьтэм туристъёслы маршрутъёссэ. Йӧскалык политикая министерство тодматоз Герберлы но Пельняньлы сӥзем шулдыръяськонъёсыныз. Тунсыко интыоссы сярысь вералозы Кияса, Сарапул, Дэбес но мукет ёросъёс.Шутэтскыны луэ пӧртэм сямен. Кин ке спортэн выре, со понна Удмуртиын вань пӧртэм комплексъёс, клубъёс, кин ке яратэ мае ке выльзэ тодыны, таосыз понна ужало этнопаркъёс но музейёс. Та юртъёс сярысь но тодыны луоз адӟытонын.Озьы ик та нуналъёсы Шор площадьысь шатёрын ортчылозы котырес ӝӧкъёс, киужъёсъя мастер-классъёс, спорт шудонъёс, удмурт калык кырӟанъёсын но эктонъёсын концертъёс."Удмурт дунне" Теги: Удмуртиезазинтон | Улон-вылон |
Виталий Пронин Шаерамы поттэмын нылпи садъёслы чаклам нырысетӥез бичет - отчы пыризы пиналъёслы сиён-юон пӧранъя рецептъёс. Вуз каронъя но калыклы юрттэт сётонъя министр Пётр Пономарёв ивортэмъя, книга поттэмын 1 сюрс экземплярен, соос вӧлмытэмын луозы шаерысьтымы вань детсадъёсы. Рецептъёс сяна, бичетын пусъемын соиз я таиз сиёнлэн кӧня кужым сётэмез, будӥсь мугорлы макем пайдаё луэмез. Книгае пыртэмын ваньзэ-ӧвӧлзэ 308 рецепт.Елена Тугашова Туспуктэм: izvestiaur.ru Теги: книга Нылписад | Иворъёс |
Виталий Пронин Прозаен гожтэм кылбур «Сахар» арт-интыын писателен С. Матвеевен творческой пумиськон ортчиз. Вераськон мынӥз авторлэн «Эмезь гурезь» книгаез но туала литература сярысь. Гожъяськон - вӧсь выллем- Писатель Пётр Захаров весь монэ дышетъяны выре: «Сергей, тон воксё шонертэм гожъяськод. Чеберлыко произведениын, эшшо ик романыны кулэ луыны завязкаез, кульминациез, развязкаез. Со сыӵе аксиома». Пётр Михайлович, шуисько, кин вераз, озьы луыны кулэ шуыса. Мынам ас сямен вераме потэ. Творчествоеным мон асме усьтыны кулэ. Соин ик мон понна нокыӵе катъёс ӧвӧл.Монъя произведениын ваньмыз радызъя луыны кулэ. Но куддыр потэ ваньзэ сӧрем но со вылын выльзэ лэсьтэм. Сопала-тапала кыстаськонъёсы кисьтӥсько произведениосам. Гожъяськон мон понна вӧсь (святое) выллем, со лулысь-сюлмысь потэ. Мар ке гожтӥськод ке, пушкад кыле буш. Котькуд секунд мылкыд воштӥське. Кисьтэм мылкыд сюлмад уг луы ни, кошке. Соин ик мар мон гожтӥ, со мынам ӧвӧл ни. Мон ноку но уг берытскылӥськы азьвыл гожъямъёсы доры, мынам ӧвӧл заготовкаосы. Кылбыръёсы но, кылсярысь, 5 минут куспын вордско. Асме лад-лад гожъяськисен уг лыдъяськы. Кылбуръёсме яратӥсько, прозаме адӟонтэм карисько. Кылбурын вераны луэ сое, мае быдэс романын возьматыны уг луы. Кылбурез мон золгес дунъясько. Вылӥ литература - со поэзия.«Эмезь гурезь» - роман-рефлексия - «Эмезь гурезь» - со эксперимент, шудон выллем, улон кадь ик. Мед со луоз автобиографичной. Та произведениез роман-рефлексия ниманы луоз. Герой - шӧдӥсь-валась адями, пушказ бугыръяське. Со люкиське яратоно кышномуртэныз, тодаз вае, кыӵе умой вал солы яратонэныз. Герой сое воштыны турттэ лыдӟиськонэн, мукет нылъёсын. Но вала, яратонэз номырин воштыны уз луы, со одӥг гинэ. Книгалэн пумаз геройёс пумисько: оскон кылдэ, соос азьланяз огазе луозы шуыса. Романэлэн вылбамыз мыным туж кельше, гожтослэсь пуштроссэ усьтэ. Геройлэн сюлмаз, коӵышлэн тусаз кадь - мӧзмон. «Эмезь гурезь» мон шуысал матын «Шузилы».Литературовед Виктор Шибанов шуиз: авторлэн малпанэз котьку шонер. Автор нимаз ке гожтэмзэ роман, со, иське, роман, 3 бамо ке но, роман. Та веран сюлэмез буйгатэ. Нош тазьы учкиськод ке, кыӵе со роман. Кылбуран. Западын али туж лыдӟымон пичи романъёс. Западысь писательёс произведениязы уг тыршо пыртыны инкуазь суредъёсты, гожто действиез: геройёс пумиськизы, чупаськизы, валесэ выдӥзы. Али улон сыӵе, ваньмыз чаляк вошъяське. Интернетын «Эмезь гурезь» книгалэн вылбамезлы тужгес устоез суред конкурс ялэмын вал. Вормиз М. Прокопьева.Лыдӟиськон - шоканЛыдӟиськытэк улыны уг быгатӥськы, сотэк мыным шоканы секыт. Кельшо капчи лыдӟиськись романъёс но туж секыт кылын гожтэмъёсыз но. Кылсярысь, Марсель Пруст, со дыре Джеймс Джойслэсь «Улисс» романэз. Мон быдэсак лыдӟи Библиез, Коранэз но «лисъяно» на. Алигес аслым усьтӥ Ромен Гариез, француз кылын гожъяськись писателез, ачиз еврей. Со Гонкуровской премиез 2 пол басьтӥз, таӵеос ӧвӧл ни.Туала егитъёс тунсыко творческой улонэн уло, трос гожъясько, но гожъямъёссы пӧлын туж трос жуг-жагез. Удмурт литература сярысь верад ке… Елена Миннигараева веросъёссэ ваиз. Ужъёсыз пӧртэмесь, жанръёсъя но. Пӧлазы вань веросъёс, фэнтэзи, детектив. Семьяез вань бере паймоно, кытысь со гожъяськыны дыр шедьтэ на. «Удмурт дунне» газетын ужасьёлэн книгаоссы туэ потӥзы. Шӧдске, соос чаляк лэсьтэмын шуыса. Мыным кельше, кызьы Лия Малых гожъяське, но туж традиционно. Галина Савина лэчыт визьмо кадь потӥз, но ужъёсаз штрихъёс гинэ лэсьтэмын, ужпумъёс ӝутэмын но быдэсак усьтэмын ӧвӧл. Та ласянь серьезнойгес Елена Сараматова. Но со егит на, соин ик веросъёсыз ылё-кырсёесь.Берло дыре книга поттон понна нимысьтыз коньдон утчано луэ. 10 пала книгаосы пӧлысь, 2-эз гинэ, «Удмуртия» книгапоттонилэн планаз пыртыса, лэсьтэмын. Берлооссэ поттыны Финляндиысь Кастрен нимо общество юрттӥз. Озьы трос усто книгаос лыдӟисьёссэс уг адӟо. Тузонӟыса кылле Римма Игнатьевалэн «Игнаш сайкем» романэз. Мукет ласянь, уже кутыны луэ Интернетэз. Француз Аньес Мартен блогаз гожъяськыны кутскиз. Сое кин ке синйылтӥз но, гожъямъёссэ книгаен поттӥз. Али солэн 3 романэз, мон соосты лыдӟи ни.Ачим али выль романме йылпумъясько - 70 процентэз гожтэмын ни. Таиз роман кышноослы кузьым - чигвесь выллем луоз. Мария Векшина Теги: вылькнига Кенешон Малпанъёс СергейМатвеев удмуртлитература | Улон-вылон |
Виталий Пронин Туннэ 11-тӥ классъёсын дышетскисьёс ӟуч кылъя ЕГЭ гожто. Таӵе амалэн соос нырысетӥ экзамензэс сёто. Туэ ӟуч кылъя экзаменлы висъям дыр ӝыны часлы тросгес каремын. Аттестат басьтон понна самой ӧжытсэ 36 балл люкано.Удмуртиын 11-тӥ классъёслэсь ужъёссэс 2-тӥ июнёзь эскерозы, 10-тӥ июне егитъёс асьсэлэсь баллъёссэс тодозы.Шаерысьтымы дышетонъя портал ивортэ: кылем арын ӟуч кылъя ЕГЭ гожтӥз 8 сюрс 829 мурт, шоро-куспо баллзы 63,74 вал. Нылъёс та предметэз пиослэсь капчиенгес сёто (66 балл 60-лы пумит).Мукетъёсыз ЕГЭ амалэн экзаменъёс - информатикая, биологияя но историяя - ортчозы 30-тӥ мае. Математика 3-тӥ июньлы пуктэмын."Взгляд» газет ивортэмъя, та вакытэ Интернетын ӟуч кылъя ЕГЭ-лэн валэктонъёсыз вань ни. Соослы пӧртэм нимъёс тыремын, «асьсэлэнъёс» гинэ шедьтыны мед быгатозы шуыса. Куд-ог ссылкаос телефон номер гожтыны яке кыӵе ке программа пуктыны куро, но ӵемысь тазьы туж кема утчаськыса но, дышетскисьёс валэктонъёстэк ик кылё. Куд-ог валэктонъёслэн туспуктэмъёссы усьтэмын, соосыз котькин учкыны быгатэ, но соосты эскерем муртъёс уно янгышъёссэ шедьтӥзы ни.Приморье улосысь дышетонъя управлениысь ужась Екатерина Щегленко вера:- Интернетэ интыям вань валэктонъёс эскерисько. Тодмо луиз ке, соос пӧлын шонеръёсыз вань шуыса, вакчи дыр куспын шедьтом соослэсь кузёоссэс но комиссиын решение кутом, мар «со визьпогъёсын» кароно. Кылем арын 100-лэсь уно дышетскисьёслэн ужъёссы аннулировать каремын вал, малы ке шуоно соос валэктонъёссэс интернет-сайтъёсы ЕГЭ бере ик тыриллям.Туспуктэмез: labirint-rzn.blogspot.com Теги: дышетон ЕГЭ учкыл экзамен | Иворъёс |
Виталий Пронин 9-тӥ классэз йылпумъясьёс быгато удмурт кылъя но литературая экзамен сётыны. Туэ удмурт кылъя тодо-валанъёссэ эскериз 551 адями, литературая - 14. законын гожтэмын: учебникъёс вӧзы кулэ луись тетрадьёсты-материалъёсты басьтыны кулэ асьсэос анай-атайёс.- Школаосын удмурт кылъя но литературая экзамаенэз шер бырйыло вал ни - кулэлыкез ӧй вал, но кӧня ке ар талэсь азьло югдур воштӥськиз. Тодӥськоды, табере 9-тӥ классэз йылпумъясьёслы одно ик 4 экзамен сётоно, озьы удмурт кылъя тодон-валанъёссэс эскерыны мылкыд карисьёслэн лыдзы будыны кутскиз, - вера Дышетонъя но наукая министерствоысь анай кыллы дышетонъя секторысь Надежда Ямаева.Кылсярысь, 2 ар талэсь азьло удмурт кылъя экзамен 8 адями сётӥз ке, туэ 551 кузя тодон-валанъёссэс эскеризы ни. Тросэзлы, кин азьланяз улонзэ удмурт кылэн герӟамез потэ, та дасяськон выллем луэ ни. Вераны кулэ на, анай кылъя визь сынан ОГЭ-лэсь пӧртэм луэ. Уго котькуд улосвыллы сётӥське луонлык аслыз малпаны анай кылъя но литературая экзаменлэсь формазэ. Кылсярысь, диктант но со борды ватсам ужъёс, изложение яке билетъёсын экзамен. Кылсярысь, Якшур-Бӧдья гимназиысь тросэз пиналъёс мылкыд кариллям грамматической ужъёсын диктант гожтыны.Тужгес трос пиналъёс анай кылъя но литературая экзамен сётӥзы Пичи Пурга (100-лэсь уно адями), Алнаш (ог 80 пинал) но Можга ёросъёсын (50 пала). Али пиналъёс оценкаоссэ возьмало, вань ужъёс пумозяз эскерыса вуттэмын ӧвӧл на.Мария Векшина Туспуктӥз А. Горбунов | Улон-вылон |
Виталий Пронин 14-тӥ толшоре Вавожысь паркын «Гердлы - 120» флешмоб радъямын вал. Акция йылпумъяськем бере люкаськем калык быгатӥз дунтэк пыраны Вавожысь музее но художественной галереяе.- Нимысьтыз та ужрадмы понна ми квадрокоптер (омыретӥ лобась камера) куримы, - вера Вавож ёросысь шаертодонъя музейлэн кивалтӥсез Ирина Ложкина. - Со омырысен гожтӥз, кызьы 400 пала адямиос, кузьылиос сямен (со юнме шорысь ӧвӧл: Вавожлэн символэз - кузьыли), «Гердлы 120» букваосты кылдытӥзы.Флешмобез радъясьёс верамъя, акцие пыриськем калык туж ӟеч мылкыдын дораз бертӥз.- Нырысь ӝожтӥськисьёс вал: мар, пе, арнянуналэ таӵе ужрадэз радъяськоды, - азьланьтэ Ирина Ложкина. - Но огазьын луон адямилэсь мылкыдзэ ӝутэ. Шумпотымон, флешмобамы пӧртэм арлыдъем, пӧртэм удысъёсысь адямиос вуылӥзы, трос вал лыктэмын гуртъёсысь но. Ёросамы таӵеез ӧй вал на.Акция йылпумъяськем бере люкаськем калык быгатӥз дунтэк пыраны Вавожысь музее но художественной галереяе.Видеоез учкыны луоз бадӟым экранысен 15-тӥ тулыспалэ - ӵапак соку элькунысьтымы Герд лыдӟонъёс Вавож ёросын ортчозы. Та ужрадлы но дасяськон рос-прос мынэ ини.- Нимысьтыз та лыд-ӟонъёс понна ми чебер баннеръёс, значокъёс заказать каримы. Соосты дасяз асьмелэн ик суредасьмы, - вера Ирина Ложкина. - Озьы ик вераны быгатӥськом ини, ужрадын шумпоттоз на асьме палась ик «Валан» ансамбль, со быдэстоз Галина Краевалэсь «Мон Вавожысь» кырӟанзэ.Нялтас вераса, Кузебай Гердлэн юбилеезлы сӥзьыса, Вавож ёросын мукет но ужрадъёс чакламын. Нош 15-тӥ-16-тӥ толшоре Гурезь-Пудгалась К. Герд нимо музее вань мылкыд карисьёс дунтэк пыраны быгатӥзы.Елена Рябинаhttps://youtu.be/6oqsmAwfDDA | Улон-вылон |
Виталий Пронин Салкым куазь, зоръёс шоры учкытэк, «Шундыкарын» улон пӧзе. 11 отрядысь 132 пинал но 10 вожатой гижысь-пиньысь дасясько 15-тӥ августлы - лагерь сменалэн берпуметӥ нуналэзлы.Шумпотымон: туэ «Шундыкар» паськытаз. Ужзэ мытӥз 2 выль отряд - «Эктон» но «Крезьгуро инструментъёсын шудон».- Туэ сменамы сӥземын сюреслы, - вера удмурт егитъёслэн «Шунды» огазеяськонзылэн кивалтӥсез Ольга Тронина. - Малы ке шуоно та лагерьын шутэтско шаерысьтымы, кунысьтымы пӧртэм сэрегъёсысь усточи удмурт пиналъёс. Сюресъёс вутто соосты «Шундыкаре». Со сяна, вань удмурт егитъёслэн бадӟым улонэ сюрессы кутске татысен. Ӵапак «Шундыкарын» соос валаны шӧтало, кыӵе удысэн асьсэды герӟано.Пиналъёслэн одӥг нуналзы но шыпыт уг ортчы. Одӥгез нунал маскаръяськонлы сӥземын ке вал, мукетыз лагерьысь устозэ пиналэз быръёнъёслы. Кемалась ӧвӧл Сочиын выллем Олимпиадаын кужымзэс мертазы. Журналистикая отряд.Кияса ёросысь Вуж Салья гуртысь Алексей Степанов «Шундыкаре» туэ нырысьсэ шедем. Татчы сюрон понна солы 3 мукет лагерь пыр потоно луэм.- Мон «Тулкымын» шутэтскылӥ. «Журналистика» отрядын визьме будэтылӥ. Ас поннам весь малпалляй: «Шундыкарысь» «Журналистика» отрядэ шедён понна быгатонлыке волямын ӧвӧл на. Та сярысь верай «Тулкымысь» вожатойёслы. Тӥни соос ик мынэсьтым кемалась льӧль малпанме быдэстӥзы - «Шундыкаре» ӧтизы. Татын мургес тодон-валан сёто ни: «Тулкымын» газет гинэ дасяллямы ке, таяз радэ телеужен но, бордгазетэн но, гожъяськонэн но выриськомы, - пальыша пияш.Азьлань улонзэ Алёша герӟаны малпа Удмурт кун университетысь удмурт филологияя факультетэн. Гожъяськон перозэ волятэ Кияса ёрос газетлэн бамъёсаз. Отрядзылэн кивалтӥсез, иворчи Вероника Ваулина юнэсь куронъёс, пе, пуктэ. Я блиц-опрос, я кӧшкемыт фильм малпаны косэ. Ваньзэ тае плёнка вылэ гожтозы но «Огыр-бугыр» передачаын возьматозы.Алексей вожъяське шуд пуйылы - Ренат Гафуровлы. Таиз «Шундыкарын» 7-тӥ ползэ, пе, шутэтске ини. Соин но Кизнер ёросысь вуэм пияш котыр ласянь синмаськымон будэ: гитараен, балалайкаен, арганэн, баянэн, синтезаторен резь шудэ, удмурт эктонъёсты тапыр тапыртэ. Мынам атаелэн но, анаелэн но крезьгурез шӧдонзы вань, шуэ со. Мон но, пе, сыӵе ик вордскиськем. «Шундыкаре» мынод на-а юанэлы Ренат соку ик вазиз: мыно, угось татын ваньзы удмурт сямен верасько!Ольга Корепанова Теги: Шунды Шундыкар | Улон-вылон |
Виталий Пронин 8-тӥ ноябрёзь «Галерея» адӟытон центрын тодматскыны луэ «Лица труда» фотовыставкаен (0+). Сарапулысь врачъёслэн тусъёссы«Лица труда» фотоконкурс 3-тӥ арзэ радъяське. Адӟытон сӥземын киын ужасьёслы — гуртын, заводъёсын, предприятиосын тыршисьёслы — но радъяське ужась калыклэсь данзэ ӝутон вылысь. Россиын ужась адямиез котьку гажазы — та сям уретӥськыны кулэ ӧвӧл. Туэ вожвылъяськонэ ыстэмын вал Россиысь вань улосъёсысь ог 2 сюрс фото. Жюри дунъяз туспуктэмъёсты кӧня ке номинациын: «Яратоно уже», «Устоез егит специалист», «Устоез дышетӥсь». Туэ ватсамын вал 2 выль номинация: «Асьме вакытысь геройёс» — со сӥземын врачъёслы — но Быдӟым Вормонлы сӥзем «Ветеранъёсмы». Устооссэ туспуктэмъёсты калык азе потталозы, нош вормисьёсты кузьымъёсын пусъёзы. Фотоконкурслы сӥзем нырысетӥез выставка Россиысь кӧня ке городъёсын ортчоз, нырысетӥез усьтӥськиз Ижкарын. Вормисьёс пӧлын — Сарапулысь городской больницаысь медсестра Ульяна Лазарева. Со конкурсэ больницаысь эшъёсызлэсь — реаниматологияя но физиотерапияя отделениосын ужасьёслэсь — тусъёссэс келяз. Выставкаез усьтонын вормисез ӟечкылазы но кузьым — смартфон — сётӥзы. — Таӵе кузьым иназ мыноз, — тау шуиз У. Лазарева. — Медсестра луэм сяна, мон ивор вӧлмытӥсь организациосын кусып возён понна кыл кутӥсько. Алигес выль проект мытӥмы: валтӥсь врачен «пӧсь телефон». Смартфонэз ӵапак та ужын кутомы. У. Лазарева - Сарапулысь вормись.Туспуктӥз А. ШумиловаТуспуктэмъёсысь адямиослэн югыт тусъёссы кужым сёто кадь. Пальпотыса, калыклы пайда вайыса ужаны мылкыд кылдэ. Выставка ужалоз 8-тӥ ноябрёзь, пыронэз дунтэк. Теги: адытон врач Галерея лулчеберет | Лулчеберет |
Виталий Пронин Шаерысьтымы вань городъёсын нимысьтыз ГТО-я центръёс кылдытэмын. Со центръёсын сяна, шаерамы ортчылӥсь бадӟым ӵошатсконъёс дыръя но ГТО-лэсь куронъёссэ быдэстыны луоно.Али арнялы быдэ спортъя бадӟым ужрадъёс луозы: 27-тӥ сентябре - «Нациослэн кроссы», 3-тӥ октябре - пыдын ветлӥсьёслэн нуналзы, 4-тӥ октябре - «Удмуртиысь кругосветка».- Нырысетӥ ужрадын кужмо спортсменъёс вожвылъясько, кык мукетаз адямиос стартэ пото тазалыксэс юнматон понна, - веранзэ азьланьтӥз министр. - Ижын сяна, та ужрадъёс ёросъёсын но ортчо. Кылсярысь, «Нациослэн кроссы» Кез, Кизнер, Сьӧлта, Ува но Шаркан ёросъёсын но Вотка, Глазов, Можга но Сарапул городъёсын луоз, нош «кругосветка» - вылӥ верам городъёсын но 13 ёросын. Котькудӥз сое ас сяменыз радъя. Ижын улӥсьёсты, кылсярысь, алӥ-зы ни: 5 иськеме потыны лэземын покчиослы но арлыдоослы гинэ. 3-тӥ октябре Ижысь Правительстволэн юртэз дорысен 11 часын вань мылкыд карисьёслы старт сётэмын луоз.Удмуртия туэ нырысьсэ итӥське пыдын вамышъясьёс борды. 3-тӥ октябре Ижысь Правительстволэн юртэз дорысен 11 часын вань мылкыд карисьёслы старт сётэмын луоз. Пыдын вамышъяны мылкыд карисьёс троссэ 5-7 иськем ортчозы, мукет сямен вераса, 7-10 сюрс вамыш. Та нуналэ Россиысь 11 городысь пыдын ветлыны яратӥсьёс понна огдыре старт сётӥськоз, ужрадэз телевизор пыр возьматозы. Нимысьтыз старт сётӥськоз на скандинав амалэн вамышъясьёслы но инвалид спортсменъёслы.Валентина Емельянова Туспуктӥз Александр Горбунов Теги: ГТО | Улон-вылон |
Виталий Пронин 21-тӥ апреле шудон 4:3 лыдын йылпумъяськиз. Вуоно шудонзы ортчоз 23-тӥ апреле Нефтекамскын.Хоккеен шудонъя ВХЛ-лэн чемпионатэзлэн финалэз 21-тӥ апреле луыны быгатысал, «Торос» команда «Ижсталез» вормысал ке. Но шудон азьланьтӥськоз на. Берло 2 пумиськонзэ «Ижсталь» ортчытӥз Нефтекамскын, кыксэ ик шудонэз келяз. Удмуртиысь хоккеистъёс куноысь куашкам мылкыдын бертӥзы ке но, 21-тӥ апреле ас доразы шудонын туж йӧно адскизы. Нырысь шудонэз киултӥзы вал Удмуртиысь хоккеистъёс, нош 3-тӥ люкетаз азьпала потӥзы куноос. Соослы юрттӥз, вылды, «Ижсталь» командаысь капка возьмасьлэн Сергей Костенколэн малпамтэ шорысь шуккиськемез. Эмъясьёс солы нырысетӥ юрттэт сётӥзы ке но, йӧ вылэ потоно луиз 2-тӥ вратарь Антон Кислицын. Со «шунаны» вырытозь, асьме капкае бӧрсьысь бӧрсе шайбаос пыразы. Шудон йылпумъяськытозь, 1 минут но ӝыны кылемын, «Торос» 3:2 лыдын ворме. «Ижсталь» команда юн сямзэ возьматӥз: шудонлэсь лыдзэ ӵошкытатыны но собере азьпала потыны быгатӥз. 21-тӥ апреле шудон 4:3 лыдын йылпумъяськиз. Вуоно шудон ортчоз 23-тӥ апреле Нефтекамскын. «Торос» вормиз ке, Братина кубокез утоз, нош «Ижсталь» ке - шудон азьланьтӥськоз 25-тӥ апреле Ижын. Валентина Емельянова Туспуктэм: vhlru.ru Теги: Ижсталь | Спорт |
Виталий Пронин Пичи Пурга гимназиысь историлы дышетӥсь Римма Александровна Владимирова Выль ар азьын республикамылы ӟеч кузьым лэсьтӥз. Со устоез луиз Приволжск округысь дышетӥсьёс пӧлын радъяськем конкурсын. Жюри нимысьтыз санэ басьтӥз визьнодасьёслэсь пиналъёслы чеберлыкез, пӧртэм осконэн, пӧртэм сямъёсын но йылолъёсын улӥсь калыкъёсты гажан мылкыд пыӵатыны быгатэмзэс.- Нылпиосын ӵош нимысьтыз сборник поттӥм, - шуэ Римма Александровна. - Отчы пыртӥм урам нимъёслэн кылдэмзылы, вашкала арбериослэн кутӥськемзылы сӥзем ужъёсты. Соосты дасян понна пиналъёсын трос бугыръяським пӧртэм литератураын, пумиськылӥм адямиосын. Сборнике ужъёсты нылпиос асьсэос гожтӥзы.Дышетӥсьлэсь но нылпиослэсь огъя ужзэс ик вылӥ дунъязы Приволжск округын. Ачиз Римма Александровна мынектэ: ӟеч кузьым сяна, эшшо тросгес уж шедьтӥ на, пе. Угось толэзь пумын со мыноз Москвае - кужымзэ мерталоз быдэс Россиысь дышетӥсьёс пӧлын - «За нравственный подвиг учителя» конкурсын.Элина КУМАЧЁВА. Теги: Адемкарымон ПичиПурга Школа | Иворъёс |
Виталий Пронин Грак ёросысь Улын Адамча гуртысь Нина Петровна Пономарёва быдэс улонзэ гуртооссэ данъян понна сюлмаське. Н. Понмарева Трос нылпиё крестьян семьяын вордӥськем мурт, Ижкарысь культурая училищеез йылпумъяса, 29 ар ӵоже ни гуртысьтызы клубен кивалтэ. Нина Петровна ужтэк уг пукылы. Арганзэ кутыса, гуртооссэ шулдыртэ, туспуктылыны яратэ. Со сяна, ёрос ужрадъёсы мыло-кыдо пыриське, кужымзэ мерта инвалидъёс пӧлын ортчылӥсь чеберлыкъя но спортъя вожвылъяськонъёсын. Нина Петровна бадӟым общественной уж нуэ, со ёросысь «Удмурт нылкышно кенеш», «Удмурт Кенеш» огазеяськонъёслэн ёзчизы. Сюлмаське удмуртлыкез утён но азинтон понна, ӵемысь пӧртэм ужрадъёсты дасясь но радъясь луэ. Озьы ёросысь удмуртъёс Вуж Выль арез нырысьсэ пумитазы Адамча клубын, татчы ик нырысьсэ Выль аре люкаськылӥзы егитъёс. Н. Пономарёва ортчытъяз «Виль» но «Быдэ вуон» сям-йылолъёсты. Нина Петровна сюлмаськемъя гуртазы улӟытэмын вашкала вӧсяськон интызы — Керемет. Куасьмем тыпы вӧзы выль писпу мерттӥзы, котырзэ тазатыса, ӟусъёс пуктылӥзы, кенеразы. Та интыез пересьёс вӧсязы. Табере татын арлы быдэ Чечы спас, армие келян сям-йылолъёс ортчыло. Армие кошкись пияш одно ик та тыпы борды йӧтске, лушкем малпанзэ вераса, клубысь мумыкоре лента шукке. Пияшлы утись пус сёто — пичи кышет но сюй. Н. Пономарёва бадӟым уж нуэ ас гуртэзлэсь историзэутчан-люкан понна. Гуртэз сярысь 2013-тӥ арын «Ожившая память» бичет поттӥз. Отчы тросэзлэн гуртоосызлэн нимъёссы но туспуктэмъёссы пыртэмын ке но, Нина Петровна утчаськон ужзэ али но азьланьтэ. Озьы ик со сюлмаське ёросысьтымы творческой адямиосты данъян, соослэсь быгатонлыкъёссэс калыке поттон понна. Удмурт, ӟуч, бигер, пор кылъёсын гожъяськисьёслэн кылбуръёсынызы но кырӟанъёсынызы «Есть место в России» бичет дасяз. Сиран (Покровск) ӟуч гурт кемалась быремын ни, нош Нина Петровна, отысь потэм мӧйы кышномуртэн пумиськыса, вашкала ӟуч кырӟанъёсты гожъяз но огазе люказ. Та кышномурт бадӟым саклык висъя нылпиослы вордӥськем музъемзэс яратон мылкыд пыӵатонлы но. Гуртысьтызы Быдӟым оже ветлэм ожгарчиослэн нимъёссы книгаяз пыртэмын, гожтэмын синпелет борды. Гуртазы туж зол радъямын вал «Вунонтэм полк» ужрад, сое гожтыны федеральной телеканалъёсысь журналистъёс но ветлӥзы. Адамчаын 2018-тӥ арын ортчиз Афганистанэ ветлэм ожгарчиослэнпумиськонзы, отын ӵектэмын вал соос сярысь книга поттыны. Та уж борды Нина Петровна лулысь-сюлмысь басьтӥськиз, угось солэн выныз но та ож пыр потэмын. Н. Пономарёва та бичетлы материал 3 ар люказ. «Сельская новь» ёрос газетлэн валтӥсь редактореныз Елена Маркинаен ӵош «Дорогами афганской войны» книга поттӥзы, отчы 52 ожгарчилэн нимъёссы пыртэмын. Туэ 15-тӥ феврале ёрос культурая юртын Афганистанысь асьме ожгарчиосты поттэм дырысен 32 ар тырмонлы сӥзем ужрадын книгаен тодматскон ортчиз. Али ёросысь гуртъёсын, школаосын та книгаен тодматскон, автореныз пумиськонъёс ортчыло. Нина Петровна Чечняын пуромем оже пыриськемъёсты утчан борды кутскиз на. Тӥни сыӵе данъямон адями улэ вӧзамы. Солэн тыршемез пӧртэм грамотаосын дунъямын, со луэ Ашальчи Оки нимо ёрос премилэн лауреатэз, нош кемалась ик ӧвӧл солы сётӥзы Россиысь нылкышноослэн союззылэсь Таукаронзэ. ________ Галина БАХТИНА. Грак ёросысьЛолошур-Возжи гурт | Иворъёс |
Виталий Пронин 15-тӥ инвожое актёр, режиссёр, Удмурт Элькунысь культура удысысь дано ужась Василий Ушаков Йӧскалык библиотекае эшъёссэ, ӵыжы-выжыоссэ но тодмооссэ люкалляз. 70 аресъем юбилеезлы сӥзьыса, татын «Аслыз ачиз режиссёр» ӝыт ортчиз. Туспуктэмъёс басьтэмын Йӧскалык библиотекалэн "ВКонтакте" бамысьтызВасилий Серафимович вордскиз 17-тӥ инвожое Глазов ёросысь Вуж Эбга гуртын. Школаез йылпумъяса, Йӧскалык театрлэсь конкурссэ ортчиз но Москвае Щепкин нимо театральной училищее дышетскыны пыриз, бӧрысь ГИТИС-ын режиссёрлэн уженыз тодматскиз. 1973-тӥ арын В. Ушаков Удмурт театрын ужаны кутскиз, отын 30-лэсь трос спектакльёс пуктӥз. Нош 1993-тӥ-1995-тӥ аръёсы, «Удмуртия» телеканалын ужакуз, Михаил Петровлэн «Италмас» поэмаезъя телевизионной фильм лэсьтӥз. Василий Серафимович али но уг буйгатскы, удмурт лулчеберетэз узырмытыны тырше. Юбилеез азьын «Яратон, яратон...» книгазэ поттӥз, отчы удмурт кылын 4 пьесаез пыриз. Яратон Василий Серафимовичлэн сюлэмаз каръяськемын: ужезтэк улыны уг быгаты. Творческой ӝытын Василий Ушаковез Антон пиез ӟечкылаз, аслэсьтыз кырӟанзэ быдэстӥз. Василий Серафимович ӟеч пи будэтэм. Котырес лыдпусэзлы сӥзем пумиськон тодэ ваёнъёсын тырмиз: режиссёр мадиз, кызьы театре, телевидение вуиз, кызьы «Ватка» театральной этностудиез кылдытӥз... Удмурт кун университетын «Ватка» студия 2011-тӥ арысен ужа ни. Паймымон, кызьы Василий Серафимович та аръёс ӵоже быгатӥз сое аслаз пельпум вылаз нуыны, арысь аре сое кужмогес но мургес карыны. Милемлы, «Ватка» студия пыр потэм студентъёслы, Василий Серафимович туж трос сётӥз, дышетӥз асьмелэсь лулпушмес валаны, дуннелы усьтӥськыны. «Ватка» — Василий Серафимовичен кылдытэм бадӟым но чебер дунне, со трос студентъёслы дор луиз. Ксения Хохрякова | Иворъёс |
Виталий Пронин 20-тӥ южтолэзе Ижысь огаз отельын «Новые люди» партия «Марафон идей» проектаз вормисьёсты шараяз. Валтӥсь кузьымеез – 300 сюрс манетэз – куспазы люкизы 3 вормисьёс. Фото: пресс-служба "Новые люди"Партилэн «Марафон идей» конурсэз котыр улонэз ӟечомытон понна малпамын вал. Куриськонъёс кутӥськизы 12-тӥ февральысен 12-тӥ мартозь, быдэс Россиысь вожвылъяськонэ 15 сюрс 327 куриськон вуиз. Шаерысьтымы 350-лэсь ятыр проектъёс ӵектэмын вал, 10-эз устоосыз финалэ потӥзы. Ӵапак соосты кылзӥзы-дунъязы конкурслэн йылпумъян люкетаз. Ваньмыз 10 муртлы ӵектэмын вал 1 но ӝыны минут куспын аслаз проектэныз. Чузъяськизы нылпи площадкаос пуктон, мастерской усьтон, тыметэз чылкытатон сярысь но мукет малпанъёс. 100 сюрс манет сертификат басьтӥз Можгаысь Анастасия Кузнецова. Со малпа городысь огаз ураме космодромлы укшась нылпи площадка усьтыны. Таӵе малпан юнме шорысь ӧз кылды, калыкмы туж кулэяське ӟеч нылпи площадкаослы, кытын пинал тодон-валанзэ будэтыны но, шутэтскыны но быгатоз, шуиз кышномурт. Космосэн герӟаськем тема но инмысь кутэмын ӧй вал, Можгалан будӥз тодмо казах космонавт Талгат Мусабаев. А. Кузнецовалэн малпамезъя, проектсылэн огез люкетэз сӥземын тодмо космонавтэн пумиськонлы, урок ортчытонлы. Вормонэн дораз бертӥз Сарапулысь Артур Курылёв. Пияш ӵектӥз городысь ульчаосазы тросгес жуг-жаг куян урнаос пуктылыны. Сарапул купеч город, дорамы трос туристъёс вуыло, но ульчаосын кырсьгес урнаос тырмымтэысь, шуиз А. Курылёв. Тыметсы чылкыталоз Ува ёросысь Ува-тукля гуртын но. Утялскон ужрадъёсты ортчытонлы 100 сюрс тыр сертификат утӥз отысь егит мурт Дмитрий Ямшанов. Поселениямы 1 сюрс 500 пала адями улэ, нош пыласькыны, шутэтскыны нокытын, угось тыметмы чылкыт ӧвӧл, вераз со. Гуртысьтызы мыло-кыдо адямиосын соос вераськизы ни, тымет котырысь жуг-жагзэ октыны, котырзэ утялтыны, пляж лэсьтыны. Озьы ик чузъяськизы но трос мукет тунсыко проектъёс. Кылсярысь, Ижкарысь Андрей Кочуровез сюлмаське шоркарысь чебер интыос, тунсыко адямиос сярысь "Тик-ток" вотэс баме ӟечлыко видео-контент лэсьтон. Нош Глазовысь Людмила Куниловалэн усьтэмез потэ фитнес-кафе. Шаерамы трос ляб тазалыкен нылпиос, со потэ сиськемлэсь но. Соин ик кышномурт дэмла: кулэ ӟеч, тазалыко сиён-юон ӵектӥсь интыос, кытын нялтас, мугорез посыны луонлыкъёс кылдытэмын луозы. Дэри ёросысь Якшур гуртысь Николай Мерзляков тодматӥз кӧня ке ар ӵоже улонэ пыӵась проектэнызы. Гуртазы соос радиовещание тупатӥзы, поселниын луись иворъёс сярысь котькуд коркан кылын быгато ни, ульчаосын но громкоговорительёс пуктэмын. Но таӵе ивор вӧлмытон амал поселениысь котькуд гуртэ вуэмын ӧвӧл на, пе. Со понна нимысьтыз уксё кулэ. Эшшо огез тунсыко малпан герӟаськемын вал Ижысь Удмурт кун университет дорысь музъем ултӥ ортчись переходэз выльдонэн. Пагӟаостӥз ветлыны кышкыт, переход рос-прос югдытэмын ӧвӧл, шуиз Ижкарысь эшшо огез конкурсэ пыриськись Дмитрий Кривошеин. -- «Марафон идей» проект мытэмын вал партиысь адямиослэсь но огшоры адямиослэсь малпанъёссэс ӵошатон понна, мае соосыз но таосыз котыр улонысь воштыны кулэ шуыса адӟо, -- «Новые люди» партилэн быдэсъясь комитетэныз кивалтӥсь Владислав Даванков. - Кылэм проектъёс юрттозы вуоно программамес выльдыны но Кун Думае быръёнъёс азьын соин вань калыкез тодматыны. Мыным кельшиз нылпиослы космодром кылдытон сярысь проект, пиналъёслы шутэтскон инты кылдытон со туж ӟеч малпан. Тодӥсько, Удмуртиын экологиен югдур умой ик ӧвӧл. Соин ик Сарапулысь но Ува-Туклыяыысь инкуазе чылкытатонлы сӥзем проектъёслы дур басьтоно кариським. Милемлы кельшизы Ижкар сярысь «Тик-Токын» веран но Эгралан мастерской-музей кылдытон, соос уксё ӧз утэ, но ми соослы юрттӥськом мукет сямен, -- вераз «Новые люди» партилэн быдэсъясь комитетэныз кивалтӥсь Владислав Даванков. Кызьы, веразы конкурсэ вань пыриськемъёс, «Марафон идей» туж огшоры вожвылъяськон, кытын аядмиос азе тема ласянь но арлыд пумысен чурыт куронъёс пуктэмын ӧвӧл. Кызьы ивортӥзы проектэз радъясьёс, ӟеч ужрадъёслы та кутскон гинэ, соосты лэсьтон азинтэмын луоз. Партия «Новые люди» кылдытэмын 2020-тӥ арын мартэ, солэн ёзъёсыз усьтэмын Россиысь 73 улосъёсын. Удмуртиын со кылдытэмын кылем арын ноябре. Туэ сентябре ортчоно Кун Думае быръёнъёсы партия асьсэ адямиоссэ ӵектыны малпа. Ангелина Снигирёва | Иворъёс |
Виталий Пронин Авиацилы 100 ар тырмонлы сӥзьыса, Ижысь «Пирогово» аэроклуб пӧртэм ужрадъёс ортчытэ.2 сюрс 500 метр кемысь парашютэн тэтчаны быгатӥзы вань мылкыд карисьёс, тазалыксы ляб ќвќл ке. Музъемлэсь чеберзэ вылӥысен учкыны сокем трос калык ӧз люкаськы, дуныз куртчылћськизгес - одӥг пол тэтчон 4 сюрс манет сылэ.Вуоно арнянуналэ инбаметӥ лобаны быгатэмзэс возьматозы Россиысь тужгес кужмо парашютистъёс. Котькуд тэтчемазы соос инбамын пужы кылдытозы. Россиысь парашютистъёслэн аэробикая ӵошатсконазы сюлэсь ятыр куноосты витё. Медаль понна нюръяськозы Удмуртиысь спортсменъёс но. џошатскон 10 часын кутскоз.Валентина Кутузова. | Иворъёс |
Виталий Пронин Кӧня адями шаерамы вордӥськиз но улонысь кошкиз туэ ӝыны ар куспын, кыӵе мудрон нимъёс сёто пиналъёссылы анай-атайёс - та сярысь журналистъёслы вераз Загс ужпумъёсъя комитетлэн кивалтӥсез Людмила Попова. Туэ 6 толэзь куспын Удмуртиын вордӥськиз 10 сюрс 628 пинал.Туэ 6 толэзь куспын Удмуртиын вордӥськиз 10 сюрс 628 пинал (кылем арын та дыр ӵоже 10 сюрс 937 нуны вал). Азьло аръёсы сямен ик, пиос тросгес вордско. Анай-атайёс тужгес но кельшыто Александр, Артём, Максим, Иван, Дмитрий нимъёсты, тыро вашкалаоссэ но - Иоан, Матфей, Мокей кадьёссэ. Нылъёссэс ӵемгес нимало Мария, Анна, Виктория, Анастасия.- Паймымон нимъёс шедё: туэ Удмуртиын вордӥськизы ини Радим, Добромир, Иоаким, Ратибор, Яросвет, Меланья, Радилла, Любава, Лукерья, Всеслава, Дива но мукетъёсыз. Но куд-ог адямиослы мудрон нимъёссы чик уг кельшо, бадӟымгес будыса, соос дорамы лыкто, нимзэс воштыны курыса. Араз ог 800-900 таӵе вазиськонъёс луо. Туэ гинэ 310 адями нимтулзэ воштӥз ини, миым ӝыны ар куспын 342 мурт та муген дорамы вуылӥз.Шумпотымон, калыкмы йылэ, Ижын гинэ 6 толэзь куспын вордӥськиз 5 сюрс 468 нуны, миымлэсь 157-лы тросгес. Нош кузпалъяськыны мылкыд карисьёс кулэсмо. 2015-тӥ арын гожтӥськисьёслэн лыдзы 9 процентлы усиз ни вал. Туэ но егитъёс загсэ вамыштыны уг дырто, уката ик Грак, Каракулино, Сьӧлта ёросъёсын, - шуэ Людмила Попова.љыны ар куспын шаерамы 3 сюрс 450 выль семья кылдӥз, миым сярысь, со 800 семьялы ичигес. 2016-тӥ ар - качыян (високосной) ар шуыса, уноез егитъёс сюанъёссэс кайталы выжтӥзы, вылды. Со дыре ик уг дырто 18 арессэс тырмымтэос: кылем арын 1-тӥ январьлы вазь кылдэм семьяос 109 вал, туэ - 97. Азьло аръёсы кадьгес ик, 202 семьяын, одӥгез кузпал кунгож сьӧрысь луэ. Люкиськисьёслэн лыдзы кулэсме ке но, туэ куашказ ни 2 сюрс 561 семья.Та вакытлы улонысь кошкиз 9 сюрс 885 адями, со миымлэсь 242 муртлы ӧжытгес, пӧлысьтызы 53 процентэз воргоронъёс, 47-ез - нылкышноос. Пиосмуртъёс пӧлысь 44 процентэз сопал дуннее кошко, 60 арессэс но тырмытытэк, кышномуртъёсты учконо ке, данакез - 70 арессэс ортчемъёс.Галина Семёнова Теги: лыдпусъёс | Улон-вылон |
Виталий Пронин Анайлэн нуналэзлы сӥзьыса, 27-тӥ ноябре Дэбесын ортчиз «Данъясько тонэ, анай» ужрад. Адӟем карымон удмурт анайёсты данъян та ёросын сямлы пӧрмиз ини. Ӟечкылан, шулдыръяськон ужрадъёс сяна, палэнысь вуэм куноос, ёросысь гурт поселениосысь азьмынӥсь нылкышноос понна ортчиз котырес ӝӧк сьӧрын пумиськон.Дэбес ёросысь нылкышноосын ӵош та нуналэ сӥлы каризы Балезино, Вавож, Эгра, Кез, Кизнер, Шаркан ёросъёсысь анайёсты. «Удмурт нылкышно кенеш» огазеяськонлэн ёрос ёзъёсыныз ӵош пумиськонэз радъязы «Удмурт Кенеш» огазеяськонлэн ёзъёсыз, Дэбес ёрос администрация. Ӟечкылан, шулдыръяськон ужрадъёс сяна, палэнысь вуэм куноос, ёросысь гурт поселениосысь азьмынӥсь нылкышноос понна ортчиз котырес ӝӧк сьӧрын пумиськон. Вераськон мынӥз семьяосын удмурт кылэз, удмурт культураез утён ужпумъёсъя.Котырес ӝӧклэн ужаз пыриськизы Дэбес ёрослэн йырыз Александр Глухов но Кез ёрослэн йырыз Пётр Князев. Ёрос кивалтӥсьёслэн тып-тып удмурт кылын вераськемзы палэнысь вуэмъёсты куд-огзэ вожъяськытӥз: милям кивалтӥсьёсмы анай кылзэс уг поттыло, пе. Валамон ини, удмуртлыкез утён, удмурт кыллы сюрес сётон трослы потэ ёрос кивалтӥсьёс бордысь. Нош дэбесъёслы туннэ вань мар сярысь вераны.«Удмурт нылкышно кенеш» огазеяськонлэн ёрос ёзэныз кивалтӥсь Елена Бушмакина люкаськемъёслы вераз семьяосын, нылпиосын ужамзы пумысен. Азьланьтӥське огазеяськонэн азьвыл кивалтэм но шудтэм учыре шедьыса бырем Валентина Агееваен кутскем уж. Валентина Ивановналэн кичӧлтэмезъя ик дэбесъёс басьтӥськизы вал удмурт анайёсты данъян борды. Та уж паськыт вӧлмиз гурт поселениосы но. Ёросын ужало нылкышно клубъёс, нылпи садэ ветлӥсьёс пӧлын ортчылэ «Пичи чеберайёс но батыръёс» ӵошатскон. Ёросысь удмурт огазеяськонъёсын ӵош пӧртэм шулдыръяськонъёс ортчыло. Елена Александровна пусйиз, азьланяз тросгес саклык висъялом, пе, егит семьяосын ужанлы.Кизнер ёросын но удмурт нылкышноос тэк уг уло, котыразы кыско кырӟаны-вераны быгатӥсьёсты, усточиосты. Пӧртэм пумиськонъёс ортчытъяло. Нылкышно огазеяськонэн кивалтӥсь Вера Савельева сюлэм висёнзэ вераз нылпиослэн ӟучомемзы пумысен. Нылпи садъёсын но школаосын удмурт кыл факультатив амалэн нуиське.«Удмурт нылкышно кенеш» огазеяськонэн кивалтӥсь Надежда Степанова пусйиз: семьяосын, нылпиосын ужаны юртто клубъёс. Соосын юнгес кусып возёно. Семья ужпумъёсъя вераськиз Ижысь психолог Ольга Глухова. Со нылкышноослэн но пиосмуртъёслэн семьяын интызы пумысен ужпум ӝутӥз, троссэ малпаськонэ уськытӥз.Кез ёрос муниципал кылдытэтлэн йырыз Пётр Князев Дэбесын ортчем ужрадлы синмаськемзэ вераз. Доразы но та выллем пумиськонъёс ортчытон пумысен мылкыдзэ усьтћз. Пётр Евгеньевич со нуналъёсы гинэ ёросысьтызы Агния Николаевна Пантелееваез 90 арес тырмонэныз ӟечкыланы ветлэм. Песянай шуэм: муми но, буби но ӧвӧл, кыӵе вераськем потэ, пе, ас кылыным. Князевлэн малпамезъя, анайёс нылпиоссэс ас кылзылэсь ӧз ке палэнтэ, удмурт кыл сюлэмъёссэс котьку но шунтоз.Лия Малых Теги: Удмуртнылкышнокенеш | Иворъёс |
Виталий Пронин Спасательёс куашкам интын ужало Ижысь кышкыт интыын уй-нунал техника, спасательёс ужазы Ижысь шимес учыр бервылын (Удмуртской урам, 261) утён-утчаськон ужъёс йылпумъяськизы 11-тӥ ноябре 00 час 30 минутэ. Удмуртиысь МЧС ивортэмъя, куашкам юртлэн бервылыз быдэсак утялтэмын – палэнэ 1200 тонна жаг поттэмын.Табере отын ужа “Струна” комплекс – со эскере коркалэсь кыӵе луэмзэ. Корка тыл, газ но ву сётыны кутскизы.Тодады вайытом, 9-тӥ шуркынмонэ Ижысь Удмуртской урамысь 261-тӥ коркалэн 5-тӥ подъездысьтыз огаз квартираын газ пуштӥз. Квартира (2-тӥ этажысен 9-тӥ этажозь) быдэсак куашказ, отын пусъемын 29 улӥсез, со сяна, изъянмизы эшшо 8 квартира но 1-тӥ этажысь кык магазин.Шимес учыр луэм интыын кылдытэмын вал оперативной штаб, сое валтӥз Удмуртилэн Тӧроез Александр Бречалов. Уен-нуналэн ужазы шаерысьтымы спасательёс, полиция но югдурез утёнэн герӟаськем мукет специалистъёс. Соослы юрттӥськизы Башкортостанысь, Татарстанысь, Пермь крайысь эшъёссы. Кышкыт учырез палэнтонэ пыриськиз 950 адями но 184 спецтехника.Куашкам бервылысь поттэмын 10 адями, 3-ез соос пӧлысь – улэпкын. Бырыны шедиз 7 адями, 2-ез соос пӧлысь – пиналъёс.Улон юртысь поттэмын 400-лэсь трос адями. Соос понна городын усьтэмын огдырлы улон интыос. Та дырлы отын улэ 59 адями, мукетъёсыз интыяськизы тодмоссы, ӵыжы-выжыоссы доры. Вис карытэк ужало юрттэт сётонъя службаос.10-тӥ шуркынмонэ кышкыт учырез палэнтонъя ужрадъёсты чакланы-радъяны но юрттэт сётыны вуылӥз Россиысь граждан обороная но кышкыт учыръёсты палэнтонъя министр Владимир Пучков.Удмуртилэн Тӧроез Александр Бречалов вуылӥз шимес учыр бервылэ, пумиськылӥз куашкам юртын улӥсьёсын. Со оскытӥз, одӥг адями но юрттэттэк уз кыльы. Быдэн 10 сюрс манет сётӥське та коркась вань улӥсьёслы, со сяна, коньдонэн юрттэт басьтозы: быдэн 50 сюрс манет – ваньбурзылэсь оглюкетсэ ыштэмъёс, 100 сюрс манет – ваньзэ ваньбурзэс ыштэмъёс, 200 сюрс – шуккиськемъёс, 400 сюрс – секыт сӧсырмемъёс, быдэн 1 миллион – быремъёслэн семьяоссы. Соосты ватыны быдэн 6396 манет пособие висъяськоз.10-тӥ шуркынмонэ бер ӝыт Правительстволэн Тӧроез Ярослав Семёнов штабен кенеш ортчытӥз, со тау кариз спасательёслы валаса но ӝог ужамзы понна. Кышкыт учыр палэнтэмын. Нош туннэ но ӵуказе – 11-тӥ-12-тӥ шуркынмонэ - шаерамы ялэмын кайгырон нуналъёс. Алэмын шулдыръяськон ужрадъёс.“Сообщество” фонд ялӥз шуге-леке шедемъёслы юрттэт бичанъя ужрад. 11-тӥ шуркынмонэ 12 часлы калык люказ ни 1 миллион манет. Со сяна, жалятэк ваё дӥськут, сиён-юон. УД Фото Александр Горбунов | Улон-вылон |
Виталий Пронин Туэ ар кутсконын трассалэсь ог 450 метрзэ югдытӥзы - та ужез ас вылаз быдэсак басьтӥз ужбергатӥсь Николай Дьяконов.Дэбес ёросысь зар-медлоослэн вань ини куасэн нискыланы югдытэм трассазы. Но сое кузьгес каремзы потӥз. Гуртоос пичиысен султо куасъёс вылэ - татын вань Удмуртилэн сборнояз пырем спортсменъёс но, Россиысь вожвылъяськонъёсын кужымзэс мертасьёс но. Но кылем арын гинэ ай соос малпаны но ӧз дӥсьтылэ кадь, гуртазы югдытэм трасса кылдоз шуыса. Озьы куасэн поталлязы нуназе котыр шутэтскон нуналъёсы. Арня шорын ӝытлы кылё ке - фонарьёс кутылӥзы. Нош туэ ар кутсконын трассалэсь ог 450 метрзэ югдытӥзы - та ужез ас вылаз быдэсак басьтӥз ужбергатӥсь Николай Дьяконов. Гуртоослы туж яраз! Соин быдэс гуртэн сямен мылкыдзэс веразы: югдытэм трассаез кузёмытоно. Таӵе куронэн соос вазиськизы ёрос Кенешысь депутатъёслы но, гурт администрацие но.- Туэ ар пумозь малпанмы быдэсмыны кулэ, - вераз гурт поселенилэн кивалтӥсез Сергей Косарев. - Проектмылы элькун 400 сюрс манет висъяз. Малпаськом, со тырмыны кулэ.400 сюрс манет пӧлысь оглюкетэз, пе, кошкоз снегоход басьтыны. Лымыяку-пелляськыку куас сюрес угось согиське - сое волятыны кулэ. Нош снегоход бервылтӥ коньковой ходэн но нискыланы луоз ни - та амаллы уката но нылпиослэн дышетскемзы туж потэ.Бен, куас сюрес толлы гинэ чакламын. Но гуртоос малпало: сюрес югдытэмын луиз ке, гужемзэ но отчы пыдын ветлыны, бызьылыны потасьёс луозы. Угось Зар-Медло но Удмурт Льӧм гуртъёс вискын сюрес кузя тыл кыскемын ке, отын скандинав амалэн поръясьёс арбыт уг бырыло.Сергей Косарев верамъя, Зар-Медло поселение али мукет но проектъёс кылдытон сярысь малпаське ни. Бюджет бусьтыр ӧвӧл, соин ик проектъёс пыр коньдон кыскон - туж ӟеч амал.Элина КумачёваТуспуктэм: vk.com ("Новый путь") | Спорт |
Виталий Пронин Кылем арня пумын Вотка городын ортчиз удмурт Олимпиада. 24-тӥ Гурт шудонъёсы 1 сюрс 400 спортсменъёс пыриськизы, спортысь 18 амалъя кужымзэс эскеризы, шудытӥськиз 130 комплект медаль. Вань вормонъёс - КулаковалыВотка городын улӥсьёс тулыс гинэ трос калыкез пумитазы вал П. Чайковскийлы сӥзем фестивальын. Таяз учыре 4 нунал ӵоже Вотка музъем вылын удмурт Олимпиадалэн тылыз ӝуаз. Кемалы вунонтэм кылёз Гурт шудонъёсты сӥё-дано усьтон. Ужрадэз радъясьёс сое туж быгатыса ортчытӥзы: чебер, ӝог но шекъёстэк. Пусйыны кулэ созэ но: тросэз ёросъёс, Гурт шудонъёслы дасяськыкузы, Ижысь режиссёръёслы вазисько ке, таяз учыре бадӟым ужрад ортчытэмын Вотка ёрос администрациысь культурая управлениын ужасьёслэн кужыменызы. Ужрадэз ортчытӥсьёс Надежда Елькина но режиссёр Мария Дементьева туж кышкаллям зоро куазьлэсь. Сюлмаськемзы токма луиз. Ужрадэз усьтон но ворсан нуналъёсы шунды поталляз. Спортсменъёс оскытӥзы, шудонын басьтэм вормонъёссэс спортысь легендалы Галина Кулаковалы сӥзёзы шуыса.Спортэз данъясь гуръёс чузъяськем улсын ёросъёсысь командаос стадионэ потӥзы. Парадэз усьтӥз Правительстволэн командаез. Азьпал радын вал Удмурт Республикалэн Тӧроез Александр Соловьёв, Кун Кенешлэн Тӧроез Владимир Невоструев но мукетъёсыз. Собере строен ортчизы судьяос - 100 мурт. Тужгес бадӟым командаос вал Дэри, Ува, Можга но Вотка ёросъёсысь. Спортсменъёс оскытӥзы, шудонын басьтэм вормонъёссэс спортысь легендалы Галина Кулаковалы сӥзёзы шуыса.Отӥяз спортлы сӥзем праздник культурая шулдыръяськонлы пӧрмиз. П. Чайковскийлэн «Щелкунчик» балетэзлэн гурез чузъяськем улсын стадионын бергазы 400-лэсь ятыр эктӥсьёс. Озьы ик чузъяськизы ӟуч, удмурт но бигер гуръёс. Кемалы вунонтэм кылёз Гурт шудонъёслэсь тылзэс ӝуатон. Война вакытысь машинаын пукыса, стадионэ потӥзы Вотка ёросысь Первомайское каргуртысь ожысь но ужысь ветеран Владимир Русских но Вотка ёросын вордскем Галина Кулакова. Вотка городысь Ялан ӝуась тыл дорысь ваем факелэз великен ворттылон спортъя мастере кандидатлы Геннадий Журавлёвлы сётӥзы. Со ик Гурт шудонъёслэсь тылзэс ӝуатӥз.1:1Гужем Гурт шудонъёс дыръя волейболэн но футболэн шудыны быгатэмзэс возьмато элькун но ёрос кивалтӥсьёс. Правительстволэн но ёрос йыръёслэн командаоссы спортзалын пумиськылӥзы. Волейболэн шудон туж учкымон пӧрмиз. Нырысетӥ 2 тайм 1:1 лыдын йылпумъяськиз. Вормисез шараян вылысь 3-тӥ тайм шудоно луиз. Правительстволэн командаез, азьвыл аръёсы сямен ик, капчиен вормыны малпа вал. Но ёрос йыръёс озьы гинэ ӧз сётске. Вань «висисьёс» ёрос йыръёс понна кесяськизы кадь, озьы учкисьёс ик юрттӥзы Правительстволэсь командазэ вормыны. Эстафетаын вормизы Вавожысь пиос.Ёрос йыръёслэн шумпотонзы кема ӧз кыстӥськы. Шаерысьтымы вылӥ кивалтӥсьёс футбол бусыын пунэмзэ берыктӥзы. Шудон 1:0 лыдын йылпумъяськиз. Ёрос йыръёслэн келямзылэн мугез «вакчи скамейкаен» герӟаськемын. Кызьы ивортӥз Каракулино ёрослэн йырыз Сергей Русинов (одӥгез шаплыез шудӥсь), запасын шудӥсь эшъёсмы, пе, ӧжытгес вал, футбол бусы паськыт, шудон йылпумъяськытозь, кужмо бызьылыны ӟигармы ӧз тырмы. Ма ватонэз, Правительстволэн командаез арнялы кык пол мугорзэ кыдатэ, нош ёрос йыръёс Гурт шудонын нырысьсэ пумисько.Стартлы быдэ медальГурт шудонъёс дыръя котькудӥз спортсмен куинь амалъя ӵошатсконэ пыриськыны быгатэ. Тросэз бызьылӥсьёс тэтчанын кужымзэс эскеро, гира ӝуткасьёс - гозы кысканын, нюръяськисьёс - дзюдоын. Стартлы быдэ медаль басьтыны удалтӥз Вавожысь Алина Долотовскихлы, Сарапулысь Екатерина Муленколы, Дэри ёросысь Константин Васильевлы но Алексей Беляевлы. Но огез но 3 зарни медаль ӧз басьты. Валэктон одӥг: йылэ кужмо спортсменъёслэн лыдзы.2012-тӥ арын Дэри черкогуртын ортчем Гурт шудонъёс дыръя рекордъёс 20 пол выльдэмын вал ке, туэ - одӥг пол. Эстафетаын бызьылонлэсь лыдпуссэ выльдӥзы Вавож ёросысь воргоронъёс. Малпан кылдэ: оло, стадион йӧнала дасямын ӧй вал. Спортсменъёс но судьяос валэктэмъя, лыдпусъёсты выльдыны юрттэ куазь. Воткаын ортчем шудонъёс дыръя нуналлы быдэ зор кыдыраз. - 1500 метре бызёнын вормон басьтыны юрттӥз Можга ёросысь Андрей Бочкарёв, - шуэ Дэри ёросысь Константин Васильев. - Уллёез сьӧре валтыны туж секыт, оло, соин но можга пияшлэн финишлы ӟигарыз быриз. 5 иськеме бызьылонын зарни утӥ, нош эстафета дыръя Дэри ёрос командамы кылем арын басьтэм вормонмес утьыны ӧз быгаты, 2-тӥ интые кылимы. Шумпотӥсько, нимо-дано спортсменъёс пӧлын выль нимъёс кылдо, пыдбере лёгасько егитъёс. Чурыт куртчемъёс. Озьы веразы куд-ог спортсменъёс судьяос сярысь.Чурыт куртчемъёсОзьы веразы куд-ог спортсменъёс судьяос сярысь. Сыӵе ӝожтӥськемзэс кылӥ полиатлонистъёслэсь. Нылъёслэсь отжимание лэсьтэмзэс ваньзэ лыдъяллямтэ. Соин но, дыр, кылем аръёсы куд-ог спортсменъёс 120-лэсь ятыр пол отжимание лэсьтӥзы ке, туэ самой троссэ 102 пол ӝутӥськиз Яр ёросысь Любовь Васильева.Пичи Пурга ёросысь Галина Петрова 73 пол ӝутӥськиз. 40 арессэс ортчем нылкышноос пӧлын огъя зачётын 6-тӥ инты басьтӥз.Вормон понна нуналлы быдэ мугорез кыдатоно, туэ лябыт интые ыбылӥськон луиз, шуэ кышномурт.Гира ӝуткасьёс но судьяосты ӧз ушъялэ. Вотка ёросысь Иван Калинин но Дэри ёросысь Николай Мамонтов Гурт шудонъёсы арлы быдэ пырисько но медальёс уто, но таӵе «чурыт куртчем» судьяосыз, пе, ӧм пумиталлялэ на вал. Ӝог ветлӥсь спортсменъёслэсь но котькуд вамышсэс судьяос сак эскеризы. Шаркан ёросысь нимо-дано Екатерина Ежова 10 иськем ӵошатсконысь ик палэнтэмын вал. Кызьы шуо таӵе дыръя, палэнын сылӥсь судьяослы шекъёс умойгес адӟисько. Каракулиноысь Князевъёслэн семьязы.Шудонэ - дэменГурт шудонъёс дыръя тужгес синмаськыса учкисько семьяос шоры. Куд-огез ӵошатсконэ пыриське нырысетӥ пиналэн, куд-огез - куинетӥеныз. Семьяослэн вожвылъяськоназы 7 аресысен 14 аресозь нылпиос пырисько. Гужем шудонъёс дыръя спортысь 4 амалъя кужымзэс эскеро: бызьыло, теннисэн, шашкиен но дартсэн шудо. Тужгес пичи пиналъёс пӧлын вал Вавож ёросысь Маша Вахрушева. Туэ со 1-тӥ классэ мыныны дасяське, нош шораз учкыса, зэмос спортсмен кожалод.- Гурт шудонъёсы нырысьсэ лыктӥмы, ужрад туж кельшиз, - шуэ Машалэн анаез Юлия Вахрушева. - Нылмы 2-тӥ арзэ бызьылэ, ёросысь эшъёсыз пӧлын шашкиен шудонъя ӵошатсконын вормон басьтӥз, секытгес сётско теннис но дартс, таиз понна бадӟымгес мугор кулэ. Оскиськомы, азьланяз ми но будомы. Спортэз гажан мылкыд пыӵатэ кузпалы Александр Васильевич. Нуналлы быдэ Маша сьӧраз бызьылыны пота. Кезысь эмъян удысын ужась Сабуровъёс та ӵошатсконъёсын арлы быдэ вормонъёс басьто. 4 пиналзы будэ. Веразы ёросысь команда понна теннисэн шудэ. Нош азьвыл семьяеныз џош вожвылъяське вал. Веразы будэм бере Сабуровъёс Егоренызы зарни медальёс басьтылӥзы, нош табере Маша нылынызы ӵошатсконэ пырисько. Пичи Варязы но бызьылыны яратэ, пе.Алнаш ёросысь Концовъёс коляскаен ик лыктӥллям. Ньылетӥ пиналзылы 8 толэзь гинэ ай, нунызэс утьыны сьӧразы анайзэс Нина Михайловна Тарасоваез вайиллям. Таӵе празднике шедемезлы кышномурт паймемын, спортсменъёс пӧлын, пе, улон шулдыр вылэм.Тросэз спортсменъёс кузпалъёссэс, нуныоссэс сьӧразы ваемын вал. Пиналъёссылы пичиысен спортэз яратон мылкыд пыӵато, асьсэлы кивоштӥсьёс будэто. Тӧро А. Соловьёв кужымзэ эскериз, шальы лэзьяса.17 медальТужгес трос медаль омыртӥзы дэриос но шарканъёс. Шумпотэмзэ уг ваты Шаркан ёрос администрациысь мугорез кыдатон культура но спорт понна кыл кутӥсь Сергей Чернов: - Азьвыл аръёсы ӝог ветлӥсьёс пӧлын ялан кузёяськылӥзы кык Сергейёс: Ловкин но Корепанов, таяз учыре соослэсь нырулзэс ӵушиз ёросысьтымы егит спортсмен Александр Перевозчиков. 5 но 10 иськеме вамышъянын 2 зарни медаль басьтӥз. Нылъёсмы но будо. 18 аресъем Юлия Турова 3 но 5 иськемъёсы ӝог вамышъянын зарни но азвесь медальёс утӥз. Тэтчась Татьяна Широбокова но медаль дорозь сузьтӥськиз. - Ёрос кивалтӥсьёсты но паймытӥзы кадь туэ?- Кивалтӥсьёсмы вань ӵошатсконъёсын пьедесталэ тубазы, озьы соос ёросысь спортсменъёслы пример возьмато, - веранзэ азьланьтэ Сергей Чернов. - Милям умой радъямын ёросын ортчись гурт шудонъёсмы. Арлы быдэ пӧртэм муниципал кылдытэтъёсын ортчытӥськомы, озьы гуртоослы выль стадион пуктӥськомы. Со сяна, спортысь одӥг амалэз одӥг гурт поселениын азинтыны тыршиськомы. Кылсярысь, Зар-Вишурын тросгес уло гира ӝуткасьёс, ас доразы ёрослэсь чемпионатсэ ортчытъяло. Гуртоос ог-огзылэсь дышетско, дырзэс шыръяло. Тазьы ужаммылэн емышез шӧдӥське. Шарканъёслэн эшшо одӥг данъяськонзы вань. Азьвыл аръёсы тросэз гурт спортсменъёс тол но гужем шудонъёсы пырисько вылэм, туэысен выль сямен ужаны кутскиллям. Кызьы верало спортэз валась тренеръёс, куасэн но пыдын бызьылонлы дасяськон чылкак пӧртэм луэ. Оло, ӵапак та муген ик шарканъёс туэ трос медаль басьтыны быгатӥзы.Вормон но дунтэм пыдкукГурт шудонъёсын тужгес учкымонэз - гозы кыскан. Соку вань ёросъёсысь спортсменъёс но учкисьёс стадионэ люкасько. Воргоронъёслэн гозы кысконазы 8 мурт пыриське, огъя секталазы 680 килограммлэсь ортчыны кулэ ӧвӧл. Мыло-кыдо учкисьёс.Азьвыл аръёсы ӵошатсконэз ортчытъязы ӵошкыт асфальт вылын, Воткаысь стадион котырын ӵошкыт инты ӧз шедьы. Бен, пыдын бызьылон сюресъёс чебересь, но отчы уд дӥсьты бугайёсты лэзьыны. Резина сюресэз 5 минут куспын пасялозы. Спортсменъёслэсь секталазэс лыдэ басьтыса, ӵошатскон кыкетӥ арзэ нимысьтыз шобыртэм сюрес вылын ортчиз. Удмуртиысь Гозы кысканъя федерациен кивалтӥсь, Гракын улӥсь Сергей Крестьянинов ужрадэз ортчытонлы рос-прос дасяськем. Гозы кыскасьёслы нимысьтыз коньдон висъям, ёросысьтыз командазэ но дасям.Гозы кысканын аспӧртэмлыко рекордъёс пуктэмын. Ӵошатскон тужгес кема кыстӥськиз Дэри но Можга ёросъёсысь воргоронъёс куспын - 2 минут 30 секунд, тужгес ичи Сьӧлта но Глаз, Пичи Пурга но Юкаменск командаос куспын - 3 секунд. Гозы кыскан вакытэ шунды но мыняз, куазь но кыдыраз. Соин ик котькуд командалэн ӵошатскон амалъёсыз пӧртэмесь вал: кин сюресэз кӧсатӥз, кин ке ву кисьтаз, кин ке нимысьтыз пыдкукъёс басьтэм. - Нош милемлы куазь юрттӥз, - шуэ Юкаменск ёрос командаысь Александр Огородов. - Зорыны кутскиз но, дунтэм пыдкукъёсмы гылӟемысь дугдӥзы, азьвыл аръёсы 9-тӥ интыозь ӝутскыны быгатылӥмы ке, туэ 3-тӥ инты басьтӥмы. Ми понна со вераны луонтэм шумпотон. Пӧртэм гуртъёсын улэменымы, нимысьтыз тренировкаос ортчытыны луонлыкмы уг кылды. Вуоно арын та вормонмес утьыны секытгес луоз, дыр.Кыкетӥ арзэ ӵошатсконэ пырисько нылкышно командаос. Кышномуртъёс 6 кузя луыны кулэ, огъя секталазы 450 килограммлэсь медаз ортчы. Нырысетӥ инты понна нюръяськизы Грак но Кияса ёросъёсысь командаос. Шуныт кылъёс верано кияса нылкышноослы. Соос бӧрсьысь бӧрсе 3 пол гозы кысконо луизы. Ӵапак со ик шӧдӥськиз, луоз, зарни понна нюръяськон дыръя. Чемпионъёс луизы гракъёс, соос чидасесьгес вал. 4 нунал ӵоже кыстӥськем ӵошатсконын вормисе потӥзы Дэри, Можга но Ува ёросъёсысь командаос.Вунонтэм Вотка но вуоно СарапулБерло аръёсы ортчем шудонъёсын спортсменъёсты уродгес сюдылӥзы. Таяз учыре вань куноосты воткаос дурыныз утялтӥзы. Котькуд спортсмен нуналлы быдэ 3 сюрс калория тыр сиськиз. Кызьы вера Воткаысь 10 номеро школаысь столовоен кивалтӥсь Татьяна Никитина, городысь 3 школаын спортсменъёсты сюдӥзы, ваньмаз одӥг кадь сиён пӧразы.Бызьылӥсьёс, вазь ӵукна султыса, мугорзэс кыдато ке, ми плита котырын бергамы, - шуэ Татьяна Геннадьевна. - Кылсярысь, милям столовоямы 300 пала адями сиськиз, одӥг нуналлы 15 килограмм огреч но помидор кошкиз, 90 килограмм горбуша.Воткаын ортчем шудонъёс йылпумъяськизы. 4 нунал ӵоже кыстӥськем ӵошатсконын вормисе потӥзы Дэри, Можга но Ува ёросъёсысь командаос. Ас подгруппаосазы вормисьёс луизы на Шаркан но Юкаменск ёросъёсысь спорт-сменъёс. Табере гурт спорт-сменъёс вуоно арлы дасяськозы. Тол шудонъёсты эграос пумиталозы, нош гужемзэ - сарапулъёс.Удмуртилэн Тӧроез А. Соловьёв пусйиз: власть азьланяз но тыршоз шаерамы спортэн выронъя луонлыкъёс кылдытыны.Валентина Емельянова Туспуктӥзы Валентина ЕМЕЛЬЯНОВА но Эдуард КАРИПОВ Теги: Гуртшудонъёс | Спорт |
Виталий Пронин Россилэн кунгожъёсыз ог 61 сюрс иськеме кыстӥсько - музъем вылтӥ но зарезьёстӥ. Удмуртиысь пиослы оскылӥзы Забайкальеетӥ но Дальний Востокетӥ ортчись люкетсэ.Малы? Быдӟым ож бере но татын югдур капчи ӧй вал на, уката ик Китаен. Та кунэн Мао Цзэ Дун кивалтыны кутскем дырысен кунгожез тӥян учыръёс ӵемгес луылӥзы. Соин сое возьманы оскымонэсь, кылзӥськисесь, сётэм кылзэс (присягаез) тӥясьтэм солдатъёс туж кулэ луизы. Сыӵеесь вал Удмурт шаерысь пиос но. Огез соос пӧлысь - Пичи Пурга ёросысь Аксакшур гуртысь Сергей Юшков. Службазэ нуиз 1993-тӥ - 1995-тӥ аръёсы Владивостоклы матын луись Уссури шур дурын, «Сосновая» нимо заставаын.Та заставаын куке но службазэ нуэм вань пограничникъёслы адӟем карымон Никита Карацупа. Гырем-усыям музъем вылысь пытьыосъя, бышкись езъёс бордын кылем ки бервылъёсъя со валаны быгатэ вылэм: кыӵе секталаез, ӝуждалаез кунгожез потыны вырисьлэн, кудпала но малы со кошкем. Озьы Карацупа 338 «ӟичыосты» кырмем. Службазэ нуэмез сярысь книга но гожтэм. Сое одӥг пограничник но лыдӟытэк кельтымтэ.- Книгаез лыдӟеммы огмылы но мултэс ӧз луы, - тодаз вае Сергей. - Заставамы сылӥз Китае поездэн но машинаен ветлон сюрес вӧзын. Соин ик кунгожез лушкем потыны турттӥсьёс ӧжыт ӧй вал. Шедьылӥзы Китай пала но, Россие но мерскисьёс. Одӥг нуналэ югыт куазен кык эшъёсмы куатьсэ кырмизы ук! Милям но бускель застава вискытӥ, бышкись ез пыр Россие потыны медо вылэм, синйылтӥз «Дозор» нимаськись пограничной нарядлэн старшоез. Лапег гинэ мугоро вал со. Но сыӵе шуыса эн учкы - бордаз соку ик лякиськиз кыкетӥ Карацупа ним. Службазэ нуытозяз, уно йыртэмасьёсты кырмиз.Мукетыз учыр эшшо но паймымон вылэм. Китайысь тушмон застава вӧзтӥ ик кунгожез выжыны малпам. Югыт куазен! Нёжало интыетӥ бышкись ез пыр но потэм. Пограничникъёс вышкаысен сое адӟыса, заставае жингыртӥллям. Но часовойтэк но сое кырмысалзы: ваче йӧтэм езъёслэсь электросигнал заставае вуэм ни вылэм.Котькыӵе кескич мед луоз кунгожез тӥясь, солы сюрес - бышкись езъёс но усыям му пыр гинэ, нош татӥ солы лушкемак гылӟыны туж секыт.- Вератэк кельтэме уг поты 1994-тӥ арын учырез, - азьланьтэ мадёнзэ Сергей. - Эшеным соку гинэ «Дозорысь» бертыса, шутэтскыны кариським. Шуак «Застава, в ружьё!» - электросигнал вуиз. Усыям му вылысь пытьыосъя валам: тушмон асьме палась Китае кошкыны малпам, нюлэсо сопкае пырем ни. Нош сопка сьӧрын - Уссури кунгож шур. Милемыз машинаен ӝогак отчы нуизы, возьмаськыны кыкен-кыкен кельтӥзы. Кема ик дыр ӧз ортчы - тушмон ми азе потӥз. Эшеным, Красноярскысь пияшен, шораз автоматъёсмес пуктӥм но, со шуяз. Киоссэ мышласянь керттылӥм - машина доры. Та понна кыкнамылэн ик гадь выламы бырттӥзы «Погранвойскоосысь отличник» медаль. Со эшеным мон - туспуктэм вылын. Мышкамы адӟиське пограничной юбо. Сьӧраз - Китай. Али уд но оскы ни кадь, мурт кунлэсь сыӵе матын сылӥм шуыса. Нош со озьы вал.Эшлыко бадӟым заставаын службазэс нуизы пӧртэм выжыысь пиос, пӧлысьтызы куатез - Камбаркаысь но Пичи Пурга ёросысь Кечолысь, Аксакысь, Вуж Мӧньялась. Улӥзы одӥг семья кадь, шуг-секытъёсты но шумпотонъёсты шори люкыса, ог-огзылы юрттӥськыса. Пӧсь гужем но зоро сӥзьыл, мускыт но кезьыт тол омыр - ваньзэ чидазы.- Дышиськиз ни вал со интыослы но инкуазьлы, - малпаськонэ усьыса, пальыша Сергей. - Кызьпуос отын куренесь, адями ӝужда гинэ будо. Лысо писпуос ӧжыт. Самой шулдыр вакыт - сӥзьыл зортэм дыръя. Кӧня отын будэ лимонник, лыз-лемлет кыр виноград, курегпуз быдӟаесь мульыос. Сыӵе ческыт но кӧттыр! Лилия но пион сяськаос - быдэс возь кизем кадь, котырез шулдырто. Нош пӧртэм буёло бубылиос - кык кикур быдӟаесь, сяськаысь сяськае лобало, омырын лопыръясько. Паймемме вормытэк, одӥгзэ гуртэ но куасьтыса лэзи вал. Нюлэс лапег ке но - пӧйшурез трос: кечъёс, гондыръёс, тигръёс... Соос кунгожез уг валало бере, отчы-татчы потало. Гондыр, кылсярысь, мышкыныз пыкиське но езъёс вискытӥ токмыльске. Вӧсь ке но, зӧк кӧйыныз сэрен чида. Соос отын кескичесь, адямиослэсь кӧберзы но ӧвӧл.- Служба кыстӥськытозь, бертон сярысь малпан ик ӧй вал, - йылпумъяз веранзэ азьвыл пограничник. - Нош дыр вуиз но, сюлэм дыректӥз, дор пала кыскыны кутскиз.Дор палъёсаз берытскемез бере Сергей кӧня ке арлы Иже уже интыяськылӥз вал. Но дор палъёсыз берлань кыскизы. Колхозын солы трактор сётӥзы. Семья кылдытӥз, корка пуктӥз. Табере котькуд 28-тӥ мае кышноеныз ӵошен ветло гуртысьтызы пограничникъёслэн люкаськоназы. Тодазы ваё ортчемзэ. Соку сюлэм шымырске, кызьы вунэтод кунъёс вискытӥ ветлэмдэ, калыкедлэсь гань-гань улонзэ утемдэ? Нош интыязы соослэн кылемын егитъёс. Кин ке но та вакытэ уйёсты уг кӧл, чус возьма кунгожъёсмес.Валерий Баймурзин. | Улон-вылон |
Виталий Пронин Егит ужбергатӥсьёс Семён Семёнов но Роман Дементьев удмурт крезьгур дунне бергатонэз азьланьто. Табере соос пичи кырӟасьёсты калыклы возьматыны басьтӥськизы. 24-тӥ шуркынмонэ «Пичи Зарни перепеч» концертын-вожвылъяськонын пичи уӵыпиос бадӟымъёсын - удмурт эстрадаысь кизилиосын - ӵош кырӟалозы. Удмурт театрлэн сцена вылаз бӧрсьысь бӧрсе 12 пар потоз:Валентина Пудова - Настя Воронцова,Анатолий Эркишев - Марийка Камали,Татьяна Ишматова - Надежда Каткова,Алина Антонова - Дарина Бочкарёва,Анна Плотникова - Карина Северьянова,Геннадий Бекманов, Александр Баймурзин - Варя Шушкова,Иван Григорьевых - Юля Камали,Геннадий Ганьков - Женя Баранов,Марина Галичанина - Арина Дементьева,Ullapalla Boy - Тимофей Черепанов,Александр Катков - Надежда Котельникова,Дмитрий Загребин - Денис Бочкарёв.Роман Дементьев, ӵошатсконэз радъясь:Вераме потэ, жюри тужгес усто кырӟась нылпиез быръёз. Нош кизилиос пиналъёслы кырӟаны но сцена вылын асьсэды возьыны юрттозы. Ӵошатсконын вормисьлы туж ӟеч приз - планшет - дасямы! Мукетъёсыз пиналъёс но конкурсысь умой кузьымъёсын бертозы.Удмурт ужрадъёсъя «Зарни перепеч» центр удмурт нылпи кырӟанъя ӵошатсконэз «Мынам Удмуртие» телекомпаниен но Егитъёсын ужан министерствоен валче ортчытэ. Теги: Зарниперепеч | Иворъёс |
Виталий Пронин Выль номерлэн вакчияк пуштросэз:- Бусыын, пудо сиён дасянын, гурето одӥгъёсыз тракторъёс. Нош кыӵезэ поттыны малпазы Можгаысь авторемонтной заводын?- «Гордъёс» но «вожъёс». Маин кун юрттэ трос нылпиё семьяослы? Ужпумез, ас пыртӥз поттыса, эскериз «Удмурт дунне» газетысь журналист но 3 нылпиослэн анайзы Елена Скворцова.- Кытын ке номыр уг тыриськы, кытын ке часэз понна 345 манет, куд-ог улсвылъёсын ЕГЭ ортчытэм понна шутэтскон нунал сёто. Вуоно арын озьы уз луы ни. Мар воштӥськоз кайта?- Гурт удыс уг яраты юрдэмез но кышкамез... Тӧр шорын Удмуртиысь Гурт удысъя министр Ольга Абрамова. | Иворъёс |
Виталий Пронин Сыктывкарын йылпумъяськиз 21-23 аресъем пиос пӧлын куасэн бызьылонъя Россилэн первенствоез. Удмуртилэн командаез огъя зачётын 2-тӥ инты басьтӥзы.Нимаз бызьылонын вормонъёс басьтыны удалтӥз Евгений Вахрушевлы гинэ. Скиатлонын со 2-тӥ луиз. Со понна пиослэн командазы - Дмитрий Орехов, Владислав Азанов, Дмитрий Баграшов но Евгений Вахрушев - эстафетаын зарни медаль утӥзы.УД Туспуктэм: flgr.ru | Улон-вылон |
Виталий Пронин Концертэ быдэс зал ӧз люкаськы, нош позыръяськонэ трос егитъёс вуизы26-тӥ толшоре Пичи Пурга ёросысь Кечол гуртлэн лулчеберетъя юртаз студентъёслэн но Татьянаослэн нуналзылы сӥзем ужрад ортчиз. Со кык люкетэн радъямын вал: нырысь концерт, нош собере позыръяськон (дискотека).Кӧснунал ӝытэ кечолъёсты но вуэм кунооосты шулдыртӥзы удмурт кизилиос Алина Антонова, Уллапала Бой, Юлия Никитина, Брангуртысь «уӵыос» Игорь Петров, Елена Петрова, Вячеслав Бегишев, Кечолысь Светлана Софронова. Пуро (Байситово) гуртысь пиос Алексей Пикулев но Алексей Софронов реп лыдӟизы. Ӝытэз нуизы Чумолё Олёш но Маша Золотарёва. Эктон мылкыд кузьмаз – диджей Шахтин.«Кечол ӝытъёс» брендэн дискотека куинетӥез ни, нош таӵе концерт Кечолын нырысьсэ ортчиз! Концертын калык быдэс зал тыр ӧй вал, нош собере позыръяськонэ трос егитъёс вуизы.Мария Золотарёва | Иворъёс |
Виталий Пронин «Шунды» огазеяськон люкалоз ёросъёсысь азьветлӥсьёссэ. Туэ ар понна куинетӥез «Вуюись» семинар ортчоз 11-тӥ толсуре.Ёрос ячейкаосын кивалтӥсьёс кылем пумиськонъёсын дышетскизы Егитъёсын ужанъя министерстволэн программаосазы пыриськыны заявкаос гожъяны, калык азьын вераськыны дышетскизы. «Удмурт Кенешлэн» тӧроеныз Игорь Семеновен пумиськизы. Таяз радэ одӥгез валтӥсь ужпум - «Шунды» дэменлыклы вуоно 5 ар понна стратегия малпан. Озьы ик люкаськемъёс 2013-тӥ арлы йылпумъянъёс лэсьтозы.Даралели Лели Туспуктэм: udmshundy.ru Теги: Вуюись Шунды | Иворъёс |
Виталий Пронин 12-тӥ июле Россиысь Обороная министерстволэн Омск город котырысь Светлое каргуртысь ВДВ-лэн 242 номеро центраз 4 этажъем казармалэн оглюкетэз куашказ. 24 мурт быриз, соос пӧлын шаерысьтымы пиос но.Юрт бетон плитаослэсь 1975-тӥ арын лэсьтэмын вылэм, нош 2013-тӥ арын сое выльдӥллям-тупатъяллям. Ма муген юрт куашказ, тодмо ӧвӧл на. Пачканы шедизы 7-тӥ, 8-тӥ но 9-тӥ ротаос. Юрт куашкан вакытэ солдатъёс кӧло вал, борддоръёс улэ 45 мурт пачказ, со пӧлысь 24-ез быриз.Тросэз солдатъёс июнь толэзь пумын гинэ армие кошкизы вал, 11-тӥ июле присяга кутӥзы. Жаляса верано, шудтэм учыре шедизы шаерысьтымы пиос но. Бырем солдатъёс пӧлын Сьӧлта черкогуртысь Сергей Вахрушев, Ижысь Валерий Ломаев но Можгаысь Эдуард Решетников. Ваньзы та пиос пичи дырысенызы ик малпазы вал десантник луон сярысь. Толон но валлян пиосты ватӥзы. Бырем солдатъёслэн ӵыжы-выжыоссылы мур куректэмзэс верало шаерысьтымы вылӥ кивалтӥсьёс.- Казармаын луэм учыр Удмуртиез но зуркатӥз, отысь иворъёсты чакласа возиськомы, бырем пиослэн семьяоссылы быгатэммыя юрттомы, - шуиз Удмурт Республикалэн Тӧроез Александр Соловьёв.Сӧсырмыны шедем солдатъёс пӧлын но Удмуртиысь пиос вань. Та вакытэ тазалыксы сярысь номыр тодмо ӧвӧл. Озьы ик валантэм, соос доразы бертозы яке службазэс азинтозы.Казармаын луэм учыръя уголовной уж ӝутэмын.Россилэн Президентэз В. Путин обороная министрлы С. Шойгулы косӥз быремъёслэн семьяоссылы юрттыны.Валентина Емельянова | Улон-вылон |
Виталий Пронин МАШИНАЕН ВОРТТЫЛОН Лымы пурӟиз, мотор вузӥз Йӧ сюрес вылтӥ машинаен ворттылонъя Россиысь кубок понна нюръяськонлэн 2-тӥ люкетэз Ижын ортчиз. Ижысь ипподроме трос калык люкаськылӥз, Россиысь тужгес шаплы 20 водительёс - Казаньысь, Оренбургысь, Пермьысь но Москва котырысь городъёсысь - Иже вуылӥзы. Тол ӵошатсконлэн нырысетӥ люкетэз ортчиз Череповец городын. Отын котькинлэсь ӝог ворттылэмзэ возьматӥз Москва улосысь Андрей Масленников. Ижын но вормонзэ нокинлы ӧз сёты. Аслаз ӵуж «ракетаеныз», озьы шуэ со «Калина» машиназэ, вань заездъёсын вормон басьтӥз. Ижысь Ильдар Фаттахов понна таиз ӵошатскон кемалы вунонтэм кылёз. Дорын борддоръёс но юртто шуэмлы оскемез уг поты, угось золгес ворттылыны малпаз вал, люкетӥз тӥяськон учыр. Вань эшъёсыз стартысен ик лобӟыса кошкизы, нош асьме пилотмы - каньылля. Тӥяськем машинаеныз 5-тӥ интые кылиз ке но, мылкыдзэ ӧз куашкаты. Корт валзэ рос-прос тупатъяса, пунэмзэ берыктыны малпа ни таяз шутэтскон нуналъёсы Оренбургын. 2-тӥ но 3-тӥ интые потӥзы Оренбургысь Андрей Радошнов но Уфаысь Альберт Гайнуллин. Пусйыны кулэ Ижысь нылкышно водительёсты. Елена Зорина но Наталья Быкова шумприч водительёс пӧлын бездытгес адскизы ке но, ворттылыны быгатэменызы ужрадэз чебертӥзы. ЫБЫЛӤСЬКОНПаймытӥзы егитъёсИжын ортчо пневматика пистолетэн 10 метр кемысь ыбылӥськонъя Россилэн чемпионатэз но пичи калибръем пистолетэн ыбылӥськонъя Россиысь ӵошатскон. Отчы пырисько 21 аресозь спортсменъёс. Пневматика пистолетэн ыбылӥськон Олимпиадае пыре. 60 пол ыбон понна 1 час 15 минут сётӥське, 15 минутэз - тренировкалы. Тужгес трос очко люкам спортсменъёс финалэ шедё. Медаль понна нюръяськонын котькуд секунд лыдэ басьтӥське, угось одӥг пол ыбонлы 50 секунд висъяське. 8 пол ыбем бере вормисьёсты шараяны кутско, спортсменъёс 20 пол гинэ мишене ыбо. Котькинлэсь трос очко люкам мурт зарни медаль басьтэ. Нимаз ыбылӥськисьёс пӧлын Удмуртиысь спортсменъёс вормонъёс ӧз басьтэ ке, паймытӥзы егитъёс: командаен ӵошатсконын Иван Кочуров, Антон Кабышев но Ильяс Касимов 1 сюрс 800 луоноез пӧлысь 1 сюрс 697 очко люказы. Санкт-Петербургысь эшъёссэс 2 очколы азьпалтӥзы, 3-тӥ интые потӥзы Липецк улосысь ыбылӥськисьёс. БИАТЛОНПагӟалы вылӥеРоссиысь но Европаысь ӵошатсконъёсын вормонъёс басьтэмзы бере шаерысьтымы пинал биатлонистъёс Александр Поварницын, Дмитрий Шамаев но Ульяна Кайшева дуннелэн первенствояз мыныны дасясько.Пусйыны кулэ, та спортсменъёс Европалэн чемпионатаз суро эстафетаын зарни медаль утӥзы. Вормонъёссэс лыдэ басьтыса, куиньназы ик Россиысь егит биатлонистъёслэн сборноязы кутэмын. 16-тӥ-23-тӥ феврале соос пыриськозы дуннеысь егит биатлонистъёслэн первенствоязы, со ортчоз Белоруссиысь Раубичи городын. Нош арня кутсконын Ижысь А. Демидов нимо спорткомплексын Приволжск федерал улосысь школаосын дышетскись пиналъёслэн биатлонъя спартакиадазы ортчиз. 16-17 аресъем спортсменъёс пӧлын вормонэнызы шумпоттӥзы Удмуртиысь пиналъёс. Артём Широбоков 4 пол кырыж ыбылӥськиз ке но, вань эшъёссэ кыдёке кельтӥз. 10 кужмоез пӧлы шедизы на Данияр Гарипов но Владислав Кузнецов. Шумпоттӥз Кристина Егорова. Эшъёссэ со 2 минутлы азьпалтыны быгатӥз. 8-тӥ инты басьтӥз Алиса Дусакова. ПАРАСПОРТ Лекомцев кошкиз Японие Америкаысь Кейбле городын ортчиз дуннеысь урод адӟись но ляб ки-пыдъем спортсменъёслэн куасэн бызьылонъя но биатлонъя чемпионатсы. Россилэн командаез 29 медаль утӥз. Отчы пыриськыса, 6 медаль - 4 зарни но 2 азвесь - утӥз Алнаш ёросысь спортсмен Владислав Лекомцев. Табере со дуннелэн 6 полэс чемпионэз луиз. Америкаын ортчем ӵошатскон бере вордскем палъёсаз вуылыса, ӵошатскон радъяз. Сочие вуылӥз, отын Олимпиада усьтӥськем дырысен ар тырмонлы сӥзем ужрадэ пыриськиз но берен кунгож сьӧры ширтӥз - Японие, дуннеысь инвалид спортсменъёслэн кубок понна нюръяськоназы пыриське. Азвесен бертӥзыКылем арнянуналэ Канадаын йылпумъяськиз следж-хоккеен шудонъя ӵошатскон. Россилэн командаез азвесь медаль утӥз.Россилэн командаяз Удмуртиысь 3 мурт: Максим Кузьминых, Владимир Каманцев но Евгений Петров. Следж-хоккеен шудонъя ӵошатскон быдэсак Паралимпиадаез тодэ вайытӥз. Соку но Россиысь спортсменъёс зарни понна Америкаысь командаен шудӥзы. Канадаын огъя шудон 1:1 лыдын йылпумъяськиз. Ватсаса сётэм дырын кужмогес луэмзэс возьматӥзы зарезь сьӧрысь спортсменъёс. 3-тӥ инты понна нюръяськизы Канадаысь но Кореяысь следж-хоккеистъёс, вормизы канадаос.Валентина Емельянова Теги: спорт | Иворъёс |
Виталий Пронин Нырысетӥ канал пыр вӧлмись "Жди меня" проектэз радъясьёс солэсь одӥг выпусксэ ортчыны чаклало Ижын. Та пумысен Удмурт шаерысь калык огазеяськонъёслы но СМИ-ослы вазиськиз "МИР"телерадиокомпания - ӵапак со тырше та проектэз Россилэн пӧртэм интыосаз радъян борды. Ижын "Жди меня" радиомарафонэз ортчытыны чакламын туэ 30-тӥ мае "МИР-Ижевск" радиостанцилэн 92,0 FM тулкымъёсыз вылын. Та ужрадын лэсьтэм видеосуредъёс возьматэмын луозы Нырысетӥ канал но "МИР", "МИР24" телеканалъёс пыр.Пусйыны кулэ: таӵе выллем проектъёс ортчизы ни Россиысь унояз городъёсын. Со пыр шедьтэмын ни ваньзэ-ӧвӧлзэ 477 пала чиптэм-чаптэм ышем мурт.Наталья Седова Туспуктэм: repin.info Теги: калык проект | Иворъёс |
Виталий Пронин Виктор Савельев: 2020-тӥ арлы Пироговоын спорткомплексэз быдэсак вуттоно.Правительстволэн Тӧроез Виктор Савельев Дэри ёросысь Пероггуртын кенешон ортчытӥз. Отчы пыриськизы шаерысьтымы министръёс, Лэсьтӥськонъя кун инспекциысь специалистъёс но Дэри ёросысь кивалтӥсьёс. Пероггуртын пуктӥськись «Заря» спорткомплексэз лэсьтон ужъёс та вакытэ пӧртэм мугъёсъя ӝегало.Мугорез кыдатон культураез но спортэз азинтонъя та нырысетӥез бадӟым проект, отчы кун но нимаз ужбергатӥсьёс пырисько. Проектлэн дуныз - 283 миллион манет, со пӧлысь 250 миллионэз - нимаз адямиослэн инвестициоссы, нош 33 миллионэз - республикалэн кисыысьтыз. Проектъя «Заряын» луыны кулэ бассейнэз, йӧ каток, теннисэн шудон но шутэтскон площадкаос.Виктор Савельев куриз: кин та проектэз улонэ пыӵатон бордын ужа, валче тыршоно. 2020-тӥ арлы спорткомплекс быдэсак вуттоно.Пероггуртысь спорткомплекс республикамылы туж кулэ. Нырысь ик, со валаны-дунъяны юрттоз, кызьы улонэ пыӵало инвестпроектъёс, кыкетӥез - туала комплексын пиналъёс мугорзэс дунтэк кыдатозы. Со луонлык сётоз улон-вылонэз ӝутыны но тросгес гуртоосты спортэн эшъяськытыны. Теги: Егитъёс | Улон-вылон |
Виталий Пронин "Лудорвай" музейын сылэ удмуртъёслэн тарантассыКылем ар куспын Удмуртиысь музейёсы вуылӥз 735 сюрслэсь уно адями. Калык понна 15 сюрс экскурсия но 2 сюрс пӧртэм ужрадъёс ортчытэмын вал. Музейёсын мытэм акциос вордскем шаерлэн историеныз тунсыкъяськонэз улӟыто.Азинскыны юрттэтТуала улонын музей - культура политикалэн валтӥсь люкетэз луэ но улослэн азинсконаз бадӟым инты басьтэ. 2011-тӥ арын йылаз-пумаз вуттэмын Удмуртиысь музейёсты азинтонъя концепция. Соя «музаослэн дорзы» (озьы грек кылысь берыктӥське «музей» шуэм), культурая ваньбур луэм сяна, улослэсь данзэ ӝутыны, республикае коньдон кыскыны быгатэ.Шаерысьтымы музейёс али бадӟым уж нуо коллекциоссэс утён понна. Та ужын кун ласянь но юрттэт шӧдӥське. Республикаямы ужало «Удмуртиысь культура», «Удмурт Республикаысь калыклы вордскем музъемез гажан мылкыд пыӵатон», «Удмурт Республикаын иворъёсъя обществоез азинтон», «2012-тӥ-2018-тӥ аръёсы Удмуртиын туризмез азинтон» программаос. Соос чотын уно ужрадъёс ортчытэмын ини музейёсты экспонатъёсын узырмытон, уногес калыклы фондъёсты возьматон но иворъёсъя туала технологиосты уже кутон понна.«Шыкыс уй»Арлы быдэ музейёслэн калыккуспо нуналазы, 18-тӥ куартолэзе, быдэс дуннеысь музейёс ӧсъёссэс усьто вань мылкыд карисьёслы. Та уй-нуналэ чик дунтэк ортчыло вань адӟытонъёс, экскурсиос. Музей - со ог-огедлэн культураеныд вошъяськон амал выллем луэ. Пӧртэм выжы-калыкъёслэн улэм-вылэменызы тодматэм сяна, музей турлы адямиосын одӥг кыл шедьтыны юрттэ, ваче эшъяськыны но валче ужаны луонлыкъёс кылдытэ.«Музейёслэн уйзы» акциез малпазы Берлинын но нырысьсэ ортчытӥзы 1997-тӥ арын. Шаерысьтымы музейёсын таӵе акция радъяськыны кутскиз 2011-тӥ арысен. Куинетӥ арзэ ини Удмуртиын 18-тӥ куартолэзе музейёс уйин но ужало. Та нуналэ куноослы, экскурсиос сяна, чакламын пӧртэм конкурсъёс, тунсыко пумиськонъёс, концертъёс, ӝӧк сьӧрын кенешонъёс. Туэ «Музейёслэн уйзы-2013» акция пыртэмын вал «Сочи-2014» Культурая олимпиадалэн программаяз. Со чотын ортчем ужрадъёс шаерамы улӥсьёслы кельшизы но бордазы трос калыкез кыскизы.Музейёс понна вунонтэм вал 2012-тӥ ар но. Сое Россилэн Президентэз ялӥз Россилэн историезлы сӥзем арен. Со сяна, миым бадӟым юбилей вал: 1812-тӥ арысь Отечественной войналы 200 ар тырмиз. Та лыдпуслы но Россилэн историезлы сӥзьыса, шаерысьтымы «шыкысъёсын» уно эскерон ужъёс, конкурсъёс, адӟытонъёс ортчизы.Электрон фондъёс Музейын утиськись арбериосты но фондъёсты лыдъяны, эскерыны юрттэ иворъёсъя огъя автоматизированной система (КАМИС). Солэн модульёсыз кӧня ке секунд куспын тодмало но адӟо музейысь арбериослэсь «ветлэмзэс».Кун музейёсысь электрон фондъёсы уногес калык пыраны мед быгатоз шуыса но, трос лэсьтӥське. 12 муниципал музейын (4 городын но 8 ёросын) кылдытэмын Интернет сайтъёс. Музейын тыршисьёс туала амалъёсын тодматэмын но дышетэмын соосты ужазы кутыны.«Шаермылэн инкуазез»Музейлэн валтӥсь ужан амалэз - адӟытонъёсты дасян но возьматон. Со луонлык сётэ музей фондын утиськись арбериосты ӵемгес но тросгес калыклы возьматыны. Кӧня ке аръёс ӵоже ини Удмурт Республикаысь К. Герд нимо музейын «Шаермылэн инкуазез» экспозиция кылдытон бордын ужало. Та бадӟым адӟытонэз быдэсак вуттыны кулэ туэ ар пумозь - 2013-тӥ ар Россиын Инкуазез утён арен ялэмын.Озьы ик кылем арын йылпумъямын Геннадий Красильниковлэн музей-квартираяз выльдӥськон ужъёс. Таиз экспозиция туала луэ но удмурт классиклэн Г. Красильниковлэн улонэз но творчествоез шоры выль сямен учкыны ӵектэ.«Лудорвай»Удмуртилэн Президентэз Александр Волков кичӧлтэмъя «Лудорвай» музей-заповедниклы арлы быдэ 3 миллион манет висъяське. Та юрттэт чотын музейын бадӟым уж лэсьтэмын, «Лудорвай» выльдӥське но паськыта. Соин валче шаерысьтымы заповедник туризмъя но культурая тунсыко объектлы пӧрмиз. Лудорвайысь тӧл вуко тупатэмын, выльдэмын шор удмуртъёслэн юртъер котырзы.2011-тӥ-2012-тӥ аръёсы Лудорвайлы матын Ильинка починкаысь огаз вуж коркан усьтӥськиз «Ӟучъёс: гурт этнография - Щепинлэн усадьбаез» экспозиция. Озьы ик «Лудорвайын» вань «Лыдӟиськон юртсы» но.Азьланьтӥськиз «Уйпал удмуртъёс» секторез кылдытон. Музейёслэн калыккуспо нуналазы «Лудорвайын» усьтӥськиз «Чупчи йылысь удмуртъёслэн усадьбазы» комплекс.Музейёс шаермылэн улоназ кемалась ас интызэс шедьтӥзы ини. Пичиез но бадӟымез, городысез но гуртысез музей быдэсъя валтӥсь ужез - утча, эскере, люка но уте пӧртэм арбериосты. Соос пыр калыклы но будӥсь нылпиослы усьтэ шаермылэсь историзэ но культуразэ, дышетэ но ӧте адямиез малпаськыны, творчествое кыстӥськыны, вашкалазэ дунъяны.Печатлаське «Удмурт Республикалэн 2011-тӥ-2013-тӥ аръёслы чаклам бюджетысьтыз расходъёсты ӟечомытон» программаез но «Шара бюджет» проектэз быдэстон улсын.Сергей Захаров Теги: музей | Лулчеберет |
Виталий Пронин 6-тӥ-10-тӥ куарусёнэ Москваын ортчиз выжы калыкъёслэн литератураоссылы сӥзем фестиваль. ВДНХ-е вуизы быдэс Россиысь гожъяськисьёс, Удмуртиысь - кылбурчиос-рэперъёс Алексей Пикулев, Богдан Анфиногенов но тодосчи Алексей Арзамазов. Огаз вотэс бамын гожтэмын: «москвичъёслы но шоркарлэн куноосызлы фестиваль аспӧртэмлыко кузьым лэсьтӥз - татын кырӟазы удмурт рэперъёс, «Мурӝол Underground» проектэныз Богдан Анфиногенов но Алексей Пикулев».Та нуналъёсы Москва пусйиз 870 арзэ, ӵапак соку ик радъяськиз книгаосын 30-тӥез адӟытон-вуз карон но. ВДНХ-лэн 75-тӥ висъетаз тодматскыны луиз Россиысь калыкъёслэн литератураосынызы. Выжы калыкъёслэн литератураоссылы сӥзем фестиваль Москваын туэ нырысьсэ радъяськиз. Со улсын радъяськизы 50 ужрадъёс, чузъяськизы 30 кылъёсын произведениос.- Котькуд нунал нимысьтыз интыын ортчо вал пӧртэм писательёсын пумиськонъёс, кылсярысь, Удмуртиысь лыктӥз Алексей Арзамазов, Комиысь - Галина Бутырева, коми-пермяк улосысь - Елена Коньшина, Чувашиысь - Марина Карягина… Нош валтӥсь сцена вылын кырӟазы коллективъёс но нимаз адямиос, - вера Богдан Анфиногенов. Та фестиваль потэмын «Россиысь выжы калыкъёслэн туала литературазы. Кылбурет» антология бордысен.Озьы ик фестивальын ортчизы мастер-классъёс, сцена вылэ тубазы артистъёс но, спектакльёсазы возьматӥзы калыксылэсь культуразэс. Хабаровск палъёсысь Марина Эльтун шыркунэн (бубен) нанай эктонэз быдэстӥз. Якут писатель Николай Лугинов «По велению Чингисхана» выль романэныз тодматӥз. Огаз вотэс бамын гожтэмын: «москвичъёслы но шоркарлэн куноосызлы фестиваль аспӧртэмлыко кузьым лэсьтӥз - татын кырӟазы удмурт рэперъёс, «Мурӝол Underground» проектэныз Богдан Анфиногенов но Алексей Пикулев».- Та фестиваль сярысь Крымын ортчем «Таврида» форумын малпаськыны кутским вал, - вера Алексей Пикулев. - Отын мон кырӟай вал бере, фестивалез радъясьёс таяз радэ но жингыртыса шуизы: ӧтиськом тонэ валтӥсь сцена вылын кырӟаны. Мынӥмы Богданэн. Милемлы кыкнамылы быдэс час сётӥзы. Милемыз учкыны кӧня ке удмуртъёс лыктӥллям, но адямиез фестивальын воксё ӧжыт вал.Вераны кулэ, та фестиваль потэмын «Россиысь выжы калыкъёслэн туала литературазы. Кылбурет» антология бордысен - отчы 5 удмурт кылбурчиослэн ужъёссы пыремын. Книгаез дасяз «Объединённое гуманитарное издательство», кивалтӥсез - Максим Амелин. Фестиваль дыръя тодмо луиз: та бадӟым антология «Книга года» премиен пусъемын.Мария Векшина Туспуктэм: http://polit.ruhttp://udmdunne.ru/2017/05/moskvayn-rossiys-kalykjoslehn-kylburetsyly-s%D3%A5zem-antologiya-pot%D3%A5z/ | Улон-вылон |
Виталий Пронин 1-тӥ декабре «Мон — фермер» акселератор ужзэ мытӥз. Шаерысьтымы 30-лэсь ятыр фермеръёсты огазеяз со. Ува ёросысь Петропавловоысь Яковлевъёс Туспуктэм: Яковлевлэ Гурт удысъя но сиён-юонъя министерство туэ фермеръёс понна 2-тӥзэ дышетскон радъяз ни. Туэ но, кылем арын но тодон-валанзэс будэтыны мылкыд карисьёс, музъемен, пудоен ужаны малпасьёс трос кузя люкасько. Миым саклык тросгес висъяськиз фермер хозяйство кылдытонлы, ужез радъянлы. Нош туэ гуртоос тросгес юаллясько вытъёс тырон, бухгалтерской учёт нуон сярысь. Соин ик таяз радэ дышетон выль сяменгес ортче. Озьы ке но фермеръёсты ёросъёсысь юн хозяйствоосы потталозы, азинскемзэс мед адӟозы, асьсэос но чупресгес мед кариськозы шуыса. — Пайдаез вань-а «Мон — фермер» акселераторлэн? Тазьы ӵемысь юасьёс сюро. Кылем ар возьматӥз: шаерамы 120 выль фермеръёс кылдӥзы ни, иське, толыкез вань, — шуэ гурт удысъя но сиён-юонъя министр Ольга Абрамова. — Кин ке выль уж мытӥз, кин ке лушкем ужамысь дугдӥз, хозяйствозэ регистрировать кариз. Ми соизлы но, таизлы но шумпотӥськомы. Угось вужерысь потэмъёс быгато министерстволэсь юрттэт басьтыны, эшшо золгес азинтӥськыны. Ӵемысь кылоно созэ но: юн хозяйствоослы ужаны каньылгес, оборотсы бадӟым, субсидия но трос басьто. Но ми чакламъя, ӵуказе нунал ӵапак пичи фермер хозяйствоос бордын. Бадӟымъёсыз угось азинскон сярысь гинэ уг сюлмасько ни — соос производствозэс ӝикытатон понна бызьыло, ялан чаклало, ма вылын шыръяны луэ, кӧня ужасез кулэстоно, оло, дунтэмгес пудо сиён вуттыны луоз. Ваньмыз со куддыр ӟечлык вылын шӧдӥське. Нош пичи фермеръёслы луыса бырись гуртъёс выльысь улӟо, аналтэм музъемъёс гырисько-кизисько, выль ужан интыос кылдо. Соин ик ми музъем борды басьтӥськисьёсты котьку шумпотыса пумитаськомы. Ӵапак соосты малпаса, гуртъёсты но гурт удысэз 2025-тӥ арозь азинтонъя стратегия бордын ужаськомы. Пудо вордозы-а, емыш будэтозы-а, муш возёзы-а, тыметэ чорыг лэзёзы-а — котьма борды мед кутскозы, но мед гинэ ужалозы. Соин котькудӥзлы выль тодон-валан сётыны тыршиськомы, маин юрттэммы луэ, юрттӥськомы. Гуртоос асьсэ азе бадӟымесь ужпумъёс пуктыны медаз кышкалэ — ми артэ. Ольга Абрамова пусъемъя, туэ мында фермеръёслы юрттэт ӧз на висъяськылы вал — оглом ог 400 миллион манет люкаськиз. Озьы удалтӥз фермеръёслы грант люкылыны. Со сяна, кредитсылэсь оглюкетсэ ворсаны. Экспортэ потыны малпасьёслы ваньбуръя базазэс юнматыны, сертификация ортчыны но грант люкылэмын вал. Мукет улосъёс кунгож сьӧры потон понна грант уг висъяло на. Вуоно арын но грантъёс, субсидиос люкылэмын луозы, шуэ министр. Пӧртэм пумо юрттэт висъяськемен но, фермер луыны турттӥсьёс ялан йыло. Вуоно арын тани пичи гурт предприятиослы но ужбергатӥсьёслы «Агропрогресс» грант висъяны чакламын. Со пичи хозяйствоослы ӝутӥськыны юрттоз. Ольга Абрамова верамъя, туэ фермеръёслы луыса 253 выль ужан инты кылдыны кулэ, туннэлы 103 мурт уже кутэмын ни. Туэ азинскыны грант басьтӥз, кылсярысь, Ува ёросысь Петропавлово гуртысь удмурт семья — Михаил но Валентина Яковлевъёс теплицаосазы узы-боры, пӧраськонын кутӥськись пӧртэм турынъёс будэто. Юртъер котыразы шалфей, мелисса, пыштурын, лаванда, розмарин зын лӧсъяське. Ужмы каллен пӧзе кадь, табере теплицаосмес паськытатэммы, техника басьтэммы потэ, шуо кузпалъёс. Турын-куаръёсты но емышъёсты куасьтон аппарат но кулэ. Урамын али тол, нош Яковлевъёс теплицаосысьтызы убооссэс бугыръяло ни, кизё, выль урожай будэтыны дасясько. Нош Каракулино ёросысь Вятское черкогуртысь Николай но Александр Сапаев агай-вынъёс паймытӥзы Швейцарие чечы вузаны кутскеменызы. «Агростартап» программая, соос министерстволэсь 3 миллион манет грант кутӥзы, сертификат басьтыса, чечызэс табере кунгож сьӧры вузало. Ӵапак таӵе азинскись фермеръёслэсь мукетъёсыз адӟем каро. Соин но акселераторе дышетскыны лыктӥзы. Туала вакытэ визь-кенешен Интернет но юрттэ, но ваче син вераськонлэсь, адямиосын но ужаменызы тодматсконлэсь номыр ӟечез ӧвӧл, шуо. Ольга Абрамова пусъемъя, али министерство Ижысь гурт удысъя академиен валче дася кивалтӥсьёсты будэтонъя школа но. Гуртъёсын угось хозяйствоослэсь председательёссэс воштӥсьёс уг тырмо. Куддыр интыязы кинэ пуктыны ик ёрмо. Академилэсь ужан но дышетон амалъёссэ воштыны-выльдыны медӥськомы, шуэ Ольга Викторовна. Нялтас вераса, та нуналъёсы академилэн ректорез воштӥськиз: ог 20 ар ӵоже академиен кивалтэм Александр Любимов интые кивалтӥсе пуксиз Казахстанын вордӥськем егит тодосчи Андрей Брацихин. Елена Сараматова | Иворъёс |
Виталий Пронин Тэль. Артэ ик кошке шур. Таӵе шулдыр интыын сылэ Эгра ёросысь Порвай гуртысь кузпалъёслэн-пенсионеръёслэн Баталовъёслэн корказы. Вить укноё юртсы гурт пумын - Пежвай пала нуись сюрес дурын - сылэ. Соин котыр эркын, вӧл-вӧл. Таӵе интыын адями либыт, лякыт сямо луэ. Сыӵе ик Иван Арсентьевич но. Туэ гужем солы 74 арес тырмиз.- Вордски мон татын. Атае пересьмытозяз ужаз колхозын. Со вакыт пенсия туж ӧжыт сёто вал, соин пулэсь олома но лэсьтылӥз. Ас киосыныз бичам станокеныз тросэзлы черсон машина лэсьтылӥз. Бур пыдаз потос кылдыса, со костылен ветлӥз. Соин ик мон котьку сьӧраз лэсьтэм ужзэ, салазкие поныса, нуллӥ. Трос адями черсӥз солэн машинаеныз.- Нош мае черсӥзы?- Азьло куж вал ук. Ыж гонэз соин туж ичиез черсылӥз. Али тани заводын бичам тӥрлыкен ыж гон черсо ни. Сыӵеос но ӧвӧл ни, шуыны луоз. Нош кужен киын лэсьтэменыз гинэ ужазы. Дӥсь соку ваньмыз сямен дэралэсь вал. Кышномуртъёс черсо но, ма кулэ, сое ик кертто, вуро. Коньдон ӧз тырылэ бере, базарысь басьтыны номырин вал. Гуртын улӥсь быдэсак ас киосызлы оскылӥз. Анае но та гуртысь ик. Со но колхозын ужаз.Атаез вӧзын Иван киужлы дышиз, но кин луон сярысь ӧз малпаськылы. Со вакыт гуртын улӥсьлы паспорт уг сёто вал бере, колхозысь кошкыны уг луы. Соин-а, мар-а эшъёсыныз одӥг малпанэн улӥзы: кызьы городэ пегӟоно. Куинь кузя армиысь бертэмзы бере справка дуре колхозлэн председателез доры мынӥзы. Муг шедьтӥллям: бадӟым лэсьтӥськонэ шонтӥськом, пе. Сыӵеослы сюрес усьтӥське вал угось.- Предмы арлыдогес вал ни, контораысь сое ӧм шедьтэ. Пырим гуртаз. Со гур вылын пуке. Шуэ: хозяйка, потты ай, пе, таослы шуныт вина. Юим. Справка но милемлы кулэ ӧз луы ни. Нош кивалтӥсь валэктӥз: февраль толэзе, пе, Ижевске трактористэ дышетскыны мынэмды луоз, Порвайын, пе, трактористъёс ичи. Мынӥды ке, колхоз ачиз коньдон тыроз. Порвай но Лонки-Ворцы 1953-тӥ арын одӥг колхозэ огазеяськизы, нош мон армиысь 1959-тӥ арын бертӥ. Техника вань, нош механизаторъёс уг окмо. Тӥни озьы мынӥм дышетскыны Ижевске. Собере 8 ар ужай тракторен. Берло кузёлы шуисько: шофёре, пӧй, дышетскеме потэ. Со уг лэзьы: тракторист но, пе, кулэ. Предмес воштӥзы но, мынэсьтым мылкыдме тодыса, соку ик шофёре дышетскыны дэмлазы. Ну, шумпотӥ ук. Вань малпанэ быдэсмиз кадь. Курсъёсты умой йылпумъяса, берытски татчы ик колхозэ.- Ма, озьы ик луыны кулэ, дыр, вал, колхоз ыстӥз ук тӥледыз?- ӧвӧл. Соку Эграла но ужаны кыльыны дэмлало ни вал. Берытсконо кариськи. ӵыж-выль бензовоз сётӥзы. Соин мон 13 ар ужай. Собере кема дырлы висьыны уси. Ужаны потэме бере вуж машина сётӥзы ини. Со - списать карем маке - етӥн станциысь ваемын вылэм. Тае, пе, тупатъялод но комбайнёръёслы, трактористъёслы бусые пӧсь сиён нуллод. Сое лэсьтӥ но монэ пӧртэм ужъёсъя арняяз куинь пол Ижевске ысъяны кутскизы. Кема ик дыр ӧз ортчы - механик дораз ӧтиз. Ветлы выль машина дуре, тырмоз, пе, куашкаменыз ужаны. Мыным соку пенсиозь 8 ар кылиз на вал. Выль машиналэн ужан дырыз 8 ар. Малпасько, та мыным шутэтскыны потытозям тырмоз ни. Но со техникаен мон 14 ар ужай на. Пенсие потыса, эшшо 6 ар тырши. Собере колхозъёсын улон туж шуг луиз. Уждун сётъямысь дугдӥзы. Соку малпай: мар мон ужаса уло на, пенсия ӧжытак ке но тыро ук. Озьы машинаме гараже нуи. Ужакум механикмы шуылоз вал: «Гырись геры, пе, уг сыномы. Ужамысь дугдӥд ке, пересьмод». Со озьы ик вань, дыр. Но уйвӧтъёсам мон ялан ужасько.Иван Аркашев. Туспуктӥз Владимир Беломорских. | Улон-вылон |
Виталий Пронин Республикаысьтымы Кун Кенешысь депутатъёс, озьы ик ялан ужась комиссиослэн кивалтӥсьёссы, парламентлэн аппаратаз тыршисьёс та арняысен басьтӥськизы удмурт кылэз дышетон борды.Депутатъёслэн удмурт кылэз дышетыны кутскемзылы, зэмзэ вераса, нырысь ӧй оскы. Ас поннам малпай: мылкыд карисьёс люкаськозы меда? Ма, ваньмон дыр но шедьтыны депутатъёслы капчи ик ӧвӧл. Озьы оскытэкгес усьтӥ Кун Кенешлэн юртысьтыз Президиумлэн кенешонъёсызлы чаклам заллэсь ӧссэ. Нош отын! Школаысь классын, урокын кадь гуж! вазе.Дышетскисьёс интыын - галстукен-костюмъёсын депутатъёс ке шат. Дышетӥсьсы Татьяна Волкова ӝӧк сьӧрын пукисьёс котыртӥ шумприч бызьылэ: котькудӥз доры нимаз матэктыса, эскере удмурт кылъёсты вераны быгатэмзэс.- Чус - ӟус, чук - ӝук, суро - сюро, кун - куинь, туж - туш! - кужмо куараен чузъяське Кун Кенешлэн юртаз. - Кылдэс волятытэк, удмурт сямен вераськыны капчи уз луы. Мон нырысетӥ урокын гинэ ӟуч кылын валэктӥсько на, вуоноосаз мон тӥледын удмурт кылын гинэ лабырто на, - пусъе дышетӥсь. Отын ик кылъёсын шудонзэ азьланьтэ: ӧс - кӧш, лым - льӧм, кот - коть...- О-о! Вож нуныос тазьы ноно - коть-коть куара поттыса! - дышетӥсьлэн кылъёсызлы валэктон шедьтӥз Кун Кенешлэн Тӧроезлэн воштӥсез Светлана Кривилёва. Удмурт кылъёслы ӵошатон шедьтыса, соос, пе, йыре мургес пыӵало но уг вуно.Депутатъёсты, озьы ик парламентлэн аппаратаз тыршисьёсты удмурт кыллы дышетон борды басьтӥськиз республикаысьтымы Дышетӥсьёслэсь тодон-валанзэс будэтонъя институтысь удмурт кылэз дышетонъя кафедраысь доцент Татьяна Волкова.- Нырысь-валысь кышкатски: пӧрмоз меда? Таяз радэ угось дышетскисьёсы - нимо-дано депутатъёс, улонын асьсэды шедьтэм арлыдо муртъёс, - шуэ дышетӥсь. - Но урокын синйылтӥ: соослэн синъёссы чиляло, удмурт кылэн тунсыкъяськонзы бадӟым.Местоимениосты, куд-ог кылъёсты дышетыса, депутатъёс асьсэ сярысь мар но со вераны быгатӥзы ни нырысетӥ урокын ик. Уноезлы секытэнгес сётскиз ударение пуктон. Удмурт кылын угось со ӵем дыръя пуктӥське берпуметӥ слог вылэ.- Котькуд учырын ударение берпуметӥ слог вылэ гинэ уг усьы, пумиськыло на исключениос, - школаын дышетон аръёссэ тодаз вайиз Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова. Дышетӥсьлы юан сётытэк ӧз кельты: кызьы удмурт кылын кылдэ трос лыд?- Озьыен, мынам нимы Света ӧвӧл, мон - Света?! - ударение пуктон пумысен паймытскиз Светлана Кривилёва. - Ма, паспортам но мон «зуч» пусъемын, нош шонер вылэм «ӟуч» шуыса вераны но, гожтыны но. Табере та кылэз янгышен верасьёсты мон одно тупато!Парламентарийёслэсь удмурт кылын вераськыны дышетскемзэс ас синмыныз чаклаз Кун Кенешлэн Тӧроез Владимир Невоструев но. Анай кылзэ ӟеч тодэ ке но, дышетӥсьлэсь индылэмъёссэ со сак кылзӥз. Школаын тыро-пыдо дышетыны ӧз кылды, нош кыӵе тунсыко вылэм анай кылэз эскерон, ӝутскем мылкыдзэ ӧз ваты со.Уроке вуэмъёс дышетӥзы улонамы тужгес но ӵем пумиськылӥсь кылъёсты: адями, ныл но пи, нылкышно но воргорон, кышномурт но пиосмурт, мон но тон, ми но соос. Тӧролэн воштӥсез Светлана Кривилёва удмурт кылъёсты маин ке ӵошатонзэ азьланьтӥз но капчи мылкыдын пусйиз:- Кыӵе капчи йыре кельтыны «пи» кылэз! Математика удысысь Пи лыдпус кадь. Пи - мальчик! Макем ваньмыз огшоры но валамон!Кун Кенешлэн аппаратэныз кивалтӥсьлы Виктор Жидковлы удмурт кылэз дышетон секытэнгес сётскиз: кылъёс трос, соосты вераны но капчи ик вылымтэ!- В голове - каша! - серемпыр вера со.- Йырам - ӝук! - верамзэ отын ик удмурт кылэ берыктэ дышетӥсьсы Татьяна Волкова.- Ӝук, ӝук, ӝук! - бӧрсьысь бӧрсе верало ӝӧк сьӧрын пукисьёс. Та бӧрсьы дышетӥсьсы физкультминутка ялӥз: мугор ёзвиосын герӟаськем кылъёсты соос дышетӥсьсы сьӧры дэмен веразы - пыдъёсынызы тапыртӥзы, киосынызы шоназы, жадемзэс веськатӥзы. Нош кыӵе урок ортче, дорысь уж басьтытэк? Депутатъёслы но уж сётэмын: вуоно занятилы дышетоно сётэм кылъёсты. Макем троссэ - сокем ӟеч, пусйиз дышетӥсьсы.Удмурт кыллы дышетон Кун Кенешын радъяськоз 72 час ӵоже. Та дыр куспын дышетскозы-а соос удмурт кылын лабыртыны?- Валамон, 72 час ӵоже синмаськымон вольыт вераськыны соос уз дыше, - валэктэ Татьяна Волкова. - Но огшоры вераськонэз соос валалозы, вазьыны но быгатозы. Синйылтӥ: соослэн удмурт кылэз дышетыны мылкыдзы бадӟым. Оскисько, огъя ужмылэн пайдаез луоз. Но группа, зэмзэ вераса, пичи ик ӧвӧл - 24 мурт. Соин ик мон малпанэ вуи: соосты пичиесьгес группаослы люконо. Тазьы соослы но капчи луоз, вылаз ик, мон но котькудӥзлы тросгес саклык висъяны быгато, - пусйиз дышетӥсь.Малпаськонэ усиськод: кыӵе пайда басьтозы парламентарийёс удмурт кылэз тодэмзылэсь? Валэктон сётӥз Тӧро Владимир Невоструев:- Кун Кенешын удмурт кылэз дышетыны быгатэ парламентысь котькудӥз мылкыд карись, - пусъе со. - Но таяз радэ та уж борды басьтӥськизы парламентын ялан уже выжтэм депутатъёс, специалистъёс. Соослы 72 час ӧз тырмы ке, дышетонэз нуйтыны но быгатомы. Но валтӥсь пайдаез та курсъёслэн тани ма бордын. Удмурт гуртъёсын улӥсьёс депутатъёссылы ӟуч кылын вазиськыны ӵем дыръя керпото. Нош таӵе курсъёс пыр потэм парламентарийёс соосын удмурт кылын вераськыны но пӧрмытозы ни. Озьы ог-огзэс ӝоггес валалозы, - шуиз Тӧро.Владимир Невоструев борды итӥськиз солэн воштӥсез Светлана Кривилёва но:- Нырысетӥ урокмы ӝутскем мылкыдын ортчиз, удмурт кыл мыным туж тунсыко потӥз. Та проект пыр ми, Кун Кенешын тыршисьёс, калыкмылы возьматыны турттӥськомы: кун кылъёсты дышетон ласянь шаерамы ӟечесь луонлыкъёс кылдытэмын. Та музъем вылын улӥсь выжы калыклэсь кылзэ асьмеос тодыны кулэ. Со сяна, эмъясь сямен но вераны быгатӥсько: кыӵе ке кылэз дышетон йырвиымысь нейронъёсты бугыртэ-улӟытэ, йырез ӝоггес ужаттэ. Наука шараяз ни: мурт кылэз дышетэмъёс пӧлын йыр сураськонэн курадӟисьёс 30 процентлы ичигес, - пальпотыса вераз Светлана Петровна.Урокысь пальышаса потӥз Кун Кенешысь Нациосын ужан политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов но: адӟоды, ог вить урок ортчыса, ай тани удмурт кылын кылбур пӧрало!Удмурт кылэз дышетон курсъёс Кун Кенешын ортчо дано ужрадэз пусъён улсын - Удмурт Республикалэн Конституцизэ кутэм дырысен туэ 20 ар тырмонэн валче. Шаерысьтымы парламентлэн туала историяз таӵе кичӧлтон улонэ пыӵа нырысьсэ.Елена Никитина Туспуктэм: Олег Ларин Теги: КунКенеш удмурткыл | Иворъёс |
Виталий Пронин Акция сӥземын Удмуртилэн кунлык басьтэмез дырысен 100 ар тырмонлы. Чылкыт улон, утёно интыос, шер пумиськылӥсь будосъёс, пӧйшуръёс ласянь визьзэс сынаны ӧтё вань мылкыд карисьёсты. Диктантын 25 юан чузъяськоз.Онлайн амалъя сое гожтыны луоз 9 часысен 21 часозь Инкуазез утёнъя но инкуазь узырлыкъя министерстволэн сайтэз пыр. Со понна регистрация ортчоно но куриськон гожтоно https://forms.gle/3LiMRV7NT8LQhXBR8 адресъя. Акцилы йылпумъянъёс лэсьтэмын луозы 27-тӥ апреле Инкуазез утёнъя но инкуазь узырлыкъя министерстволэн но Удмурт кун университетлэн сайтъёсазы. Диктантэз вань гожтэмъёс сертификатъёс басьтозы. Ангелина Снигирёва | Иворъёс |
Виталий Пронин Можга ёросысь Малая Сюга но Куака (Чемошур-Уча) гуртъёсын улӥсьёс тыршо «ТерраНова» хозяйствоын. Сое кылдытӥз но каллен ӝутэ азьвыл фермер Пётр Соколов. Кыӵе шуг-секытъёс пыр ортчоно луиз но маин данъяське кивалтӥсь? Можга ёросысь «ТерраНова» хозяйстволэн кивалтӥсез П. Соколов школа дырысенызгурт удысын тырше.Лейкозэн нюръяськон 2012-тӥ ар. Можга ёросысь Тылойысь «Валожикьинский» колхоз банкротэ вуэмын. Калык кышкатскемын, мар луоз азьланяз? Соку Можга ёрослэн йырыз Аркадий Вершинин вазиське Малая Сюгаысь фермерлы Пётр Соколовлы: басьтод-а куашкась колхозлэсь оглюкетсэ?— Хозяйстволэн фермаосыз 2 гуртын интыяськемын вал, Тылойын (Малая Валожикья) но Куакаын, — вера Пётр Алексеевич. — Тылойысь ваньбурез Ува ёросысь Былайысь хозяйство басьтӥз, нош Куакаысь калык соос борды итӥськыны чутрак пумит луиз: нимаз, пе, кариськом. Калыкен пумиськимы, вераськимы, озьы выль хозяйство кылдытӥмы. Азьвыл мон музъемен гинэ вырисько вал, Малая Сюга котырын трос турын дасяллямы. Соку трос скал возьылӥзы Можгалан но, гуртъёсын но, турынмес фермеръёс, нимаз адямиос басьязы. Ю тысь будэтытэк но, трос табыш поттылӥмы. Но бӧрысь калык пудозэ быдтыны ӧдъяз. 2011-тӥ арын турынмес вузаны ӧм быгатэ ни, маке мында кылиз. Со вакытэ ик Куакаысь фермаез басьтоно кариським, пудо сиёнмы милям вал ини, нош фермаын соку таин секыт вал. Умой тупаз. Соку Куакаысь фермаын 256 йыр пудо вал. Но тросэз лейкозэн висизы. Уго Тылойысь Куакае келялляло вал черлам пудоез. Кема дыр кулэ луиз скалъёслэсь вирзэс чылкытатыны: висисьёссэ вузаса, кытӥ-отӥ пунэмаськыса, каллен выль пудо басьязы. 2016-тӥ арлы висёнэз вормизы. Азьлане кошкизы, кысконо скалъёссэс 220 йырозь будэтӥзы. — 2 ар талэсь азьло гидын лейкоз нош шараяськиз, — азинтэ Пётр Алексеевич. — Ми асьме кельтэм кунянъёсты будэтӥмы вал, нош чер скаллэн вираз пыӵамын. Табере асьме пудомес ваньзэ быдтытэк уз луы. Та висён милемыз нош ик берлань кыскиз. Арлы быдэ 640 тонна йӧл кыскиськомы вал ни, таяз арын 237 тонна сяна ӧвӧл на. Али 141 йыр пудо возиськомы, 80-эз — кысконо скалъёс. «ТерраНова» хозяйствоын али но азьвыл ужасьёс пумиськылӥзыГурт удысын ужасьёслэн но Мӧйыослэн нуналъёссы дыръя.Тау ужасьёслы! Али «ТерраНова» хозяйствоын 18 адями тырше: Малая Сюгаын — 7 мурт, Чемошур-Учаын — 11 кузя. Котькудӥз ас интыяз ужзэ валаса быдэстэ. Кивалтӥсьсы гажа тыршись калыксэ, данъяське! — Туж бадӟым тау ужась калыклы, соос ук хозяйствоез азьлане потто. Ужаны кутскыкумы, туж зол юрттӥськиз фермаен кивалтӥсь Василий Березкин, со калыкен но вераськиз, уй но, нунал но пудоез чакласа возиз, кытын ке марзы ке тӥяське ке, ачиз тупатъялляз. Ӟеч кылын но туж юрттӥз. Ветеринар, осеменатор Елена Журавлёва трос ужез нуиз. 100 скаллэсь 98 кунян басьтэ вал, берло фермаен но кивалтӥз. Табере таос пенсиын ни. Али ферма понна кыл кутэ егит, тыршись пияш Семён Ловкин. Тужгес егитэзлы скал кыскисьмылы Любовь Мартыновалы 46 арес. Мукетызлэн дояркамылэн Елена Кузнецовалэн пенсие потон дырыз вуэмын ни. Воштӥсь шедьтыны секыт, пичи уждун понна но фермае уг лыкто. Механизаторъёсы туж умоесь! Андрей Чернов толалтэ миксерен пудо сиён дася, гужемзэ — бусы ужъёсын. Комбайнёръёс Валерий но Владимир Алексеевъёс, «КамАЗ»-эн ужась Евгений Платунов килы устоесь, бусыын ваньзы, саесъёссэс пужалляса, тыршо, — котькуд ужасез сярысь вера Пётр Алексеевич. Механизатор А. Чернов пусъемын Кун Кенешлэн Данъян грамотаеныз. Зэм но, «ТерраНова» хозяйствоын ужасьёслэн мылкыдзылы паймоно. Туэ воргоронъёс ас киосынызы трактор бичаллям. Кивалтӥсьлэн бур киыз Сергей Соколов ӝуткамен, 9 толэзь куспын выль трактор пӧрмемын вал, со сӥзьылзэ ужаз ни. Зэмзэ вераса, корт валзы басьтэмезлэсь номырин уг висъяськы! Озьы ик пиос быгатэмзыя мукет агрегатъёсты но лэсьто. Йылэтоно 300 йырозь Хозяйство пичиен-пичиен выльдӥськыны турттэ. Басьтэмын мобильной ю куасьтон, сортировка, комбайнъёс, лэсьтэмын лапасъёс. — 2016-тӥ арын фермамес тупатъямы, липетэз йыр выламы усе ни вал, — вера кивалтӥсь. — 2 ар талэсь азьло линейной молокопровод лэсьтӥмы, со дырозь йӧл ведрае кыскылӥмы. Мукетсэ гидмес сэрттӥмы, пудо-живот вылэ потӥмы ке, выльзэ пуктомы. Азьланяз скалъёслэсь лыдзэс 300-озь будэтыны малпаськомы. Музъемъёсмы трос — 1 сюрс 950 гектар пала. Пудо сиён дасяськомы, сое вузаса, табыш поттӥськомы. Ю тысь арысь аре тросгес кизиськомы. Азьвыл 200 гектар вылын будэтӥмы ке, вуоно арын 350 гектар вылын луоз. Туэ 100 тонна ю вузамы ни. Ми умой улон, уксё поттон понна ужаськомы, калыклы весь тае верасько. Соин ик азьланяз уждунэз но толэзяз 30-35 сюрс манетозь будэтоно. Али ӧжытгес тыриськомы ай, но вӧзаз пудо сиён сётӥськомы, скал возисьёслэсь йӧлзэс басьтӥськомы. «КамАЗ»-эн ужась Е. Платонов пусъемын Россиысь Гурт удысъя министерстволэн Таукаронэныз. «ТерраНова» огазеяськон гуртлы но юрттӥськытэк уг кыльы. Кулэ дыръя техниказэ висъя, уксё сётэ. Кылсярысь, туэ Малая Сюгаын нылпиослы шудон инты лэсьтӥзы, Тылойын шайзэс кенеразы, талы коньдон хозяйство но висъяз. Озьыен, азьланяз «ТерраНова» азьын пуктэм малпанъёс бадӟымесь: фермаез ӝутыса, пудо-животсэс выльдыса, ӵыдэтскись музъемъёс-ты гырыса-кизьыса, ю тысен вырыса, каллен-каллен азьлане вамыштыны! — Гурт удысын ужасьёслэн но Мӧйыослэн нуналъёссы дыръя пенсионеръёсмес люкамы, калык куриське ог-огеныз адӟиськыны-кенешыны. Туж верамзы потэ, ферма медаз быры, ужалэ но ужалэ, пе. Тыршом! — шуэ Пётр Соколов. Мария Векшина Туспуктэмъёсыз авторлэн | Иворъёс |
Виталий Пронин Дэри ёросысь Италмас каргуртын ӝоген черк ӝутӥськоз.Бадӟым уж мытэмын ни: Италмасэ пырон дорын ик вӧсям кирос пуктэмын. Ёрос администрация матысь дыре инты висъялоз. Черк пуктон сярысь италмасъёс кемалась малпасько ини. Службаос угось гуртысь спортзалын ортчо. Отчы трос калык люкаське.Италмас поселение 4 гурт пыре. Улӥсез 3 сюрс 200 адями. Гужем эшшо но тросгес луэ - городын улӥсьёс но Италмасын хозяйство возисьёс вуо на. Гуртоос оско: черк луиз ке, улонзы умой пала воштӥськоз - арлыдоос но, егитъёс но небыт сюлэмоесь луозы.- Адями Инмар борды кыстӥське ке, лулпуш дунне туж зол воштӥське, паськытгес луэ, - шуэ Ягул черкысь Яков баӵко.Туэ Италмас каргуртлы кылдэмез дырысен 25 ар тырме. Кемалась ик ӧвӧл шаермылэн карта вылаз сое черкогурт шуыса пусйизы. Гуртоос черк усьтон нуналэз чидатэк витё. Отын соос пиналъёссэс чукыналозы, кузпалъёсты венчать карозы.Ольга Прокопьева. Теги: Дэри | Иворъёс |
Виталий Пронин «Будӥсь писательлэн ӝӧк сьӧраз» конкурсын огез вормись О. Бисар.Ижысь Г. Красильников нимо музейын «Будӥсь писательлэн ӝӧк сьӧраз» литературной конкурслы йылпумъянъёс лэсьтӥзы. Вормисе потӥзы: фэнтези веросэныз Шаркан ёросысь Быгы гуртысь Людмила Шамаева но кылбуръёсыныз Ижысь Оксана Бисар.«Будӥсь писательлэн ӝӧк сьӧраз» конкурс сям-йылоллы пӧрмемын ни. Со сярысь тодо ёросъёсын но, городъёсын но. Кылсярысь, 2014-тӥ арын конкурсэ вуиз 188 (!) уж. Туэ ужъёс трос ӧй вал, но со понна музей нырысьсэ вамыштӥз профессиональной училищеын дышетскисьёс доры. Конкурслэн та люкетаз туэ пыриськиз 13 мурт, уноез соос пӧлысь - вуоно радиотехникъёс, эмчиос, лэсьтӥськисьёс, дышетӥсьёс. Кылсярысь, 3-тӥ интыен пусъемын Тюменьын эмчилы дышетскись Марина Парвазетдинова. Со тодмо луэ ни вотэсын но - «Удмурт кылбурчи» группаысь уно чуръёс пӧлысь солэнъёсыз висъясько. Шӧдӥське, нылаш трос лыдӟиське, пӧртэм калыкъёслэсь мифологизэс тодэ. Палэнын дышетскыса но, со удмурт литературалэн улоназ пыриськытэк уг кыльы.- Мон вордӥськемын Башкириысь Янаул ёросысь Шыр черкогуртын, - вера М. Парвазетдинова. - Филологие, журналистикае вамыштыны луонлыкъёсы вал, но отчы мынысал ке, гожъяськысал меда али но? Медицинаез мон яратӥсько, кылбураны но. огез мукетызлы юрттэ.Конкурслэн темаез туэ вал гурттэ, шаердэ яратон. Тужгес усто произведениос гожтӥллям быдэ вуэм адямиос - Людмила Шамаева но Оксана Бисар.Л. Шамаева гожтэм фэнтези. Шуэ, улытозям нырысьсэ проза гожтыны оскалтӥ.- Кылбурез гожтыны ӝог, верос бордын кема малпаськоно вылэм, но мынам азьланяз но проза гожъяны мылкыды кылиз, - вера Л. Шамаева. - Удмурт литератураын фэнтези жанрен произведениос ӧжыт, соин но та борды кутски. «Инву ныл» веросам пыртэмын удмуртъёслэн сям-йылолъёссы, инты нимъёс - со ваньмыз Быгы котырысь. Ми туж шулдыр интыын улӥськомы - сикъёс, бусыос. Озьы удмуртлыкез данъяме потӥз.Вашкалаезлэсь, гуртэзлэсь мӧзмыса, гожъяськыны кутскем О. Бисар. Со аслэсьтыз кылбуръёссэ «Одноклассники», «ВКонтакте» вотэс бамъёсы потта. Шуэ: мынам лыдӟисе арлыдогес ни, «Одноклассникиын», кылсярысь, 130-лэсь уно лыдӟисьёс кылбурме дунъяло.- Мон туж тулкымъяськисько, ӧй малпа вал, вормись луо шуыса, - мылкыдыз пазяське О. Бисарлэн. - Мон гожъяськыны кутски валля арын гинэ. Нянез пуктӥськод ке, со юмалӟе, ӝутске, улонэз но улӥськод ке, йырад трос малпанъёс люкасько. Кызьы соосты поттод? Суредаськыны кутски - ӧй быгаты, кырӟан гожъялляй - ӧй пӧрмыты. Асме шедьтӥ кылбуранын. Каллен дышетскисько нылкышно кылбурчиосмылэсь. Кылбуран али мыным ваньмызлэсь тунсыко потэ.Туэ ар понна конкурс йылпумъяськиз. Но эн дыртэ ручкаостэс, малпанъёстэс палэнтыны: сӥзьыл со нош ик ялэмын луоз ни.Мария Иванова Теги: удмуртлитература | Улон-вылон |
Виталий Пронин «…Уй но нунал ӧз дугдылы уж. 54 градус кезьытэн но, чидантэм пелляськыку но, жалясьтэм сӥзьыл зоръёс дыръя но колхозысь дасо сюрсъёсын вуэмъёс, кӧлонэз но шутэтсконэз вунэтыса, тыршо сюресэз лэсьтонын. Котькудӥз одӥг малпанэн улэ но ужа: ӝоггес вуттоно Атыкай музъеммылы туж кулэ луись чугун сюресэз». (Удмурт АССР-ысь Ижевск-Балезино чугун сюресэз лэсьтӥсьёслэн И. В. Сталинлы ыстэм рапортысьтызы. 1943-тӥ ар, 6-тӥ октябрь).1941-тӥ арын декабрь толэзе СССР-лэн армиез пезьдытӥз Москва котыре люкаськем фашист войскоосты. Та вал асьмелэнъёслэн нырысетӥ бадӟым вормонзы.Удмуртия понна но вунонтэм декабрь толэзь. 1941-тӥ арын 25-тӥ декабре СССР-ысь Обороная кун комитет Ижевск-Балезино чугун сюрес лэсьтон сярысь Постановление кутӥз.Та сюресэз ӝутон пумысен вераськон потылӥз ни вал азьвылгес ик - 1930-тӥ аръёсы. Соку обороная министрлэн воштӥсез маршал Михаил Тухачевский дэмлаз Казань но Пермь чугун сюресъёсты Балезино пыр герӟаны. Но та уж война дорозь кутскылымтэ вал. 1942-тӥ арын январь толэзе Удмуртилэн вань ёросъёсысьтыз сюрсъёсын нылкышноос, быдэ вуымтэос, арлыдоос келямын вал лэсьтӥськон интые. Тросэз отчы вуиз валтэк, киркаен но лопаткаен гинэ.Ижевск-Балезино чугун сюреслэн кузьдалаез 150 иськем. Та сюресэз лэсьтыса, Ижевсклэн ож тӥрлык поттонъя промышленностез трослы кужмояз. Но тужгес бадӟым кулэлыкез та сюреслэн - Урал но Казань чугун сюресъёслэн герӟаськемзы. Нюлэс, эгыр, корт, химия суретъёс но мукет вузъёс нуон-ваёнэз со трослы капчиятӥз.- Колхозлы задание сётэмын вал: ваньзэсты ыстоно сюресэз лэсьтонэ, - тодаз вайылӥз Глаз ёросысь Зоя Степановна Бизимова. - Воргоронъёс фронтын, соин вань секыт ужез нылкышноос быдэсъязы. Гуртамы шер бертылӥм, улӥм лэсьтӥськонлы матысь гуртъёсын: Ярын, Туктымын, Андрейшурын… Кышномуртъёс вазь ӵукнаысен ӝом-ӝом пеймытозь вань ужъёсты киын быдэсъязы. Нырысь нюлэс коразы, бӧрысь сюй сюрес ӝутӥзы, собере ини рельсаос тыризы. Коньдон ми ӧм басьтылэ, уждунмы ваньмыз мынӥз обороналэн фондаз. Дӥськут вужме, нош басьтыны номырин. Мынам кутэ быдэсак куашказ, нош со 10 манет сылэ. Ма кароно? Ачим нин дасяса, кут кутай. Улон котьмалы дышетэ вылэм. Улӥм сютэм. Озьы ке но егит мылкыдмы ӧз куашкалля. Гуртын трос вал буш кылем коркаос, ми пыриськом отчы, гур эстӥськом, собере кырӟаськом, серекъяськом, балалайка шудэм улсын эктӥськом…- Мон 5-тӥ классэ мыныны кулэ вал, - тодаз вайылӥз Балезино ёросысь Валентина Николаевна. - Колхоз кузё справка вайиз: мынод, пе, чугун сюрес лэсьтыны. Секыт дыръёс вал… Огполаз кӧня ке мурт пегӟим, но милемыз кутӥзы. Кык нуналзэ сиёнтэк ужатӥзы. Пуктэм нормаез котькызьы но быдэсъяны косылӥзы.Писатель Дмитрий Карцев, со вакытэ «Гудок» газетысь корреспондент, «Народ на трассе» книгаяз гожтэ: «Сюрес лэсьтонын ужасьёсты бурдъяллязы ожын вормонъёс. Отысь иворъёс ӵем вуылӥзы…»Ижевск-Балезино чугун сюрес лэсьтонэ пыриськиз тодмо кылбурчи Олег Поскрёбышев но. Бӧрысь трос гожъяз со отын тыршемъёс сярысь. Нош быдэ вуымтэос, арессы тырмыса, ужан дорысь ик фронтэ кошкылӥзы. Сыӵеос пӧлысь вал Анатолий Никулин. Александр Анатольевич йылпумъяз Москваысь пулемётэн ыбылӥськонъя училищеез. Уно орденъёсын но медальёсын пусъем офицер Вормонэз пумитаз Германиын. Бӧрысь кема аръёс дышетӥз Эгралась школын.Нош Григорий Филиппович Дементьев, Яр ёросысь Ӟанкагуртын вордскем пиосмурт, нырысь ужаз Ижевск-Балезино сюреслэн тужгес секыт люкетаз - Якшур-Бӧдья ёросысь Кекоран дорын. Собере, войнаез пырпотыса, тыршиз Ижысь андан ӵыжатон заводын.Та чугун сюресэз лэсьтон - Удмуртиысь калыклэн подвигез. Отын 15 сюрс адями тыршиз. Тужгес но секыт интыос вал Якшур-Бӧдья ёросысь Кекоран, Лынга гуртъёс дорын. Тани Кекоран дорысь сюрес 22 метрлы вылӥе ӝутэмын, нош вань 18 метр мурдалае гудэм интыос но. 1997-тӥ арын Кекоран черкогуртын, Ижевск-Балезино чугун сюрес лэсьтӥсьёсты данъяса, усьтӥзы памятник.Виктор Поздеев. | Улон-вылон |
Виталий Пронин Шаерамы 75 процентэз ю-нянь бусыос утялтэмын. Вавож, Можга но Пичи Пурга ёросысь та нуналъёсы уборказэс йылпумъялозы. Кун Кенешысь депутатъёс тодмасткизы Вавож ёросысь хозяйствоослэн ужаменызы. Кенешизы, кызьы кужмоосыз лябъёсызлы юрттыны быгатозы? Кызьы Удмуртиын буре ваизы террористъёслэн ки улазы бырем адямиосты. "Улон шапык" ужрадъёс ортчизы ваньмаз ёросъёсын.Удмурт автономиез одӥгез кылдытӥсьлы Иосиф Наговицынлэн вордскем дырысеныз 130 арес тырмонлы сӥзем материалъёс. Кызьы дано пизэс буре ваё вордскем палъёсаз - Глазов ёросын?Шаерысьтымы журналистъёслэн съездзы ортчиз. Отын удыс сюлмаськонъёссы сярысь, журналистлэсь данзэ будэтон, удыслэн ӵуказе нуналыз пумысен вераськизы. | Иворъёс |
Виталий Пронин Г. Корепанов-Камский дор палъёсаз.19-тӥ гудырикошконэ Г. Корепанов-Камскийлэн - УАССР-ысь искусство удысысь дано ужасьлэн, крезьгурчилэн, кырӟасьлэн, милям иськавынмылэн - вордӥськем нуналыз вал. Вордӥськиз со Дэбес ёросысь Ягвуко гуртын, дышетскиз Тыловайын. Г. Корепанов-Камский кылдытӥз «Любушка» нырысетӥ удмурт оперетта, «Италмас» балет. Озьы ик Геннадий Михайлович вуттӥське вал общественной уже но пыриськыны. Кӧня ке ар ӵоже со вал УАССР-ысь Верховной Советлэн депутатэз, Удмуртиысь крезьгурчиослэсь огазеяськонзэс кылдытонлэн кичӧлтӥсез, ачиз ик уно аръёс ӵоже соин кивалтӥз.Таукарон мылкыдмес возьматыса, милемлы, Дэбес музъем вылын улӥсь калыклы, кулэ ваньзэ лэсьтыны, солэн нимыз азьланяз но медаз вуны шуыса. Ужъёссэ, нимзэ утён бордын солэн дор палаз пырак тыршо. 2005-тӥ арын Тыловай культурая юртлэн кивалтӥсезлэн Людмила Мироновалэн кичӧлтэмезъя Елена Бегенеева, Сергей Тронин, Ольга Митрофанова «Тыловай топольёс» проект борды басьтӥськизы. Соя черкогуртлэн шораз мерттоно вал топольёс, выльысь ӝутоно 20-тӥ даурлэн кутсконаз куашкатэм черкез, тупатоно-чеберъяно Г. Корепанов-Камскийлэсь Тыловайысь юртъерзэ, радъяно дано крезьгурчилы сӥзем фестивальёс, кылдытоно Г. Корепанов-Камскийлэсь ужъёссэ утись центр. Со аръёсы проектэз малпам муртъёс асьсэос но уггес оско вал кадь, ужзы йылаз-пумаз вуоз шуыса. Озьы ке но 10 ар ӵоже ужамзылэн емышез шӧдӥське ини. Проектлэн уноез люкетъёсыз быдэстэмын.Азьланяз - тужгес секытэз - Тыловай черкогуртэ выль культурая юрт пуктон. Со «Устойчивое развитие сельских территорий» целевой программае пырыны быгатэ. Туж оскем потэ, луонлыкмы чиньы вистӥ уз кошкы шуыса.http://udmdunne.ru/2011/12/natallehn-b%D3%A7rdonehz/2019-тӥ арын пусъёмы Г. Корепанов-Камскийлэсь 90 аресъем юбилейзэ. Ми малпамы программа: крезьгурчилэн Ягвукоысь юртъерез бервылэ пуктоно буре ваён пул, туристъёслы дасяно «Крезьгуро сюрес» маршрут, ортчытоно З. Богомоловалэн «Музыка - жизнь и любовь моя» (Геннадий Михайловичлэн улонэз но творчествоез сярысь) книгаеныз тодматон, поттоно «Гожтэт книжкаысь кылбуръёс» бичетсэ, «Г. М. Корепанов-Камский» нимын альбом но Дэбес ёросын вордӥськем искусство удысысь дано муртъёслы сӥзем «Г. М. Корепанов-Камскийлэн иськавынъёсыз» альбом, ӝутоно удмурт крезьгурчимылы сӥзем синпелет, ортчытоно «Удмурт шаер сярысь кырӟась» фестиваль.Дэбес ёросысь быдэс ошмесо шаере вӧлмем гажано иськавынъёсы, газетэз лыдӟисьёс, ваньды, кин тодэ вал Геннадий Михайловичез! Ӧтиськомы тӥледыз но итӥськыны ми борды удмурт крезьгурчилэсь ужъёссэ утён но паськытгес вӧлмытон понна.Любовь Тронина, Дэбес ёросысь Тыловай культурая юртын ужась | Улон-вылон |
Виталий Пронин Ижысь тросэз школаос туэ выль бадӟым проектъёс борды басьтӥськизы. Ваньзы соос пӧртэм удысъёсын герӟаськемын, туала улонлэн куронъёсызлы тупало. Та школаослэн кивалтӥсьёсынызы пумиськон ортчиз Иж город администрациын. Дышетонъя управленилэн кивалтӥсез Светлана Петрова пусйиз: туннэ городын тодон-валан сётон удыс Приволжск федерал округын адӟем карымон луэ. - Кылем арын инженерия удыслы сӥзем классъёс усьтӥмы. Туэ соос вӧзы итӥськизы мукетъёсыз. Кылсярысь, 29 номеро лицейын «Купол»-классъёс, мувӧй поттонъя классъёс ужзэс мытӥзы. Ижын сяна, соос усьтӥськизы Вотка, Сарапул городъёсын но Эгра ёросын. Та школаосты бурд улаз басьтӥз «Купол» завод. Ижысь 5 школа воспитательёслы юрттӥськисьёсты дасяны кутскиз. Педагогикалы сӥзем классъёс пыр потыса, пиналъёс ужаны быгатозы продлёнкаосын, нылпи садъёсын но лагерьёсын, - ивортӥз Светлана Геннадьевна. Туэ ик ӧсъёссэ вӧлъяз Академпарк. Шоркарысь Индустриальной ёросысь 5 дышетон организациос огазеяськизы бадӟым классъёсы ветлӥсь пиналъёслы тодон-валан мургес сётон понна. Тросэз школаос мур дышето яке гуманитарной наукаосты, яке математикаез. Нош нылпилэн мукет удысъёсъя куддыр визьзэ будэтэмез потэ. Ӵапак сыӵеослы чакламын Академпарк. 37 предметъя курсъёс дасесь ини. - Дышетӥсьёслы но визь песьтэрзэс узырмытыны луонлык сётомы, - вераз Светлана Петрова. - Ижын педагогикалы сӥзем марафон ортчоз. Отчы, городысь но элькунмылэн пӧртэм сэрегъёсысьтыз сяна, Магаданысь но Москваысь дышетӥсьёс вуозы. 3 нунал ӵоже соос ог-огзылы выль стандартъёсын ужан амалъёссэс шараялозы. Ольга Корепанова Туспуктэм: udmurt.ru | Улон-вылон |
Виталий Пронин Грак ёросысь Котловка гуртын уло пӧртэм выжыысь Яг бабушъёс.Кылем арня пумын шаерысьтымы туризмез азинтонъя кенеш нырысетӥ заседанизэ ортчытӥз. Люкаськемъёс пусйизы: Удмуртиын туризмез ӝутон бордын трос ужано на. Сибирь трактэз, Удмурт Тол бабайлэсь резиденцизэ калык тодэ ини, но со ичи, республикалэн луонлыкъёсыз бадӟымесь.Туризмез азинтонъя кенешлэсь нырысетӥ пумиськонзэ усьтӥз Правительстволэн Тӧроезлэн воштӥсез Николай Мусалимов.Республикаямы туризмез азинтонъя 2012-тӥ-2018-тӥ аръёслы кутэмын нимысьтыз программа. Со юрттоз та ужез городъёсын но ёросъёсын радъяны но паськытатыны. Удмуртиысь туризмъя, спортъя но мугорез кыдатон культурая министр Игорь Краснов пусъе: шаермылэн луонлыкъёсыз паськытэсь. Татын инкуазен, культураен, спортэн, пӧйшуранэн, сям-йылолъёсын герӟаськем шутэтсконэз радъяны луоно.- Туризмъя комплексмы бадӟым: дорамы вуисьёсты интыяны быгатӥськом ог 150 кунокуаосы, санаторийёсы, шутэтскон базаосы. Удмуртиын 2 сюрслэсь ятыр историяя но культурая памятникъёс, 32 музей, 1 национальной парк, 2 заповедник, 4 спорткомплекс, 283 инкуазь памятник. Соин ик асьмелы луонлыкъёс кылдытоно ваньзэ сое уже кутыны, барыш поттыны. Дорамы пӧртэм фестивальёс, ӵошатсконъёс, выставкаос радъясько. Эскеронъёс возьмато: Удмуртия Россиын но кунгож сьӧрын улӥсьёслы тунсыко. Соин ик тыршоно, мармы вань, сое азинтыны но вӧзаз выль маршрутъёс кылдытыны. Та удыслы республикалэн бюджетысьтыз 70 миллион манет висъямын луоз, озьы ик туриндустрие ужбергатӥсьёсты кыском. Муниципал кылдытэтъёслэн кивалтӥсьёссы та ужпумъя асьсэлэсь ӵектонъёссэс мед вералозы. Туризмез азинтонъя проектъёсты эскером конкурс амалэн, котькудӥзлэн маке выльзэ, тунсыкозэ малпаны луонлыкез вань, - шуиз Игорь Краснов.Министр верамъя, программа ӟеч ужа, шуыны луоз, арлы быдэ туризмъя объектъёсы 5-10 процентлы тросгес калык ветлыны кутскиз ке, республикамы мукет улосъёсын вожвылъяськыны быгатӥз ке. Валамон ини, тае малпан-радъян понна кадръёс будэтоно, та удысын ужасьёслэсь тодон-валанзэс йылэтоно.* * *Шаркан ёросысь Титово гуртэз табере Удмуртилэн палэназ но ӟеч тодо. Ӵапак татын интыяськемын Удмурт Тол бабайлэн но Лымы ныллэн резиденцизы. Татчы котькуд толалтэ вуыны тыршо шаерысьтымы пиналъёс но кунгож сьӧрысь куноос. 2009-тӥ арын та бадӟым ужез ныпъяку, сое радъясьёс ӧз но малпалэ вал, дыр, выжыкыл сокем пайдаё но тунсыко луоз шуыса. «Тол бабай дорын куноын» проектлэн кивалтӥсез Валентина Ложкина верамъя, Титово гурт ас вакытаз усто улӥз, колхоз узыр вал. Нош бӧрысь, мукет гуртъёсын сямен ик, адямиос ужтэк кылизы. Иське, Тол бабай соослы юрттӥз.- Кылем арын гинэ та проектэ пыриськиз 100 пала адями: кин ке пыжиське, мукетыз куно пумита, куинетӥез киужъёс лэсьтэ. Озьы Шарканлэн но данэз будэ, адямиослы но умой. Та проект шаерамы улћсьёслы чакламын вал, но дорамы Костромаысь, Челябинскысь, Москваысь, Санкт-Петербургысь группаос вуылӥзы ини, Италиысь, Испаниысь туристъёс кожазы. Толалтэ котькуд нуналлы 10-12 группа заявка лэсьтэ. Веранэз ӧвӧл ини гожтэтъёс сярысь, соос мешокъёсын вуо. Ми огинтыямы ум сылӥське. Туэ чакламы Тол бабайлэн резиденциез доры ик гуръёс пуктылыны, отын перепеч, табань пыжомы. Нылпиослы радъяломы гурт зоопарк. Городысь тэшкылиос курегъёсты, атасъёсты, ӟазегъёсты но мукет гурт животъёсты сюдыны быгатозы. Азьланяз малпаськомы Шарканэ эшшо одӥг дворец пуктыны. Солы инты но учкимы ини, малпасько, кыкетӥез Удмурт Тол бабай уз люкеты, - шуэ Валентина Павловна.Шарканысь Тол бабай пыд йылаз йыг-йыг сылэ ни ке, Грак ёросысь Котловка гуртысь Яг бабуш али дышетске куно пумитаны. Но пусйыны кулэ, солэн туж усто пӧрме ини.Дас нунал талэсь азьло гинэ та гуртын усьтӥськиз Баба Ягалэн резиденциез. Татын зэмзэ но курег пыдъёс вылын сылэ выжыкылысь песяйлэн юртэз. Грак ёросысь культура юртысь методист Надежда Лебедева верамъя, та проект азьвылгес чакламын ни вал. Мугез но инмысь басьтэмын ӧвӧл. Котловка гурт дортӥ ик бызе Яга шур, нош вӧзаз ик пужым нюлэс (мукет сямен - яг). Озьыен, киыз но пыдыз татчы Яг бабушлы корка пуктыны.- Пересьёслэн верамзыя, татын вашкала дыръя зэмзэ но песяй улэм. Со адямиосты турын-куаръёсын эмъяллям. Ваньзэ тае лыдэ басьтыса, ӟуч культурая центрысь усточи Валерий Ремизов усьтыны чаклаз Ягалэсь резиденцизэ. Трос юрттӥз Грак ёрос администрациысь культурая управленилэн кивалтӥсез Юрий Данилов. Табере тани вань мылкыд карисьёсты пумитаны быгатӥськом. Нюлэс кушын Яг бабушлэн кык коркаез, соос зэмзэ но, выжыкылын сямен ик, нюлэслы мышкын, нош лыктӥсьлы ымнырын бергало. Татын ик куно пумитаны, кырӟаны-эктыны сцена вань, Грак ёросын уно аръёс ӵоже тупаса уло ӟучъёс, удмуртъёс, поръёс, чувашъёс но крашинъёс. Соин ик милям валтӥсь бабушмы ӟуч. Но солы юртто удмурт, бигер, пор, чуваш но крашин Баба Ягаос, - шуэ Надежда Геннадьевна.Котловка гуртын улӥсьёс Яг бабушлы оско: туристъёс татчы кыстӥськозы но, таиз проект, Тол бабайлэн резиденциез сямен ик, гуртлы но ёрослы пайда ваёз. Матысь дыре татчы пуктыны чаклало сиськон, изён интыос, мунчо.Галина Семёнова Теги: ВалерийРемизов Грак ИгорьКраснов Котловка НиколайМусалимов Шаркан ЮрийДанилов Ягбабуш | Иворъёс |
Виталий Пронин Нылкышноос ӵошатскизы, 2 командалы люкиськыса.Сое радъязы Пичи Пурга ёросысь ДОСААФ, егитъёслэн «Каскад» центрзы, «Росгосстрахлэн» страховой отделэз но ГИБДД-ын ужасьёс.Нылкышноос ӵошатскизы, 2 командалы люкиськыса. Руль сьӧрын ворттылэн сяна, мае но лэсьтоно, возьматоно но тодоно ӧй вал! Кылсярысь, Пичи Пурга ГИБДД-ысь инспектор Зоя Шутова, ДОСААФ-ен кивалтӥсь Анна Мельникова нылкышноослэсь визьзэс сыназы сюрес вылын ворттылон правилоос пумысен.ДОСААФ-ысь автошколаысь эмчи Роза Терликова сюрес вылын шуге-леке шедемъёслы юрттэт сётон сярысь юалляськиз. Таяз радэ юанъёс секытэсь потӥзы. Соин ик сюрес вылын шуге-леке шедем адямилы ӝог юрттэт сётон сярысь пыр-почгес вераськоно луиз.- Вожвылъяськон пӧсь но ӟырдыт ортчиз, - шуэ егитъёслэн «Каскад» центренызы кивалтӥсь Светлана Токарева. - Нылкышноослэн огзылэн но бере кылемзы ӧз поты, котькудӥз пыр-поч валэктон сётыны тыршиз, машина руль сьӧрын валаса но быгатыса ворттылэмзэ возьматӥз. Ӵошатсконэ пыриськемъёсты ваньзэс таукаронъёсын но синпель кузьымъёсын, сяськаосын пусйимы. Ӵошатсконын огзэ но командаез ӧм висъялэ - вормиз эшъяськон.Лумбыт ӵоже руль сьӧрын вожвылъяськись нылкышноосты чебересь кырӟанъёсын шулдыртӥз Удмуртиысь калык артистка Анна Плотникова.Любовь Тихонова | Улон-вылон |
Виталий Пронин Шаерысьтымы воскресной школаосты ветлӥсь нылпиос понна радъяськиз 14-тӥез лагерь. Таӵе лагерь шаерамы 7-тӥ арзэ радъяськеВоскресной школаосы ветлӥсь нылпиосты огазеяз Дэри ёросысь Италмас черкогуртысь. Лицей-интернат нылпиос службаосы пыриськизы, ог-огенызы эшъяськизы, христианской православной культураен матэгес тодматскизы. Со сяна, 5 нунал ӵоже киужлы дышетскизы, хорен кырӟанъя кружоке, историяя урокъёсы ветлӥзы, тазалыксэс юнматӥзы. Нылпиосын батюшкаос ужазы.Нялтас вераса, таӵе лагерь шаерамы 7-тӥ арзэ радъяське, нылпиосты котыраз люкаллязы но гужем каникулъёс дыръя.УД Туспуктэм: udmeparhia.ru | Улон-вылон |
Виталий Пронин Коронавирусэн сэрен выпускникъёслэн экзамен сётон вакытсы июльлы выжиз. Туэ ЕГЭ гожто вузъёсы пырыны мылкыд карисьёс гинэ. Соос Удмуртиын 7 сюрс 518 кузя. Пиналъёс ЕГЭ сёто, классын 8 кузя пукыса.Туспуктэм: Дышетонъя но наукая министерстволэн пресс-службаез Экзамен ортчытӥсь школаос ЕГЭ-лы рос-прос дасяськизы. Кылсярысь, Ижысь 25-тӥ лицейын 136 нылпи экзамен гожтоз, котькуд аудиториын быдэн 8 адями гинэ пукоз. — Туэ пиналъёслэн но дышетӥсьёслэн тазалыксы понна тросгес сюлмаськоно, — вераз 25-тӥ лицеен кивалтӥсь Елена Вечтомова. — Выж вылэ разметка лэсьтӥмы, 1 но ӝыны метрлэсь матын ог-огезлы нокин медаз сылы шуыса. Озьы ик нимаз график лэсьтӥмы, кыӵе дырлы кыӵе школаысь пиналъёс лыкто — пырыку трос адями медаз люкаськы. Школаосы пуктӥзы омырез сузясь рециркуляторъёс. Али школьникъёслэсь пырыкузы ик температуразэс мертало, температураен пиналъёсты экзаменэ уг лэзё: соос ЕГЭ гожтозы резервной нуналъёсы, июльлэн пумаз. Ваньзылэсь киоссэс антисептикъёсын пазяло. Экзаменэз радъясьёс ветло маскаосын но перчаткиосын, нош пиналъёс азьын таӵе куронъёс пуктэмын ӧвӧл, маска мылкыд каремзыя дӥсяло. Ижысь Кузебай Герд нимо гимназиын пӧртэм ёросъёсысь пиналъёс дышетско.Пандемиен сэрен соос экзаменъёссэс Ижын ӧз сётэ, вордскем ёросъёсазы берытскизы. Кылсярысь, 11-тӥ классэз йылпумъясь Ульяна Климкина Алнашын литературая но ӟуч кылъя ЕГЭ гожтӥз, отын ваньмыз рос-прос чакламын вал, пе: дистанциез возизы, киез антисептикен пазязы азьло школае, собере аудиторие пырыку. — Ачиз ЕГЭ мыным секыт ӧз поты, — шуэ Ульяна, — ӟеч баллъёс луыны кулэ. Тужгес но секыт экзаменэ — общество-знание — возьма на. Мыным дистанционно дышетскон вакытмы туж юрттӥз. Солэсь азьвыл урокъёс бере гинэ ЕГЭ сьӧры пуксьылӥ, нош дистанционкаын дорысь ужез чаляк-чаляк лэсьтылӥ но ваньмон дырме ЕГЭ-лы сӥзьылӥ. — Туэ ЕГЭ-ез радъяны трослы секытгес — аспӧртэм вакытэ улӥськомы, — вераз дышетонъя но наукая министр Светлана Болотникова. — Пиналъёс экзаменъёслы доразы дасяськизы, со пумысен трос сюлмаськонъёссы кылдӥзы школьникъёслэн но, анай-атайёслэн но. Ярам, берло консультациос школаосын радъяськылӥзы, соин капчигес луиз. Туэ нырысьсэ ӟуч кылъя экзаменэз 2 нунал гожтӥзы — 6-тӥ но 7-тӥ июле. Удмуртиын нырысетӥ нуналаз сое сётӥз5 сюрс 100 нылпи, кыкетӥяз — 2 сюрс 100. — Ӟуч кылъя экзаменэз нокызьы уг луы вал 1 нунал куспын ортчытыны, — вераз Дышетонъя но наукая минис-терствоысь экзаменъёсты радъян понна кыл кутӥсь секторлэн кивалтӥсез Наталья Канакова, — угось сое туж трос нылпи сётэ, сотэк нокыӵе вузэ уд пыры. Рос-потребнадзорлэсь куронъёссэ быдэстӥмы, экзаменэз ортчытӥсь школаослэсь лыдзэс будэтӥмы. Экзамен 2 нунал мынӥз ке но, баллъёсты берло ӵош шараялозы, июль пумын. ЕГЭ 25-тӥ июлёзь кыстӥськоз на. Пиналъёс гожтӥзы ни литературая,географияя, информатикая но ӟуч кылъя ЕГЭ. Роспотребнадзорын ужа «пӧсь» линия, юалляськоно +7 (495) 104-68-38телефонъя. ________ Мария ЕМЕЛЬЯНОВА Теги: дышетон улон-вылон | Улон-вылон |
Виталий Пронин Кӧня ке ар талэсь азьло Новосибирскын пичияк акция ортчем: ӟуч кылэз макем ӟеч тодэмзэс эскерыны мылкыд карисьёс огазеяськизы но диктант гожтӥзы. Вуоно араз сыӵе акцие тросгес адями люкаськиз, со сярысь газет-журналъёсын, радио но телевидение пыр ивортӥзы. Куинетӥ араз, Новосибирскысь улӥсьёслэсь адӟем карыса, Россиысь мукет каръёсын но диктант гожъязы. Али со вӧлмемын 182 городъёсын.Ижкарын таӵе ужрад туэ кыкетӥзэ ортче. Шонер гожъяськемез эскерыны ӟуч («Тотальный диктант») но удмурт («Бадӟым удмурт диктант», вакчиятыса - "БУД") кылъёсын луэ. Кылем арын диктантэ пыриськиз ог 600 адями. Удмурт кылъя текстэз радио пыр лыдӟизы, соин ужъёс, Удмуртиысь сяна, Москваысь, Хельсинкиысь но мукет каръёсысь но кунъёсысь вуизы.Туннэ Удмурт кун университетын, Ижкарысь медициная академиын но техникая университетын мылкыд карисьёс ӟуч кылъя диктант гожтӥзы ни, Удмурт кун университетын – удмуртэн но. Ӟуч кылын текстлэн авторез – тодмо гожъяськись Дина Рубина. Со лыдӟисьёсыз малпаськонэ уськытэ: Интернет – умой яке алама? Диктант дорозь Удмурт кун университетэ люкаськемъёс учкизы Новосибирскысь радъясьёслэсь Ольга Рябковецлэсь но Егор Заикинлэсь вазиськемзэс. Вераны кулэ: диктантэ туж трос калык вуиз, 3 бадӟым аудиториосы вань мылкыд карисьёс ӧз тӧре. Удмурт кун университетысь радъясьёслэн верамзыя, соос доры туннэ 600 пала ӟуч кылъя диктантэз гожъясьёс ветлӥзы.Удмурт кылъя диктантэ ог 30 адями вуиз. Соос пӧлын венгеръёс но, бигеръёс но вал. Та ужрадлы нимысьтыз текст дасяз тодмо удмурт гожъяськись Вячеслав Ар-Серги. Али университетын гожъямъёс пӧлысь вормисьёслэн нимъёссы тодмо ни (куд-огез соос пумит ке но вал, баллъёссэс Интернетын мед вералозы шуыса, радъясьёс малпазы, вормисьёс чотысь асьсэды адӟыса, вожзы уз поты). Озьыен, тани соос:Кельмаков В. К – 100 б.Рябина Е. – 94 б.Купцова Н. – 92 б.Ветрова Т. – 91 б.Коткова А. – 90 б.Векшина М. – 88 б.Федоcеева М. – 87 б.Зиновьева В. – 87 б.Шкляева А. – 85 б.Хрисанова И. – 85 б.Удмурт кылын диктантэз лыдӟиз удмурт филология факультетысь Удмурт но Россиысь калыкъёслэн литератураоссыя кафедраысь дышетӥсь С. Т. Арекеева, эскеризы кылчиос О. Б. Стрелкова но Н. В. Кондратьева. Ӟечкылан ужрад ортчоз 11-тӥ оштолэзе «Перепечкин» кафеын. Кин аслэсьтыз фамилизэ вормисьёс пӧлысь ӧз адӟы – медаз ӝожтӥськы: «5» оценка 80 баллысен пуктӥзы, вылӥ сётэм фамилиос пӧлын вань «отличникъёс» ӧвӧл на. Озьы ик эн вунэтэ, кузьымъёс пӧртэм номинациосъя луозы на шуыса.Диктант гожтонъя ужрад огъя туж умой ортчиз. Асьсэды эскерыны ветлӥзы дышетӥсьёс, школаосысь, вылӥ но шор дышетсконниосысь егитъёс, гожъяськисьёс, эмчиос но пӧртэм удысъёсысь ужасьёс. Йылпумъянъёс 9-тӥ оштолэзь бере лэсьтозы.Туспуктӥз Мария Золотарёва Теги: диктант Егитъёс Ижкар Ижкарысьмедицинаяакадемия Ижысьтехникаяуниверситет Удмурткунуниверситет | Иворъёс |
Виталий Пронин 26-тӥ сентябре ортчем сессиын Кун Кенешлы Тӧро быръемын. Со сяна - Тӧролы воштӥсьёс, ялан ужась комиссиосын кивалтӥсьёс но мукет. Кун Кенешлэн выль быръем Тӧроез Алексей Прасолов ӵектӥз аслыз воштӥсьёсты - таӵе луонлык солы сётӥське Кун Кенеш сярысь законъя.Лыдпусъёс но мылкыдъёс Кун Кенешлэн выль быръем Тӧроез Алексей Прасолов ӵектӥз аслыз воштӥсьёсты - таӵе луонлык солы сётӥське Кун Кенеш сярысь законъя. Владимир Невоструев умой тодэ: кутӥськись законъёс бордысь потэ калыклэн улон-вылонэз.Нырысетӥ воштӥсе дэмламын Владимир Невоструев.- Владимир Петровичез асьмеос ваньмы туж умой тодӥськом, - вераз Алексей Прасолов. - Солэн сюресэз кутскиз гуртысен, ужаз колхоз тӧро, ёрослэн йырыз, гурт хозяйствоя министр, Правительстволэн Тӧроезлэн воштӥсез луыса. Берло 5 арзэ кивалтӥз Кун Кенешен. Со кужмо кивалтӥсь, зэмос эш. Синмаськыса учкылӥ, кызьы нуылӥз сессиосты - йыг-йыг, керӟегъяськонъёстэк, куддыр пӧртэм югдуръёс кылдылӥзы ке но. Малпасько, со сямызлы мыным но дышетсконо. Владимир Невоструев умой тодэ: кутӥськись законъёс бордысь потэ калыклэн улон-вылонэз. Али, пе, нимысьтыз саклык висъяно экономикаез юнматонлы, юрттӥськоно промышленной предприятиослы, гурт хозяйствоослы - тае со пусйиз, депутатъёс азьын кыл веракуз.Кун Кенешлэн Тӧроезлы воштӥсе дэмламын на Надежда Михайлова, Нырысетӥ элькун больницалэн валтӥсь врачез, 3 ӧтчамъёсын депутат вал ни.- Мон 35 ар ни тазалыкез утён удысын. Жаляса верано, эмъюрттэт сётонлэн лябез вылэ ӝожтӥськонъёс калык пӧлын трос на, лыдпусъёс мукетсэ возьмато ке но. Соин ик тыршоно: статистика но мылкыд огкадь умоесь мед луозы, - шуиз Н. Михайлова. Кун Кенешлэн Тӧроезлы воштӥсе дэмламын на Надежда Михайлова.Кыкез ик кандидатъёс пала дурбасьтыса вераськизы мукет депутатъёс. Куара сётон лушкем радъямын вал. Озьы тодмо луиз: В. Невоструев понна дурбасьтӥз 59 депутат пӧлысь 56-ез, пумит луэмзэ вераз 3-ез. Надежда Михайлова понна озьы ик 56 депутат куаразэ сётӥз.Лыдзы ӧз воштӥськы ке но...Ялан ужась комиссиослы кивалтӥсьёсты быръён озьы ик керӟегъяськонъёстэк ортчиз: Алексей Прасолов дэмла кандидатураез, кандидат вакчияк ачиз, мылкыдъёсыз сярысь вера. Куара сётон лушкем амалэн радъяське.Пусъёно, комиссиослэн лыдзы кулэстэмын ӧвӧл - 8 ик кылиз, куд-огезлэн нимъёссы пичияк воштэмын ке но. Кылсярысь, Калыкез улон-вылонын утён политикая интые луиз Ужъя, калыкез улон-вылонын утён политикая но ветеранъёслэн ужъёссыя ялан ужась комиссия. Нош национальной ужпумъёсын табере выроз Наукая, дышетонъя, культурая, нациосын но егитъёсын ужан политикая ялан ужась комиссия. Вазен та удыс кышкытлыклэсь утиськон, Кун Кенешлэсь ужзэ радъян понна кыл кутӥсь ялан ужась комиссилы оскемын вал.Вань ӵектэм кандидатураослы депутатъёс огъя мылкыдын дурбасьтӥзы. Тани комиссиос но соосты валтыны оскем муртъёс: Бюджетъя, вытъя но коньдон ужпумъёсъя ялан ужась комиссия - Юрий Тюрин, «Ваш дом» ассоциацилэн директорез; Тазалыкез утёнъя, демографияя но семья ужпумъёсъя ялан ужась комиссия - Надежда Михайлова, кошконо луоз Нырысетӥ элькун больницаен кивалтонысь; Гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась комиссия - Владимир Варламов, 5-тӥ ӧтчамын со та комиссиез ик валтӥз; Экономикаын политикая, промышленностья но инвестициосъя ялан ужась комиссия - Александр Майер, Ижысь радиозаводысь персоналъя директор; Кунэз радъянъя но интыысь аскивалтонъя ялан ужась комиссия - Александр Прозоров, «Центр» корпорацилэн директорезлэн воштӥсез; Наукая, дышетонъя, культурая, нациосын но егитъёсын ужан политикая ялан ужась комиссия - Татьяна Ишматова, «Удмурт Кенеш» ассоциацилэн кивалтӥсез; Кышкытлыклэсь утиськонъя, Регламентъя но Кун Кенешлэсь ужзэ радъянъя ялан ужась комиссия - Елена Дербилова, татчыозь элькун парламентысь «Огъя Россия» фракцилэн секретариатэныз кивалтӥз; Ужъя, калыкез улон-вылонын утён политикая но ветеранъёслэн ужъёссыя ялан ужась комиссия - Алексей Чернов, «Ижсталь» огазеяськонысь профсоюз огазеяськонэн кивалтӥсь.Та нуналэ ик Федерация Кенеше ёзчие депутатъёс бырйизы Юрий Фёдоровез, «Белкамнефть» огазеяськонлэсь директорзэ. Федерация Кенеше эшшо одӥг мурт - Любовь Глебова - талэсь азьло А. Бречаловлэн указэзъя юнматэмын вал ини.Оскон кужмоосызлыСессия йылпумъяськем бере ни журналистъёслэн юанъёссылы валэктонъёс сётӥзы Удмуртилэн Тӧроез Александр Бречалов но Кун Кенешлэн Тӧроез Алексей Прасолов. Кыксы но веразы огъя командаен ужаны дась луэмзы сярысь. Та нуналэ депутатъёс эскеризы но юнматӥзы на Правительстволы Тӧроез - оскемзэс веразы берло дыре Правительстволэн Тӧроезлэсь ужзэ быдэсъясьлы Ярослав Семёновлы. Но кызьы пусйиз Александр Бречалов, министръёслэн кабинетсы пичигес кылёз, кӧня ке министерствоос огазеямын луозы.- Министре кандидатъёсын вазен ик ужаны кутским ни, - вераз А. Бречалов. - Азязы пӧртэм куронъёс пуктэмын вал: кин ке соосты быдэстӥз, кин ке ӧз вормы. Но интыос сётэмын луозы тужгес кужмоосызлы. Быдэстоно ужпумъёс трос но бадӟымесь. Кылсярысь, элькунмылэн кун долгез 49 миллиард манет люкаськемын. Бюджетлэн дефицитэз 5 миллиард манет вал, ярано, сое 2,6 миллиардозь кельтыны быгатӥм ни. Ӝожтӥськыса пукыны дыр ӧвӧл - юнматоно экономикаез но, мукет удысъёсты но.Элина КУМАЧЁВА | Улон-вылон |
Виталий Пронин У. Бадретдинов Кылем арлэн пумаз «Сестрёнка» кинофильмез учки. Со Башкириысь калык кылбурчилэн Мустай Каримлэн «Радость нашего дома» повестезъя 2019-тӥ арын пуктэмын вал, кылбурчилэн вордскемез дырысен 100 ар тырмонлы сӥзьыса. Та фильмез быдэс Россиын возьматӥзы. Фильм мыным кельшиз. Режиссёр Александр Галибин Мустай Каримлэн произведениезлэсь кылбурет шӧмзэ киноын возьматыны быгатэм. Фильм пуктэмын Башкортостанысь Белорецк ёросысь Новохасаново гуртын. «Сестрёнкаын» возьматэмын война вакыт. 6 аресъем башкир пи Ямиль ялан вите атаезлэсь ожмаськонысь бертэмзэ. Нош атаез Украинаысь одӥг гуртын фашистъёслэсь гур пушкы ватӥськем пичи нылашез Оксанаез шедьтэ. Собере сое Башкирие аслаз вордӥськем гуртаз поездэн келя. Ямиль чик уг вала ӟуч кылэз, нош Оксана — башкир кылэз, озьы ке но соос эшъясько, вын-апай кадь луо… Фильмез учкеме бере тодам вайи Мустай Каримен пумиськемме. 1986-тӥ арын толсур толэзе Удмуртиын советской литературалы сӥзем нуналъёс ортчизы. Элькунамы трос тодмо писательёс лыктӥзы. Соос пӧлын Мустай Карим но вал. Соку мон «Советской Удмуртия» газетлэн редакцияз культурая отделын ужай. Ми дано куноослэн ужъёсынызы литературалы сӥзем «Италмас» бам поттӥм. Отын Мустай Каримлэн «Долгое-долгое детство» повестьысьтыз люкетэз печатламын вал. Удмурт кылэ мон берыктӥ. "Сестрёнка" фильмысь суред Одӥг нуналэ дано землякеным пумиськи. Тодматским. Башкириысь луэмме тодыса, со шумпотӥз, юалляськыны кутскиз. Кӧня ке вераськеммы бере мон дипломатысьтым «Долгое-долгое детство» книгазэ поттӥ, автограф гожтыны курыса, вазиськи. Тани со кыӵе ке кылъёс гожтэ ни. Огвакытэ дугдӥз но шорам учкиз: — Мон пересь адями ни, мыным городдылэн вуж нимыз ик кельше, соин ик Ижевск шуыса гожто, ява, — вераз калык кылбурчи. Со аре шоркармы Устинов нимын «ветлэ» на вал. «Моему земляку Ульфату Шайхутдиновичу с добрыми пожеланиями в память нашей встречи в Ижевске. Мустай Карим. 10.12.1986 г.» — тӥни сыӵе кылъёс гожтыса кельтӥз. Соку солы 67 арес вал. Нош мыным 30 арес тырмиз. Калык кылбурчиен одӥг пол гинэ пумиськеме весяклы сюлмам кылиз. Гожъяськыны мылкыдме но со ӝутӥз. Ульфат БАДРЕТДИНОВ, Россиысь Писательёслэн огазеяськонзылэн ёзчиез | Лулчеберет |
Виталий Пронин Чеберина Т. Колесникова29-тӥ южтолэзе Пичи Пурга черкогуртын ортчиз витетӥез «Чеберина» вожвылъяськон. Вормиз Эдэйгуртысь (Бобья-Учалась) дас укмыс аресъем Татьяна Колесникова.«Чеберина» ёросамы «Чеберина» ик кылиз, нимзэ ӧз вошты, пусйиз ӝытлэн радъясез, ёрос культура юртын ужась Елена Пименова. 1995-тӥ арысен шаерамы ортчылӥсь «Чеберина» ужрадын гимн чузъяське: «Коть бикини, коть зыбын-а...» Пичи пургаос та йылоллэсь ӧз палэнске - ӵошатсконэз усьтыса, гурез задор мылкыдын мытӥзы Сергей Никандров но Пётр Денисов.Ижысь ӟечкыланы вуэм егитъёсын ужанъя министр Владимир Соловьёв та тодмо гурез «Алнаш мылкыд» ансамблен кырӟамзэ тодаз вайиз, луоз: кутсконаз ик ушъяз, пурга «Чеберина» элькунамы ортчись вожвылъяськонлэсь золгес адске ни шуыса. Та палъёсысь нылъёслы синмаськемзэ вератэк ӧз чида ужрадэз нуись Алексей Ложкин но.Ӵошатсконэ пыриськизы 7 нылашъёс. Е. Пименовалэн верамезъя, мылкыд карисьёс тросгес вал. Ужрад капчиен, ӝог ортчиз. Нылъёс ӧз возьдаське, сцена вылын асьсэды эрико возизы. «Визитка» конкурсын висъяськиз Татьяна Колесникова. Нылаш удмурт рэп дасям, но... кылъёссэ вунэтӥз. Озьы ке но, мусо пальпотэмез но эктэмез ас палаз берыктӥзы. Залын кылӥськизы «Молодец! Оригинально!» шуыса шыпыртэмъёс. Пурга нылъёс кельшизы удмурт луэмзэс, кылзэс, вордскем интыоссэс данъяменызы. Ваньзы дасяллям тунсыко слайд-шоу. Валионысь Ангелина Абрамова али гинэ школазэ йылпумъя ай, нош Аксакшурысь Марина Николаевалэн кык пиналыз вань ини. Улын Юриысь англи кылъя дышетӥсь Алёна Ильина - ӝужыт, мотор, синмальдымон, черсыны но быгатэ, пе. Брангуртысь шаплы апок Надежда Ермачёва «Тулыс ортчиз ни» йыре пырись гуреныз тодматӥз, нош Вуж Мӧньялась мусо нылок Наталья Емельянова малы ке дыртыса кырӟаз, «Мальвиназэ» сураз.Быгатонлыкъёссэс возьматэм сяна, нылъёс туала удмурт дэремен потазы. Дӥсьсэс асьсэос вуриллям. Тужгес но чебер костюм дасям Куреггуртысь Мария Васильева. Та нылаш соку ик висъяськиз шуныт мылкыдыныз, зал но со понна висиз, чабиз-шулаз.Аспӧртэм адскиз арган шудэм улсын кык казакпиосын гур ӵоктэт вылын эктэмез.- Машамы герой, шуыны луоз, - верало куреггуртъёс. - Оломар куспын дасяськиз. Ай солэн толэзь талэсь азьло сюанэз вал. Сюанам но сокем ӧй дасяськы, пе. Тани пияшъёсмы но репетициосы юромо Ижкарысь ветлӥзы.Чеберай Таня Колесникова гуртысьтыз ик Ярослав Никифоровен ӵош шулдыр буги-вуги эктӥз. Нылаш дышетске Можгалась педколледжын, азьланяз школаын покчиосты дышетоз. Пыриське Россиысь егитъёслэн огазеяськоназы. Бобья-Учалась клубын ужась Екатерина Королёва дышетскисез понна шумпотэ: Таня нырысьсэ огназ потӥз таӵе бадӟым сцена вылэ.Учкисьёс сётӥзы куаразэс Н. Ермачёва понна, Визьнодӥ луиз М. Николаева, Мусокай - М. Васильева, Устокай - А. Ильина. Утӥзы сяська бичетъёс, 4 утюг но 1 бумбокс. Пичиосыз - Н. Емельянова но А. Абрамова - косметикаен кудыосын бертӥзы. Радъясьёс валэкто: тау карыны кулэ спонсоръёслы, ӵапак соос, пе, кузьымъёс басьтыны 12 сюрс манет висъязы. Огеныз чай но юоно луиз, возьдаськыса пальпотэ Пименова.Возьдаськонэз татын чик но ӧвӧл. Таӵе шаплы вамышъёс ик юртто ӟеч ужрад пӧрмытыны! Пургаос шумпоттӥзы: зал люкам сяна, соос куаш-куаш удмурт ужрад нуыны быгатӥзы, котькуд пыриськисез дуно кузьымен ческытатӥзы.Дарали Лели Туспуктӥз Елена Пименова Теги: вожвылъяськон Егитъёс ПичиПурга Чеберина | Иворъёс |
Виталий Пронин Экологилэн арезлы сӥзем «Ожо-вожо» конкурсамы нылпиосты инкуазез утёнэн герӟаськем кылбуръёс, веросъёс, ӟеч ужъёссы сярысь гожтыны куримы. Но жаляса верано, пиналъёс туж ик мыло-кыдо ӧз пыриське: ог 20 уж вуиз.Пиналъёс инкуазез чылкыт возён сярысь гожтӥллям: урамъёсты, шур дуръёсты жуг-жаглэсь утялтӥллям, ошмес котыръёсыз сузяллям, писпу мерттӥллям. Быдэс гуртэнызы тунсыко ужрад ортчытӥллям Алнаш ёросысь чумолёос: шырчик умортоос лэсьтӥллям.Пичи Пурга ёросысь Улын Юри школаысь 8-тӥ классын дышетскисьёс А. Коновалова но А. Логинова «Чылкыт ву» проект малпаллям. Нылашъёс ошмес вулэн пайдаез сярысь эскеронъёс ортчытӥллям, пӧзисьлэн синмыз медаз ворсаськы шуыса, гужем куспын сое утялтыны чаклало. Шаркан ёросысь Быгыысь Е. Шамаева веросаз Сарми ошмеслэсь кӧтӝожзэ усьтэм. Нимысьтыз тау кареммы потэ Алнаш ёросысь Чем-Куюк школаысь нылпиослы. Отысь тужгес трос гожтэтъёс вуизы. Тунсыко ужъёссы пӧрмиллям 6-тӥ классысь Н. Сосновлэн но 5-тӥ классысь А. Смирновалэн. Коля муртлэсь ужзэ гажасьтэм адямиос пумысен кӧтӝожзэ кисьтэ. Настя пужымъёслэсь мадьзэс веросэн гожтэм. Тэльёсты утён сярысь тунсыко веросэз пӧрмем Вавож ёросысь Ӟамбайысь А. Ларионовалэн.Бадӟым утялтӥськон ортчытӥллям Пичи Пурга ёросысь «Тылгизьы» кружоке ветлӥсь пиналъёс. Жуг-жаглы кыкетӥ улон сётыны луэ шуыса, тодэ вайытӥзы Можга ёросысь Удмурт Пычас гуртысь Д. Кириллов но Алнаш ёросысь Чем-Куюк школаысь Л. Афанасьева.Конкурс чотын лэсьтэм ужъёслэсь быдӟалазэс, пайдалыксэс, материалъёслэсь ӟечлыксэс учкыса, «Ӟеч уж» номинациын тужгес устоен лыдъямын Пичи Пурга ёросысь «Тылгизьы» нылпи кружоке ветлӥсьёс. Шумпотоно, та пиналъёслэн ужъёссы «Удмурт дунне» газетлэн бамъёсаз ӵемысь печатласько.Чеберлыко произведение гожтэмъёс пӧлын тужгес кужмоен лыдъямын Вавож ёросысь Ӟамбай школаысь А. Ларионова «Уйвӧт» веросэныз. Настялы но «Тылгизьы» кружокысь одӥгезлы тужгес усто гожъяськисьлы (дышетӥсьсы быръёз) туэ «Шундыкаре» мыныны путёвка сётӥськоз. Нимысьтыз синпель кузьымен пусъеммы потэ Алнаш ёросысь Писэйгурт школаысь В. Чекинаез. Солэн чуръёсаз, мукет вуэм кылбуръёс сярысь, инкуазез яратон мургес усьтэмын. Озьы ик кузьым возьма Алнаш ёросысь Чем-Куюк школаысь Н. Сосновез но А. Смирноваез. Ваньмыз мукетъёсыз конкурсэ пыриськем муртъёс пусъемын луозы таукаронъёсын. Соосты басьтон вылысь вазиськоно «Удмурт дуннелэн» редакцияз.Ужъёсты татысь лыдӟыны быгатӥськоды. Теги: конкурс удмуртдунне | Улон-вылон |
Виталий Пронин Люкаськись жаглэн котькуд килограммез полигонэ мед вуоз шуыса, чакламын тросгес пуктылыны контейнеръёс. Алигес жаг возён инты тупатӥзы Ижысь Индустриальной ёросысь Восточной посёлокын. Жаг куян контейнеръёс гуртъёсы но вуозы8 кубической метр быдӟа контейнер пуктӥз та посёлокысь жагез поттонэн вырись предприятие. Табере татын улӥсьёс, жаг поттӥсь машинаез возьматэк, котькыӵе вакытэ силёзэс отчы куштыны быгатозы. Нош талэсь азьвыл татын кылем-мылемзэс, мешоке люкаса, поттылӥзы. — Калыклы мешокен вырыны уг кельшы вал, - вераз Индустриальной ёрослэн йырыз Любовь Зайцева. - Угось машиналэсь вуэмзэ кырын возьмано луылӥзы. Нош тросэз ӧз но витьылэ, жаген мешоксэс ульчае кельтылӥзы. Озьы жаг ӵемысь тӧлъя-буръя кошкылӥз. Табере, малпасько, ульчаосмы чылкытгес луозы. Январь толэзь куспын гинэ нимаз коркаосын улӥсьёс понна 9 интыын таӵе контейнеръёс пуктылэмын вал. Ваньмыз-ӧвӧлэз 32 жаг возён инты кылдыны кулэ. Кытын соос пуктылэмын луозы, калыкен азьлапал кенешемын. Жаг люкан площадкаос кылдо ёросъёсын но. «Спецавтохозяйство» предприятилэн (со быдэс шаерамы жаген нюръяськон понна кыл кутэ) пресс-секретарез Ольга Чураева вераз: — Жаг поттонэз радъян борды рос-прос басьтӥськизы Ягул, Хохряки муниципал кылдытэтъёс. Та вакытэ быдэс Дэри ёросын 700 пала контейнеръёс пуктылэмын ни. Ува ёросын та ужез 2 ар куспын радъяны чаклало. Жаг поттон ужпумез берыктыны муниципал кылдытэтъёс но улос оператор софинасирование чотын быдэсъяны кенешизы. Удмуртиын ог 6 сюрс жаг куян площадкаос лэсьтоно, пуктылоно 22 сюрс пала контейнеръёс. О. Чураева пусъемъя, тазьы ужез радъян пайда вае ини. Туэ шаерысьтымы 10 сюрс тонна жаг поттэмын ни, кылем арлэн, та вакытэз ӵошатыса, со 36 процентлы уногес. Ангелина Снигирёва Туспуктэм басьтэмын izh.ru сайтысь | Улон-вылон |
Виталий Пронин 1-тӥ июньысен Россиын улонэ пыӵаны кутскиз тамак кысконлы пумит закон. Солы асьмеос пичиен-пичиен дышыны кулэ.Нырысь ик кыскыны лэземын ӧвӧл транспорт дугдылонниосын, больницаосын, спортэн эшъяськон, нылпиослэн шудон интыосазы, кун учреждениосын, озьы ик улон юртъёсысь подъездъёсын. Ужан интыосын луоз кылдытыны «ӵындон интыос».Ар ортчыса, закон уката юнгес луоз. Соку пурккетыны уз луы ни кыдёке мынӥсь поездъёсын, кунокуаосын, ресторанъёсын. Со сяна, закон алэ кысконлы реклама лэсьтонлэсь, чурытэсь куронъёс пуктэ тамакен вуз карисьёс азе.Кун Думаын нырысетӥ лыдӟемен юнматэмын ни трос калык люкаськылон интыосын пурккетэм понна тыриськонъёс но. Чакламъя штраф ог 1 но ӝыны сюрс манетозь луоз.Владимир Музлов, тазалыкез утёнъя министр:- Республикаысьтымы эмъян учреждениос дасесь та законэз улонэ пыӵатонлы: кыскон интыосты быдтон сярысь косон вазенгес ик поттӥм ни.Ватонэз ӧвӧл, эмъясьёс пӧлын но вань ӵындӥсьёс, соосын чурыт вераськемын, тамаксэс куштыны косэмын. Нялтас вераса, министерствоысь специалистъёсмы пӧлын кыскисьёс ӧвӧл - ваньмы таза улонэн эшъяськиськом.Марат Исмагилов, Удмуртиысь Улон коркаослэн кенешъёссылэн огазеяськонэнызы кивалтӥсь:- Туж умой со, подъездъёсын, холлъёсын, лифтъёсын, нылпи шудон площадкаосын кыскыны уз луы ни шуыса. Ӵындӥсьёслы ӝожтӥськонъёс трос вуылӥзы, но соосты интыязы пуктыны нокыӵе сермет ӧй вал.Эшшо: тамак кысконлы пумит закон коркаосты утёз горд атаслэсь но. Угось МЧС-лэн лыдпусъёсызъя шаерамы 17,5 процентэз тылпуос пото кысымтэ тамак бордысь. Вылӥ этажъёсын улӥсьёс тамак пумзэс кушто, улӥ этажъёсты гомӟыто.Законъя корка кузёос быгато огъя кенеш ортчытыны но кыскон интыос радъяны. Соос мед луозы яке кыр интыын, яке нимаз комнатаын, кытын вань омырез сузясь тӥрлык, умой пытсаськись ӧсэн. Но таӵе интыос туала улон юртъёсын ӧвӧл, шуыны луоз.Александра Овчинникова, Ижысь одӥгез юртлэн кенешеныз кивалтӥсь:- Ог кык ар талэсь азьло ни коркамы кенешон ортчытӥм, подъездъёсын кыскыны ум лэзиське шуыса. Алонъёсты бырттылӥмы котькуд подъездэ. Ӵындӥсьёсмы кылзӥськизы, керетонъёс ӧз потэ. Озьы укно азьёсамы табере, пепельницаос интые, сяськаос пушъё.Элина Кумачёва Теги: кыскон | Иворъёс |
Виталий Пронин Алнаш ёросысь Писэйгуртысь дышетӥсь Н. ДаниловаПиналъёсты яратӥськод ке «Дышетон» нацпроект чотын шаерысьтымы 12 дышетӥсьёсты Россия туэ пусъе 200 сюрс коньдон премиен. Республикаямы шуизы: усто дышетӥсьёсмы асьмелэн шӧдскымон тросгес. Соин ик эшшо сюзэ сӥлы каро быдэн 50 сюрс манетэн.Удыс праздниксы азьын шаерысьтымы устоосыз дышетӥсьёс люкаськизы Президент Александр Волков доры.- Та ӵошатсконэ мон нырысьсэ пыриськи, соку ик вормисьёс радэ шеди, - шуэ Алнаш ёросысь Писэйгурт школаысь биологиен но химиен дышетӥсь Надежда Данилова. - Кызьы уд шумпоты Президентлэн юртаз вуэмедлы! Берло ужам аръёсылы йылпумъян лэсьтэм кадь та луэ. Иське, тыршемелэн пайдаез вань, сое адӟо.Надежда Данилова 29-тӥ арзэ одӥг школаын ужа ни. Со - Россиысь огъя тодон-валан сётон удысын дано ужась, пусъемын Удмурт Республикалэн Данъян грамотаеныз но трос таукаронъёсын. Визьнодам пиналъёсыз мыло-кыдо пырисько пӧртэм конкурсъёсы, кужымзэс мертаны уг кышкало олимпиадаосын. Кылем арын ветлӥзы Россиысь дышетонъя но производствоя бригадаослэн слётазы. Школа бере татысь тросэз нылпиос эмъян удысэ вамышто, быръё спорт, биология но химия факультетъёсы.- Уждэ, нылпиосты яратӥськод ке, школаын чик но секыт ӧвӧл, - ватса Надежда Константиновна. - Соос ӵаш поттыса шудо, куддыр доре ужъёссэс уг быдэсто ке, малы та понна вожомод? Таӵе дыръя ӵошен урокъёс бере кылиськом, валамтэ темаосты сэрттӥськом-пертчиськом...Шумпотоно удмурт дышетӥсьёсмы понна. «Дышетон» нацпроект чотын вормисьёс пӧлын котьку но чузъясько соослэн нимъёссы. Кузебай Герд нимо гимназиысь Надежда Демакова, Светлана Ильина, Пичи Пурга ёросысь Кечол школаысь Нина Ермокина, Эгралась 1 номеро школаысь Лидия Белых... Удмурт кылъя но литературая дышетӥсьёслэсь данзэс туэ уката вылӥе ӝутӥз Можга ёросысь Пазял школаысь Олег Чувашов, Россиысь анай кылъя но литературая дышетӥсьёс пӧлын вормисе потыса.Республикаысьтымы пиналъёс мыло-кыдо дышето кунгожсьӧр кылъёсты но. Уката но - дышетӥсьсылы синмаськемын, солэсь одӥг верам кылзэ но кылытэк кельтэмзы уг поты ке. Сыӵе луэ Сарапулысь 20 номеро школаысь англи кылъя визьнодась Юлия Каракулова. Со шедиз Россиын пусъем 12 асьме дышетӥсьёсмы пӧлы.- Мынам песянае но, анае но дышетӥсьёс вал. Дышетон удысэз бырйизы сузэръёсы, огъя ужам стажмы 240 ар люкаськемын ни, - шуиз Юлия Сергеевна.Юлия Каракулова вань визьнодасьёслэн нимынызы тау кариз Президентлы дышетон удыслы нимысьтыз саклык висъямез понна.Элина Кумачёва | Иворъёс |
Виталий Пронин Нылпиос анайёссылы выжыкыл возьматӥзыИжысь Эшъяськон юртын 26-тӥ шуркынмонэ пичиослэн удмурт кылын мусо вераськемзы чузъяськиз. Отын ортчиз нылпиос но соослэн анай-атайёссы понна семинар. Нациосын ужан политикая министерстволэн юрттэмезъя сое радъязы «Билингва» удмурт центр, «Удмурт нылкышно кенеш». Ижысь удмурт пиналъёслэн нылпи садъёсазы анай кылынызы вераськыны луонлыксы ӧвӧл. Соин анай-атайёс пиналъёссэс мыло-кыдо вайыло «Билингва» удмурт центрлэн семинаръёсаз. Татын пичиос асьсэос кадь ик нылпиосын пумисько но ог-огенызы удмурт кылын вераськыны тыршо.Таяз пумиськонэ но тэшкылиос понна «Шудон корка» усьтэмын вал. Нылпи садэветлӥсь пиналъёс «Удмурт нылкышно кенешлэн» кивалтӥсеныз Надежда Степановаен валче небыт кузьым дасязы: шудон борды синъёс, ныр, ым юнматӥзы, котькуд ымныр люкетлэсь удмурт нимзэ тодазы вайизы. Собере анайёссэс суредазы, но ужзы сярысь удмурт сямен вераны тыршизы. Анна Калашникова фетрлэсь пудо-животъёсын тодматӥсь книгаез возьматэСо вакыт анайёс но тэк ӧз пуке. Кузебай Герд нимо нылпи садысь визьнодась Анна Калашникова соослы вераз, кыӵе шудонъёс юрттозы нылпиез удмурт кылын вераськытыны. Солэн шыкысаз данак тунсыко арбериос вылӥллям. Кылсярысь, фетрлэсь инкуазь вакытъёсын, пудо-животъёсын, буёлъёсын тодматӥсь книгаосыз, чиньыосын шудыны тупась шудонъёс. Татьяна Волкова тодматэ суредаськонъя «Чибори» выль ватсэтэнСо сяна, «Билингва» центрлэн кивалтӥсез Татьяна Волкова люкаськемъёсты тодматӥз телефонэ пуктӥськись суредаськонъя «Чибори» выль ватсэтэн. Та шудон пыр пичиос быгатозы буёлъёсты тодманы но ниманы, суредъёслы тупась буёл бырйыны. Ватсэстэз котькуд мылкыд карись ас телефоназ пуктыны быгатэ, «Билингва» центрлэн сайтаз пырыса яке Google play вотэсысь.Но таин гинэ анайёслы кузьымъёс ӧз быре. Нылпиос зорлы, пилемъёслы, шундылы, турынъёслы пӧрмыса, выжыкыл возьматӥзы на.Ангелина Снигирёва Туспуктӥз Ангелина Снигирёва | Лулчеберет |
Виталий Пронин 25-тӥ толшоре Вавож ёросысь Партчи (Гурезь-Пудга) гуртын Кузебай Гердлэн музей-коркаяз усьтӥськиз Татарстанысь Набережные Челны карысь бигер художниклэн Ленар Ахметовлэн «Инкрустрация сознания» адӟытонэз (6+). Ленар АхметовТуспуктӥз Чудья Жени Суредъёсаз художник Дуэсо Ленар нимын гожтӥське. Сыӵе удмурт шӧмо ним солы малпам суредаськисьёслэн «Ижкар» огазеяськонысьтызы эшез Кучыран Юри (Юрий Лобанов). Удмурт кылын верблюдэз дуэ шуо — Ленар но та пудо-живот кадь ик чидась, аслэсьтыз ныпъетсэ жадьытэк нуэ, пе. Удмуртиысь суредаськисьёсын Л. Ахметов тодматскиз 2001-тӥ арын. Бӧрысь Дуэсо Ленар этнофутуристъёслэн симпозиумъёсазы пыриськыны ӧдъяз, Казаньын удмурт художникъёслэсь выставкаоссэс радъялляз, «Ижкар» огазеяськонлэн ёзчиез луиз. Ю. Лобанов ӵектэм Гурезь-Пудгаын выставка радъяны. Та малпанэз шумпотыса пумитам Вавож ёросысь шаертодонъя музейлэн кивалтӥсез Ирина Ложкина. Выставкае лыктэмъёс: гуртоос, Ижысь К. Герд нимо гимназиысь пиналъёс, Вавожысь, Ижысь но Кезысь куноос — синмаськизы Л. Ахметовлэн пияла вылын лэсьтэм суредъёсызлы но калай (жесть) тэркыосызлы. Пияла вылын суредъёсыз нурани амалэн быдэстэмын. Та техникаез художникъёс малпаллям, мусульман культураысь шамаиль искусство вылэ пыкиськыса. Шамаиль — со пияла яке дэра вылын араб каллиграфиен суредъёс. Туала художникъёс нураниен пӧртэм сюжетъёсты возьмато. Ленар пияла вылэ фольга но голографической плёнка лякылэ на. Суредась пиналъёслы валэктӥз: — Тӥ но таӵе амалэн суред лэсьтыны быгатоды. Со понна пияла вылэ мар ке суредано, мыддорин палысьтыз куд-ог интыоссэ буяно, мылкыддыя фольга лякыштыны быгатӥськоды на. Дуэсо Ленар ачиз ик нырысетӥ экскурсия ортчытӥз. Со ӵемысь суреда тюрк мифологиысь сюжетъёсты, геройёсты. Кылсярысь, ужъёсаз ӵем пумиське кион — со, пе, тюрк выжыысь калыкъёслэн утисьсы лыдъяське. Суредась визькылэз тодаз вайиз: ӟуч — со гондыр, бигер — кион, нош удмурт — сяла. — Удмуртиысь суредасьёсын юн кусып воземе понна бигер эшъёсы куд-ог дыръя монэ вожало, — серекъяса вера Дуэсо Ленар. — Соку шуисько: Ижкар Набережные Челнылы матынгес, Казанен ӵошатыса. Мон Удмуртиез, удмуртъёсты туж яратӥсько. Синмаськисько вашкала культурадэс возьыны быгатэмдылы. Дуэсо Ленарлэн «Стая» суредаз тылобурдо уллё возьматэмын, огез тылобурдо мукетъёсызлэсь висъяське. Суредась верамъя, куд-ог дыръя яркыт, кышкасьтэм адямиос вордско, соос калыкез сьӧразы валто. Сыӵе вал Кузебай Герд, сыӵе вал Габдулла Тукай — бигер югдытӥсь, поэт. Адӟытонэз усьтыку, Дуэсо Ленар «Ижкар» огазеяськонысь эшъёсыныз ӵош крезьгур шудӥзы. Суредаськисьёслэн шаман оркестрзы кӧня ке ар талэсь азьло этнофутуристъёслэн симпозиумазы вордскиз. Оркестрын, пӧртэм арбериосын куара-ланга поттыса, учкисьёс но шудӥзы. Анастасия Шумилова | Лулчеберет |
Виталий Пронин М. Пермяков Быдӟым ож пыр потӥз.Ижын улӥсь Михаил Евдокимович Пермяков 18 аресаз фронтэ сюриз. Солы шуд усиз Сталинград ожмаськонын улэп кыльыны.Михаил Пермяков Татарстанысь Мензелинск карын вордӥськиз. 5-тӥ классэз йылпумъямез бере комбайнёр луыса ужаны кутскиз. Огсыр улонзэ берыктӥз Быдӟым ож. 1941-тӥ арын октябре 17 аресъем пияшез армие басьтӥзы.- Мензелинскысь Саратове келязы, - тодаз вае Михаил Евдокимович. - Саратовын милемыз пӧртэм дивизиосы люкылӥзы. Мон 7-тӥ отдельной десантной корпусэ сюри, сое формировать кариз ачиз генерал-майор И. Конев. Одӥг нунал Саратовын возьыса, поездъёсы пуктылӥзы.Вуоно ожгарчиосты вут-тӥзы Москвае, ож тӥрлы-кен вырыны дышетӥзы.- Отысен нырысьсэ матысен тушмонэз адӟи, - вера Михаил Пермяков. - Огаз коркан ми улӥськом, бускель коркан - соос. Сю куасьме, юэм потэ, Волга вӧзамы, нош отчы мыныны уг яра - снайпер ыбыса куштоз. Ми валаськомы вал: чигнаны уг яра, возиськоно. Волга сьӧрын Саратов, Казань, Урал… Ярам ай, Волга вань, со кутӥз, золгес ожмаськытӥз. Нуназеосы кужым люканы тыршим, нош уйёсы «ивор бичам». Утчаськом вал, кинэ пленэ кутоно. Немецъёс уйёсы ялан юылӥзы, саклыксы лябӟе вал. Огшоры солдатъёс шоры ӧм ик учкелэ - частьсэс сяна, мае соос тодо? Уйиськимы офицеръёс сьӧры. Разведкае 6-7 кузя мынӥськом, улэпкын 3-4 кузя берытскиськом - кинлэн кыӵе шудэз… Вакчи дыр куспын ми дышимы куаразыя тодманы минаосыз, снарядъёсыз но пуляосыз.Сталинградэз мозмытэмзы бере ожгарчиослы шокчыны маза ӧз сётэ.- Сталинградысь милемыз поездэн Камышинэ нуизы, - вера Михаил Евдокимович. - Со вискын поездмес бомбить карыны кутскизы. Ваньмы вагонъёсысь тэтчамы но кин кытчы пазьгиськимы. Кинлэн йырыз быдэс кылиз, Камышинысен мунчое пыриз. Ож кутскем дырысен мон соку нырысьсэ мисьтӥськи.Сталинград ож бере Михаил Евдокимович пыриськиз Крымез, Западной Украинаез, Польшаез но Чехословакиез мозмытонэ.- Карпаты гурезьёс котырын каньылгес вал, малы ке шуоно отын трос нюлэсъёс - ватӥськыны капчи, - шуэ Михаил Пермяков. - Ожъёсын трос эшъёсме ыштӥ, нош аслым шуд усиз - секыт сӧсырмеме бере но улэп кыли.Родинаез утемез но сэзь ожмаськемез понна Михаил Пермяков пусъемын «За боевые заслуги», «За оборону Сталинграда», «За Победу над Германией» медальёсын но Отечественной войналэн II степенё орденэныз.«За боевые заслуги» медалезлэн наградной листаз гожтэмын: «1944-тӥ арын 12-тӥ апреле, Лариндорф котырын ожмаськыкуз, Пермяков эш 7 ожгарчиосты быдтӥз но огзэ пленэ басьтӥз. Котьку но нырысетӥосыз пӧлын тушмон вылэ урдскылӥз».Нырысетӥосыз пӧлын со вал, Чехословакие пырыкузы но.- Со понна странаен ки-валтӥсьсы Эдвард Бенеш милемыз ачиз доры ӧтчаз, дуно куноосты сямен пумитаз, - вера Михаил Евдокимович. - Ма, чехъёс но словакъёс ваньзы ик милемды ӟеч пумитазы.Дано муртъёс пӧлысь ож аръёсы М. Пермяков пумиськылӥз на И. Коневен но Н. Хрущёвен.- Хрущёв Сталинградэ но вуылӥз, нош Крымын милемлы гвардейской значокъёс сётъяз, - шуэ фронтовик.Михаил Пермяков Быд-ӟым Вормон сярысь тодӥз Прагаысен. Но дораз бертыны соку ик ӧз лэзе - толэзь шутэтскемез бере Михаил службазэ азьланьтӥз нырысь Прагаын, собере Поддубицаын, отысен келязы Польшаысь Кракове.Дораз 1948-тӥ арын гинэ ай бертӥз.- Одӥг толэзь Мензелинскын улэме бере Иже мынӥ, - шуэ Михаил Евдокимович. - Кызьы интыяськи КПСС-лэн обкомаз шофёр луыса, озьы ик тырши отын, пенсие потытозям. Мынэсьтым кемагес отын нокин но ӧз ужа!Елена Рябина Теги: Быдымож | Улон-вылон |
Виталий Пронин 1-тӥ январьысен улонэ пыӵаны кутскизы куд-ог выль законъёс. Соос котькудӥнымы герӟаськемын. Кыӵе воштӥськонъёс луозы? МРОТ-эз выль сямен лыдъяны кутскозы. Табере пичиез уждун уз герӟаськы ни потребительской корзиналэн быдӟалаеныз, потоз шоро-куспо доходъёс бордысь. Озьы туэ со 5,5 процентлы йылоз но 12 сюрс 792 манет луоз. Та лыдпус нырысьсэ ортчоз ужась адямиослы улыны чаклам минимумез но, таиз кунамы шорлыдын 11 сюрс 653 манет лыдъяськоз. Пенсиослы индексация ортчытӥськоз. Страховой пенсиос 6,3 процентлы йылозы — со 1,7 поллы тросгес 2020-тӥ арын инфляцилэсь. Озьы ужасьтэм пенсионеръёслэн страховой пенсизы шорлыдын 17 сюрс 433 манет, социальной пенсиос шорлыдын 10 сюрс 58 манет луозы. Анай капиталэн гурт ипотекалэсь нырысетӥ люкетсэ тырыны луоз. Гурт ипотекалы сӥзем программае пыриськыны мылкыд карисьёс трос — солы луыса 3 процентъем кредит басьтыны луэ. Валтӥсь курон: юртъер гуртын но улыны ярамон луыны кулэ. Отын мед луозы тыл, ву, шуныт. Городысь частной секторын та программая корка басьтыны уг луы. НДФЛ 13 процентысен 15 процентозь йылоз. Но бадӟыматэм выт кутӥськоз соослэсь гинэ, кинлэн ар ӵоже доходэз 5 миллион манетлэсь ортчоз. Та чотын люкаськем уксё висъямын луоз секыт висись пиналъёсты йӧнатыны. ЖКХ-лы тыриськонъёс понна субсидия сётӥськоз. Субсидиез басьтон понна табере люкаськем тыриськонъёс (задолженность) ӧвӧл шуыса справка кулэ уз луы ни — сое учкозы информацияя кун система пыр гинэ. Субсидия висъяськоз, тыриськонъёс люкаськемын ке но, но та пумысен судын уж ӝутэмын ӧвӧл ке. Трудовой книжкаосты электрон амалэ выжтозы. Нырысьсэ уже интыяськисьёслы со выль сямен гинэ лэсьтӥськоз на. Нош кинлэн вань ни трудовой книжкаез, сое озьы ик электрон вариантэ выжтыны быгатозы. Отчы гожтыны луоз 2020-тӥ арозь ужам стаж сярысь но. Ужъя кодексэ пыроз палэнысен ужан амал. Дистанционной амалэн ужасьёслэсь уждунзэс пичиятыны уз луы, ужзы ичигес ӧз кыльы ке. Нош ужан дырзы ужъя огкылын пусъемын луыны кулэ. Пусъемын ӧвӧл ке, специалист та дырез ачиз чакланы быгатоз. Палэнын ужась специалистэз ужысь мозмытыны луоз, 2 нуналлэсь кемагес ышыса, уж сётӥсен герӟаськылытэк улӥз ке. Элина Кумачёва | Иворъёс |
Виталий Пронин Туэ Иже вуыны кулэ Екатеринбургын вордскем Алексей Иванов, Москваысь Тамара Крюкова писательёс, Санкт-Петербургысь книга поттӥсь Михаил Сапего.«Лыдӟиськы, Ижкар» ужрадэз литератураез гажасьёс чидатэк возьмало ни. Туэ фестиваль ортчоз 9-тӥ-11-тӥ куарусёнэ. «Лыдӟиськы, Ижкар» фестиваль туэ сӥземын кинолы - «Камера. Мотор. Лыдӟиськом!» нимаськоз. Кино но литература куспазы зол герӟаськемын. Котькуд кинолэн инъетеэз луэ литературной сценарий. Троссэ произведениосты ми быгатӥськом адӟыны видеосуред вылын. Ӵемысь кино бордысь книга но кылдэ. Режиссёръёс, продюсеръёс лэсьтэм кинозы сярысь книга гожто - кылдэ нимысьтыз кинолитература.Ижысь Шор площадь 3 нуналлы пӧрмоз аспӧртэмлыко интылы: шара лыдӟиськонъёс, визь сынан шудонъёс, тунсыко адямиосын пумиськонъёс, спектакльёс… 3 ар ӵоже фестиваль возьматӥз ни: Ижкарын уло лыдӟиськись но творческой адямиос.Туэ Иже вуыны кулэ Екатеринбургын вордскем Алексей Иванов, Москваысь Тамара Крюкова писательёс, Санкт-Петербургысь книга поттӥсь Михаил Сапего. 0+Мария Векшина Туспуктӥз А. Горбунов Теги: Ижкар литература | Лулчеберет |
Виталий Пронин Шаерысьтымы 276 егит специалистъёс басьтӥзы ни быдэн 1 миллион манет - ваньзы соос пыриськизы «Гуртысь эмчи» программае.Пӧлысьтызы тужгес тросэз кошкизы Дэри ёросэ. Но одӥг ёрос но выль кужымтэк ӧз кыльы. Кун Кенешлэн Тӧроезлэн воштӥсез С. Кривилёва верамъя, туннэ Удмуртия Приволжск улосвылын нырысетӥ инты басьтэ эмъян учреждениосын специалистъёс тырмемъя.«Гурт эмчи» программа азьланьтӥськоз. Табере со выль ӧре выжыны быгатоз. Россилэн Правительствоез та нуналъёсы куронэн потӥз: чаклано, пе, моногородъёсын ужась егит эмчиосъя югдурез, улон интылы ёрмисьёсызъя списокъёс дасяно. Удмуртиын моногородъёс пӧлы пыро Глазов, Сарапул, Вотка.Озьы оскон кылдэ, та городъёсысь 35 аресозь эмчиослы кун ласянь юрттэт луоз шуыса.Элина Кумачева Туспуктэм: susanin.udm.ru Теги: Гуртысьэмъясьпрограмма егитспециалистъёс | Иворъёс |
Виталий Пронин Ижын нылпи садэ сюрон понна черодэ туннэ султэмын 19 сюрс 562 тэшкыли. Туэ сӥзьыл шудо путёвка шедёз 6 сюрсэзлы гинэ. Таос пӧлысь ог 5 сюрсэз - 1 но ӝыны - 3 аресъемъёс. Сыӵеослы городысь яслиосын чакламын ог 300 группа.Иж город администрациысь нылпиосты школалэсь азьвыл визьноданъя управлениен кивалтӥсь Надежда Варламова таӵе лыдпусъёсты, нокыӵе кариськытэк, шарая. Нош мынам виры ик бульыр-р-р пӧзьыны ӧдъя. Черодын 19 сюрслэсь ятыр нылпиос!Ма, нылы вордӥськем дырысен уйёсме йӧнала уг кӧласькы ни. Свидетельство киямы вуэм бере ик, 2011-тӥ ар кутсконын, нылпи садэ черодэ султӥмы. Ми 2 сюрс 116-тӥез вал асьме ёросамы гинэ. Соку ик школа азьын визьноданъя ёзэтын меӵкытӥзы: тӥлесьтыд куриськондэс учкозы ай 2013-тӥ арын гинэ. Озьыен, отчыозь нылылы луоз ни 3 арес.Оло, городысь управлениын югдур умойгес? Но татын но черод пӧртэм ик вылымтэ. Пӧсьвуаськыса кадь пукемме адӟыса, татысь юрист Ирина Шкляева, буйгатӥсько кожаса, лэся, эшшо огпол пӧсь кылъёсыныз ӟырдатӥз на:- Нырысь ик путёвка висъяськомы пуштэм Чернобыль атом станциез кысонэ пыриськемъёслэн нылпиоссылы. Таос радын ик сыло Прокуратураын, судын, Югдурез утёнъя но Кышкытлыклэсь утиськонъя министерствоосын но управлениосын ужасьёслэн, Уйпал Кавказысь но Лымшор Осетиысь югдурез умоятонэ пыриськемъёслэн, отысь инвалид луыса бертэмъёслэн нылъёссы-пиоссы. Кыкетӥ интыын - полициын ужасьёслэн, военнослужащийёслэн тэшкылиоссы. Собере санэ басьтӥськом оген пиналзэс будэтӥсьёсты, трос нылпиё семьяосты, I но II группаен инвалидъёсты, очно амалэн дышетскисьёсты. Тӥ огаз радэ но уд пыриське. Озьыен, возьмалэ асьтэлэсь чероддэс.Огзы пӧлы но уг пыриськы ке, мынам сиеме чик уг поты шат? Нылпиен пукем понна пособие тыриське 1 но ӝыны ар ӵоже гинэ. Мынам со 6 сюрс манетлэсь ортче вал. Картэ басьтэ на 15 сюрс. Но тыбыр сьӧрын ипотекаен басьтэм юртъерлы кредит. Тазэ толэзьлы быдэ 10 сюрс манетэн берыктоно. Коммунальной услугаос понна дун 2 сюрс манетозь вуэ. Озьыен, пособие вуэмысь дугдэ ке, кызьы улыны кулэ?Ужаны одно потоно. Уждун бадӟымгес луысалыз ке, частной садэ но нылме донгысал ни. Но отчы ветлон понна толэзьлы быдэ ичизэ 8 сюрс манет куро. * * *Тодмоосылэсь кылӥ: пиналыд вордскем кылыныз вераськыны йӧндыре ни ке, кудаз ке удмурт садэ йыгаськыса, утча. Куд-огъёсыз школа азьын визьноданъя управлениосын ӵош уг ужало, озьыен, кинэ кутэмзы потэ, сое куто.Нациосын ужан политикая министерствоысь тодӥ: быдэс республикаямы 297 нылпи сад ужа этнокультурной компонент амалъя. Со пӧлысь 21-ез - Ижын. Эх, малпасько: удмурт нылпи садэ одно ик сюром. Шедёд вылэм ай! Кытын, ку тонэ пальпотыса возьмало меда?Огаз шумпотыса пумитазы ик. Кузёез монэ тодмаз, луоз. Картэ дорын эмъяське, сюлэмыныз учётын сылэ. Соин но, лэся, ыль-вӧй гинэ кариськиз. Шуиз: эн сюлмаськы, Любовь Дмитриевна, дыдыдэ одно кутом, кылме сётӥсько. Май толэзь вуэмъя сюлэм ӧз чида ни. Жингыртӥ. Нырысь-валысь Ира апай посӥськыны кутскиз: 28-тӥ мае, пе, списокмы дась луоз ай, соку тододы ни путёвка пумысен. Ми тӥледыз кутомы, но асьтэос валаськоды, дыр, милемлы юрттэт кулэ. Собере ачиз ик куалектӥз, шӧдске - телефон пыр вераськон ӧвӧл, пе, та, кабинетам лыктэ.Пуля кадь лобӟи дораз. Пукон вылаз лэзиськыса вуттӥ гинэ, Ира апай куаретӥз:- Ӝӧк вылысьтым компьютерме адӟиськоды-а? Табере ноутбук кулэ на. Дунозэгес но чидасьсэгес кузьманы соглаш кариськоды-а?- Ма, мынам сомында уксёе ӧвӧл, - гуньдылыса-гуньдылыса вази пумитаз.Малпай вал уго: ог 5-10 сюрс манет куроз но тырмоз. Нош кузё кышномуртлэн ымныр тусыз кескичлэсь но кескич луиз. Ымпумъёссэ кырыжъяса ик юаз:- Кӧня сётыны быгатоды? 20 сюрс манет ке но вае. Тӥ валаськоды, дыр: тӥледыз жаляса кутӥмы ни. Группамес но паськытатӥмы 20 пиналозь. Законэз тӥямы тӥледлы луыса. Шугъяськиськоды ке, мукет мурт ӝог шедёз - куриськисьёс лачак. Ӵуказе коньдонэн лыктэ ни. * * *Кытчы пырод? Пунэмаськи. Ӵуказеяз 8 часын ик телефонэ ӟырдаз. Ира апай вылэм. Али ик, пе, коньдон кулэ: воспитательдэс дышетскыны ыстӥськомы, визь-нод люкамез понна дун тыроно.Садэ ӝоггес вуон понна таксилы но уксёме ӧй жаля ни. Путёвкаез гинэ келяно ӧвӧл. Бызьыса туби кабинетаз. Пань-пань пуке. Ымныр тросаз мыня. Ойдолэ, пе, бухгалтерие васьком. Мон, пе, со уксёез аслым уг куриськы ук - садлы.Но бухгалтер мон азьын ик «ӵыжаськыны» кутскиз. Банк пыр, пе, садэ ыстэ уксёдэс. Али ваньмыз озьы лэсьтӥське. Мон, пе, нокыӵе документ уг пӧра - ас вылам мултэс кыл кутон уг басьты. Сад кузё валэктыны выриз ик: али ик коньдон кулэ, банкен герӟаськыны дыр воксё ӧвӧл. Бухгалтер югдурысь потон амал шедьтӥз: расписка, пе, гожтэ. Кузё бумага ӵабышъяны кутскиз. Нимтулзэ но быдэс ӧз пусйы, паспорт даннойёссэ но ӧз гожты. 20 сюрс манетме басьтӥ шуыса гожтӥськиз. Зэм, бухгалтерез печать пуктытӥз на.Сыӵе серемес документ мон кие вуэм бере, кузё монэ кунултыса ик ураме поттӥз. Пал кияз - мынам уксёе. Сое бухгалтерие ӧз кельты. Шуиз: эн сюлмаське, табере садэ одно ик шедёды. Огкыл гожтыны лыктэ август пумын. Соку ик, пе, нылдэс но садэ нуллыны кутскоды.* * *Огкыл нылпи садэн ӧй гожты на туннэ ке но. Киям расписка шуон гинэ вань. Сюлэм али ке но куалекъя: уз алдалэ меда?Зэм, луэ вал югдурысь мукет сямен но потыны. Сьӧре диктофон кутыны. Прокуратураын ужасьёслы чагиськыны. Сад кузёез ӝог кырмысалзы. Юн йӧттысалзы на. Должностной полномочиоссэ мултэс йылтэмез понна 4 арозь пытсэт сьӧры келясалзы. Вылаз ик, штраф лякысалзы. Быдӟалазэ тупатысалзы кутэм уксёлэсь кызь поллы бадӟымгес. Эшшо куинь ар ӵоже удысаз берытскыны ӧй лэзьысалзы на.Ваньзэ тае вера Удмуртиысь Прокуратураысь быдэ вуымтэослэн но егитъёслэн правооссылэсь быдэсъяськемзэс эскерись прокурор Анна Ващенко.- Садъёсы зэмен ик ас мылкыд каремъя уксё сётыны луэ, - йылтэ Ващенко. - Быдӟалаез 1 сюрс манетлэсь ортче ке, анай я атай нимысьтыз куриськон гожтэ. Со уксёез садлэн расчётной счётаз ыстоно. Но сад кузёлэн кияз сётоно ӧвӧл. Жаль, улонын та ӵемысь ас мылкыд каремъя уг лэсьтӥськы. Но законэз учконо ке, кужмысь карыны кузёослэн правозы ӧвӧл. Куддыръя соос сьӧраз ортчо: толэзьлы быдэ маке понна уксё бичало. Я шудонъёслы, я тусьты-пуньылы, я азбар ӵужисьлы. Ваньмыз та понна бюджетысь уксё вуэ. Соин ик, анай-атайёс коньдон тырытэк но быгато. Зол пачкато ке, собраниосын нимтулдэс поттыло ке, тыриськонлэсь палэнскиськоды шуыса, сыӵе дыръя вазиське Прокуратурае. Уксё ӧд сётэ ке, сад кузёлэн правоез ӧвӧл нылпидэс группае басьтытэк кельтыны. Озьы кариз ке, дыртэ судэ - кивалтӥсез пытсэт сьӧры пуктозы. * * *Мон та косэмзэ быдэстысал ке, нылпи садэ сюрес быдэс арлы пытсаськысал на. Со сяна, мукет садъёсы озьы дауртэме сярысь ивор ӝог вуысалыз. Озьыен, нылы шоры котькытын кырыж учкылысалзы. Ваньзэ тае лыдэ басьтыса, пиньме зол-зол куртчисько. Буйгатӥсько асме: мынэсьтым гинэ коньдонме озьы уг кыско, мон кадьёс уно. Мед узырмозы ни ойдо сад кузёос. Ӝоген садъёс тросгес ӝутӥськозы. Озьыен, путёвкалы дун уз пуктэ. Оскем потэ талы.Любовь Андреева. Теги: Иж Нылписад | Улон-вылон |
Виталий Пронин Тросэзлы спортсменъёслы Гурт шудонъёсы сюрес возьмато анай-атайёссы. Сыӵеос пӧлы пыртыны луоз Вавож ёросысь Выль Бия гуртысь Светлана Вахрушеваез. Спортэн эшъяськон понна гуртазы вань луонлыкъёс кылдытэмын: гурт хозяйстволэн аслаз куас базаез вань, тол вылтӥ куинь куас сюресъёс югдытӥсько. Спортэн С. Вахрушева эшъяськиз, анаезлэсь Надежда Меньшиковалэсь адӟем карыса. Туэ тол шудонъёс дыръя Светлана ыбылӥськонын 90 очко люказ, куасэн бызьылонъя 7 кужмоосыз пӧлы шедиз. Пизэ но со куасэн бызьылонъя секцие гожтӥз ни. Озьыен, та ӟеч сямзы эшшо азинтӥськоз.Валентина Емельянова Туспуктэм: Владимир Беломорских Теги: спорт | Спорт |
Виталий Пронин Ижын трамваез нуллӥсь водительёс куспын ӵошатскон ортчиз. Вожвылъяськонэ пыриськиз 12 егит специалист. Ӵошатсконын егит специалистъёс трамваен ворттылыны быгатэмзэс возьматӥзы на.Конкурсэ вуэмъёслы шуд сӥзизы Иж городлэн йырыз Юрий Тюрин, транспортъя но сюрес хозяйствоя министрлэсь ужзэ быдэсъясь Алексей Горбачёв.Ужрад кыстӥськиз быдэс нунал. Дунъясьёс нырысь ик водительёслэсь тодон-валанъёссэс бугыръязы: макем ӟеч тодо соос сюрес вылын мынон-ветлон правилоосты. Собере трамвай котыре кыстӥськизы. Водительёс валэктӥзы, кыӵе корт ёзъёс шаплы тӥяськыны быгато, кызьы соосты тупатоно. Ӵошатсконын егит специалистъёс трамваен ворттылыны быгатэмзэс возьматӥзы на. Дунъясьёс тазэ тужгес пыр-поч учкизы. Угось берло аръёсы Ижын трамвайёс рельсаосысь ӵем поталляны кутскизы.Вормисьлэн нимыз матысь дыре тодмо луоз. Солы шуд усёз Нижний Новгородын ортчись ӵошатсконын Ижлэсь данзэ утьыны. Отчы пыриськозы ини Россиысь вань улосъёс.Ольга Корепанова Туспуктэм: ижгэт.рф | Улон-вылон |
Виталий Пронин «Устоез пиосмурт роль» вормонэз басьтӥз Удмурт театрысь артист И. Моисеев «Эрико яратон» спектакльын Мамбреттиез шудэмез понна.Ижысь Операя но балетъя театрын йылпумъянъёс лэсьтэмын «Театр тулыс-2016» фестивальлы. «Театр тулыс» фестивале пыриськизы шаерысьтымы 7 профессиональной театръёс. Спектакльёсты но артистъёслэсь шудэмзэс дунъяз Москваысь жюри. Озьы устоез спектакль луиз Операя но балетъя театрын пуктэм «Евгений Онегин», режиссёрез Ф. Разенков. «Устоез режиссёр уж» номинациын удалтӥз Глазовысь «Парафраз» театрысь режиссёрлы Д. Салимзяновлы. «Устоез пиосмурт роль» вормонэз басьтӥз Удмурт театрысь артист И. Моисеев «Эрико яратон» спектакльын Мамбреттиез шудэмез понна. Удмурт театрысь актриса, Россиысь дано артистка Ф. Будина пусъемын театрын кема шудэмез понна номинациын. Нош актёръёслэн шудэмзылы сӥзем «Премьер» конкурсын вормисьёс пӧлы шедиз Удмурт театрысь егит артист А. Котков «Эрико яратон» спектакльысь Робертолэсь рользэ шудэмез понна. Теги: Удмурттеат | Улон-вылон |
Виталий Пронин 16-тӥ пӧсьтолэзе шаертӥмы ортчиз сильтӧл, чилекъяса зориз, йӧзор усиз. Со 9 муниципал кылдытэтъёсысь коркаосты но пӧртэм юртъёсты изъянтӥз, тужгес зол сюриз Кез но Можга ёросъёслы. Туспуктэм: udmdunne.ru Кызьы вераз Можга ёрос муниципал кылдытэтлэн Тӧроез Александр Васильев, изъянтэмын Уча черкогурысь трос квартираем юрт, кужмо тӧл 2 клубъёслэсь, школалэсь но школа-интернатлэсь липетсэс нуиз. Кез ёросын сильтӧл ӧз жаля Кузьма гуртысь школаез, Кулигаысь больницаез, ёросысь 230 коркаосты. Кызьы пусйиз Удмурт Правительстволэн Тӧроез Ярослав Семёнов, юртъёсты тупатъян понна Удмурт Правительстволэн кисыысьтыз уксё висъямын луоз: Можга ёрослы — 1 миллион манет, Кез ёрослы — 200 сюрс манет. Со сяна 227 сюрс манет тыр тупатъямын луозы Можга ёросысь Уча черкогуртысь школа-интернат но 377 сюрс манет тыр — Кез ёросысь Кулига черкогуртысь больница. Мария Петрова | Иворъёс |
Виталий Пронин Валэкто Пенсиосъя фондлэн Удмуртиысь ёзаз ужасьёс Мон 29 арлэсь кема ужай медсестра луыса. 2 толэзь ортчыса, 30 ар люкаськысал. Но та нуналъёсы монэ санитаркае выжтӥзы (озьыен, медстаже уг мыны ни). Кылэме вань: кин одӥг удысын 30 ар ужа, бадӟымгес пенсия басьтэ. Озьы-а со? Н. Сергеева. Кизнер ёросЭмъян удысын ужасьёс пенсие вазьгес потыны быгато. Со понна гуртысь, черкогуртысь яке каргуртысь больницаын 25 ар ужано, нош карысяз - 30 ар. Со сяна, 30 пенсионной балл люкамын луыны кулэ.Кылэме вань, пересь мурт кулэ ке, сое ватыны Пенсиосъя фонд уксёен юрттэ шуыса. Мар кулэ сое басьтон понна но ку со коньдонлы вазиськоно? В. Антонова. Можга ёросПенсиосъя фонд уксё висъя ужасьтэм пенсионеръёс понна гинэ. 1-тӥ февральысен пособилэн быдӟалаез будӥз но 6396,59 манет луиз.Та уксёез басьтон понна пенсионерез ватӥсь муртъёс 6 толэзь ӵоже кулэ вазиськыны Пенсиосъя фондлэн со ёзаз, кудӥз пыр пенсия басьтӥз кулэм мурт. Та коньдонэз басьтыны быгатэ котькуд адями (со понна одно ӵыжы-выжы луоно ӧвӧл), Пенсиосъя фондын солы кулэ луоз гожтыны заявление но соин ӵош сьӧраз вайыны:- аслэсьтыз паспортсэ,- пенсионерлэн кулэмез сярысь загсысь справка,- кулэм муртлэсь трудовой книжказэ (кулон азяз уг ни ужа вал шуыса оскытон вылысь).Пособие тыриське вазиськон нуналэ. Пенсионер 1-тӥ февралёзь улонысь кошкиз, но пособилы феврале вазиськизы ке, солэн быдӟалаез луоз ини 6396,59 манет.Тодады вайытӥськом: ватон пособие сяна, кулэм пенсионерлэн семьяез басьтэ солэсь кулон толэзяз басьтымтэ пенсизэ. Со понна но вазиськоно пенсионерлэн улэм интыезъя Пенсиосъя фондлэн ёзаз.Али, пе, Пенсиосъя фондлэсь троссэ ужзэ лэсьто МФЦ-осын но. Зэм-а со? Д. Дмитриев. Можга карЗэм. Адямиос асьсэос быръё, мар соослы умойгес: вазиськыны Пенсиосъя фондэ, МФЦ-е яке Пенсиосъя фондлэн вотэс бамысьтыз «Личной кабинетазы» пыраны.Туннэ нуналлы Удмуртиысь 32 МФЦ-ос Пенсиосъя фондлэсь 12 пумо ужъёссэ быдэсто, соос пӧлын:- пенсилэн (яке мукет тыронъёслэн) бадӟалаез сярысь справкаос сёто;- пенсиез вуттон сярысь куриськонъёсты куто;- СНИЛС-лы анкетаосты куто, СНИЛС-ёс сёто, страховой свидетельствоослэсь дубликатъёссэс дасяло яке соосты воштыны юртто;- Пенсиосъя фондэ яке кунлэн луисьтэм пенсиосъя фондэ выжон сярысь куриськонъёсты куто;- анай капиталлы сертификат сёто но мукет.Вань та ужъёс быдэстӥсько дунтэк. Теги: арлыдоос | Улон-вылон |
Виталий Пронин 16-тӥ мартэ Сочиын йылпумъяськиз Паралимпиада. Россиысь спортсменъёс 30 зарни, 28 азвесь, 22 туй медальёс басьтӥзы. Удмуртиысь паралимпиецъёсты туннэ ӝыт 10 часын Ижысь аэропортын пумиталозы.Кык арня пала кыстӥсь-кись ужрадэ Удмуртиысь 8 спортсмен пыриськиз, шумпотоно, ваньзы соос вордскем палъёсазы медальёсын вуозы. Туж шумпоттӥз Алнаш ёросысь Владислав Лекомцев. Куать стартэ пыриськыса, вить медаль утӥз. Куасэн бызьылэм сяна, биатлонын кужымзэ эскериз. Озьы со кык зарни но куинь туй медальёс басьтӥз.Ӵошатсконлэн берпуметӥ нуналаз куасэн бызьылӥсьёс 10 иськемез ортчизы. «Сылӥсь» паралимпиецъёс пӧлын вань вормисьёс Россиысь луизы, соос пӧлысь кыкез - Удмуртиысь. Можга ёросысь Владимир Кононов кыкетӥ инты басьтӥз, нош Владислав Лекомцев куинетӥ луиз.Шумпоттӥзы следж-хоккеен шудӥсьёс но. Капка возьмась но эшшо вить шудӥсьёс асьме шаерысь вал. Финалын Америкаысь спортсменъёслы 0:1 лыдын келязы ке но, азвесь медальёссы зарнивуамын, шуыны луоз. Угось спортысь та амалэ Россиысь паралимпиецъёс нырысьсэ пыриськизы, озьы но финалозь вуизы.Валентина Емельянова Туспуктэм: Константин Чалабов / РИА Новости Теги: ВладимирКононов ВладиславЛекомцев Паралимпиада следж-хоккей Сочи-2014 | Спорт |
Виталий Пронин «Гурт адями» конкурсамы «Ӟеч сюлэм» номинацие ӵектэмын Эгра ёросысь Лозолюк клубен кивалтӥсь Галина Митрофанова. Со одӥг проектэныз кӧня ке кечез кутыны быгатӥз. Г. Митрофанова Галина Витальевна вордӥськемын Кизнер ёросысь Вуж Бӧдья гуртын. Тодон-валан люказ Удмурт кун университетын, ӟуч но удмурт кылъёсъя дышетӥсь луиз. Лозолюке бызиз, гуртлэсь 4 иськемысь Максимовка школаын 26 ар ӟуч кыллы но литературалы дышетӥз. Завуч но вал, 7 ар школаен кивалтӥз. Пусъемын Россиысь дышетон удысысь дано ужась нимын. Отӥяз нылпиос ӧжыт луэмен валче школаез пытсазы но, Галина Витальевна культура удысэ кошкиз — Лозолюк клубын кивалтӥсь луиз. Табере со 8 ар гурт калык-лэсь улонзэ шулдыртон понна сюлмаське ни. Г. Митрофанова ужаны кутскемез бере клубез чебер карон бордын тыршиз: пушкыз но вылыз выльдэмын вал, котырыз утялскиз, нылпиослы шудон площадка кылдӥз. Нош ог 2 ар талэсь азьло клубын ужасьёс кутскизы ыж гонлэсь пӧртэм киужъёс быдэсъяны. Со огазеяз гуртысь арлыдоосты но пиналъёсты. — Гуртамы скалъёсты уг вордо ни, нош ыжъёсмы трос ай. Сӥль-лы возё, нош гонзэ, выронэз кырсь но акылес шуыса, куяны кутскизы. Огпол клубын ужасьёсын адӟим: гуртомы быдэс мешокен ыж гонзэ кытчы ке нуэ — свалкае, пе. Туж жаль потӥз, киысьтыз ик кутыса кельтӥм. Со бордысь ик малпан вордӥськиз проект гожтыны — ыж гон но медаз сэрпалтӥськы, киуж но мед улӟоз, адямилы пайда но мед луоз, — шуэ Г. Митрофанова. Озьы кылем арын Галина Витальевна «Щедрая овечка» проект гожтӥз но «Культурная мозаика малых городов и сёл» конкурсын грант утӥз. Со коньдонэн клубе ӝӧкъёс, шкафъёс, ыж гонэн вырон пӧртэм арбериос басьтэмын вал. Гуртоос дунтэк ыж гонзэс мешокъ-ёсын вайыны кутскизы. Ӟеч уж сярысь тодыса, итӥськизы артысь гуртъёсысь, Зураысь, Эгралась адямиос но. Проект улсын клубын ужасьёс но арлыдоос гуртоослы, пиналъёслы ыж гонэз лӧдонъя, черсонъя, солэсь шудонъёс, суредъёс лэсьтонъя мастер-классъёс возьматъяны кутскизы. Пандемия вакытэ пумиськонъёс радъяны уггес яра вал, озьы ке но клубын ужасьёс амал шедьтӥзы: видео гожтыса, ужамзэс Интернетэ поттылӥзы. Кибашлыос кутскизы пӧзьёс, носкиос гындыны, таосыз, пе, керттэмъёсызлэсь трослы шунытэсьгес. Киужъёссэс трос курисьёс вань ни. Со сяна, калыклы яразы ни гындэм пыдесвылъёс (наколенникъёс), миндэръёс, шобретъёс. — Проект малпамын вал, гуртоосмы асьсэ уженызы пичи ке но коньдон поттыны мед быгатозы шуыса, — вера мыло-кыдо кышномурт. — Но ми киужмес вузаны керпотӥськомы на, тросгес кузьмаськом. Эгра ёросын ортчем Гербере вуэм вань ёрос йыръёслы носкиос люкылӥмы. Со сяна, калыклы улон-вылонын юрттэт сётонъя центръёс пыр трос нылпиё но ёрмыса улӥсь семьяослы носкиос, пӧзьёс керттӥськом. Озьы ик Малягуртысь пересьёслэн юртазы улӥсьёслы, Эгралась черке но келяськомы. Маке ӟечсэ лэсьтӥськом ке, сюлмын капчи луэ. Калык понна пайдаё луись проектэз синйылтӥзы элькун кивалтӥсьёс но. Озьы Галина Митрофанова Удмуртилэн Тӧроезлэн «Ӟеч ужъёс» премиеныз пусъемын вал, клублы бадӟым экранэн телевизор сётӥзы. Лозолюкъёслэн проектсы туэ феврале йылпумъяськиз ни. Но Галина Витальевналэн сое азинтыны мылкыдыз бадӟым. Туж потэ, пе, ыж гонэн вырон ужез капчиятэме. Со понна ыж гонэз тугон, черсон машинаос кулэ. Соин ик кышномурт нош ик пуксиз компьютерез сьӧры выль проект гожтыны. Ангелина Снигирёва | Иворъёс |
Виталий Пронин Китайын 42 аресъем йыртэмасез кырмизы. Шэньчжэнь городысь воргорон страховкая коньдон басьтон понна нуналаз 3 пол ке но аварие шедьылӥз. 2010-тӥ арлэн пумысеныз 2013-тӥ арлэн кутсконозяз со 334 пол вазиськиз страхования уксёлы. Озьы со кие вуиз 357 сюрс юань (58 сюрс доллар).Следствие ивортэмъя, йыртэмась котькуд нунал сюрес вылэ потаз трос машинаос ветлон вакытэ. Пичи скоростен со мырӟиськылӥз азяз мынӥсь машинае (одӥгез но «корт вал» зол медаз ӵабъяськы шуыса). Механикъёс, йыртэмасьлэсь коньдонзэ басьтыса, бумага вылэ тупатон ужъёс дуно усёзы шуыса гожъязы. Собере писмурт ӵабтӥськем интые наклейка лякылӥз но выльысь сюрес вылэ потаз.Туспуктэмез: kp.ua Теги: авария Китай | Иворъёс |
Виталий Пронин Азамат шор ёзо школаысь 6-тӥ классын дышетскисьёс Инкуазь юрттэммес возьма. Таӵе малпанэ вуимы, урокъёсамы инкуазь, чылкыт улон сярысь вераськыкумы. Милям Алнаш ёросысь тэльмы воксё буш кылиз ни. Азамат гуртэ пыронын куке-соку, пичи ке но, туж чебер нюлэсмы вал. Гурт калык сое утялтыса возиз. Кыӵе но губи отын ӧз поты! Одӥг вакытэ нюлэсмес зол коразы палэнысь адямиос, бервылзэс сузятэк кельтӥзы. Нош кӧс аре вож узырлыкмы воксё куасьмиз. Табере отчы пыриськод ке, силё пӧлтӥ канжаськытэк ветлыны уг луы. Котыр лошъясько пияла но пластик ӟенеликъёс, полиэтилен пуйыос но трос мукетыз - таиз асьмелэн ик ки бервылмы, луоз. Кӧшкемыт выжыкылысь суредъёслы пӧрмиз яратоно интымы.Пичиос бадӟымъёслэсь адӟем каро, шуо. Нош анай-атайёс кырсьсэс нюлэскы потто ке, нылпиоссы но озьы ик лэсьтоно кожало. Кунгож сьӧрын улӥсьёс сярысь шуо, соослэн городъёссы, нюлэсъёссы чылкытэсь. Малы асьмеос соослэсь умойзэ басьтыны ум быгатӥське?!Нош милям котырамы мар? Толалтэ кырсьмес лымы шобрет ватэ ке, тулыс адӟиське ни, макем котырмы кыжмемын. Паймиськом гурт котырамы, урамъёсамы лошъяськись жуг-жаглы. Одӥг нуналэ, мешокъёс кутыса, гуртэтӥ ортчим. Мар гинэ отчы ӧз сюры: ӟенеликъёс, пуйыос, консерва банкаос но трос мукетыз. Кыӵе кырсь пӧлын улӥськомы вылэм! Утялскеммы бере урамын чылкытгес луиз, синъёс ик шумпото.Таин гинэ инкуазь понна сюлмаськонмы ӧз йылпумъяськы: школа вӧзысьтымы вырйылэ кызьпуос, пужымъёс мерттӥмы. Табере соосты ялан эскеромы. Ми борды итӥськизы шайтангуртъёс но: гуртазы пужымъёс мерттӥзы, соосты кенерен котыртӥзы, пудо медаз лёга шуыса, угось азьвыл татчы мерттэм писпуосты скалъёс быдтӥзы вал.Со сяна, гуртоосмы пӧлын но чылкыт улон сярысь валэктон уж нуиськом, малпамы инкуазез утёнэн герӟаськем пӧртэм ужрадъёс ортчытъяны. Теги: инкуазь удмуртдунне | Улон-вылон |
Виталий Пронин Василий Геннадьевич Вечтомов - юстициысь вылӥ советник, Удмуртиысь Прокуратураысь федерал законъёслэсь быдэсъяськемзэс эскерись управленилэн кивалтӥсез. В. Вечтомов 32 арлэсь ятыр Василий Вечтомов тырше Прокуратура удысын. Татчы со шуак-дуак ӧз лыкты. Уж инты ачиз шедьтӥз егит муртэ. Уго выжыысь выжые Вечтомовъёслэн семьязы герӟаськемын вал Иж заводэн. Огез песятаез 525 «кафтанщикъёс» пӧлы пыриз - тужгес ӟеч ужасьёслы эксэй вакытэ вож дӥсь кузьмаллязы. Озьы школа бере кема ӧз бырйиськы Василий но - заводэ интыяськиз. Татын ар мында ужаса вуттӥз но армие кошкиз. Службазэ ортчыны шедиз воздушно-десантной войскоосы. Кык ар ӵоже десантникъёс ӵемысь пыриськылӥзы милицилэн оперативной ужаз: кинэ ке кырмоно, утчано - таӵе уж В. Вечтомовлы кельшыны кутскиз. Эшшо Василий кӧня ке вожъяськиз эшъёсызлы - кыкез одноклассникъёсыз юридической факультетэ пыризы. Озьы армиысь бертыса, егит мурт нырысь арзэ рабфакын дышетскиз, собере очно амалэн тодон-валан люканы ӧдъяз Удмурт кун университетын. — Дышетскытозям мон следственной романтикае выемын вал. Следовательлэн ужез самой тунсыко потылӥз. Ӵемысь Ижысь милицилэн райотделъёсаз вуылӥ - курсовойлы материал бичаны но кулэ, аслым но утчаськыны кельшылӥз. Нош 5-тӥ курсын практикае келязы Прокуратурае - татын но следствие вань, уката ик секытгес категориен йыружъёсты сэртто-пертчо. Университет бере ужаны ӧтизы но - вераны луонтэм шумпотӥ, конечно, соглаш кариськи, - тодаз вае Василий Геннадьевич. Озьы егит специалист Ижысь Индустриальной ёросын прокурорлэн юрттӥсез луыса ужаны кутскиз. 1985-тӥ арын та район туж бадӟым вал на - Устинов ёросэз бордысьтыз берлогес висъязы. Соин Прокуратураын ужасьёслы шокчыны но маза ӧй вал. Василий Вечтомов тужгес улӥ тубатысен ужаны кутскиз. Собере быдэ вуымтэосын герӟаськем ужпумъёсты оскизы, татын ӟеч кусып тупатыса ужазы милициен валче. Собере оскизы федеральной законъёслэсь быдэсъяськемзэс чаклан удысэз, татын со ёросысь прокурорлэн юрттӥсез но, собере валтӥсь юрттӥсез но луыса ужаз. Нош отӥяз оскымон специалистэз республикаысь Прокуратуралэн аппаратаз ӧтизы. — Таяз радэ ужан удысам бадӟымесь воштӥськонъёс ӧй вал, огъя надзорын прокурор вал, собере инкуазез утёнъя прокурорлэн воштӥсез луыса тырши. Нош 2000-тӥ арын федерал законъёслэсь быдэсъяськемзэс чакланъя отделэн кивалтыны оскизы. Отӥяз та отделын воштӥськонъёс тупазы, управление каризы, ужасьёсмы но йылӥзы - 14 кузя луимы. Татчы ужаны куто вылӥ квалификациен профессионалъёсты гинэ. Котькуд ужасьмы ортчемын ёрос Прокуратуралэн ёзэз пыр, университетысь вуэм егит муртъёслы татын ужаны уг оско, - шуэ Василий Вечтомов. Табере Василий Геннадьевич управлениен 18 ар ӵоже кивалтэ ни. Со дорозь кивалтӥсьёс я 4 ар, я 6 ар чидаллязы. Уго та интыын ужан - со туж бадӟым кыл кутон. Одӥг мурт гинэ уг вутты вань законъёсты чакланы, татын командаен ужаны быгатоно. Тани ар ӵоже калыклэсь вазиськонъёс гинэ 6 сюрслэсь ятыр вуо. Со пӧлын та дыре бадӟым инты басьто уждун тыронэз ӝегатон сярысь вазиськонъёс. Соосты чакласа, Прокуратураын ужасьёс сюрслэсь ятыр пумит луонъёс (протестъёс), сюрсъёсын представлениос дасяло. Трос шараясько кун но муниципал ваньбурез асэстон учыръёс, кивалтон интыын мултэс кузёяськонъёс, ужбергатӥсьёслы пыд пуктонъёс. Быдэстэм ужлэн уката бадӟым емышез - уголовной уж шараяське ке. Кылем арын таӵе учыръёс 200 пала луизы. Оскымон тыршемез понна Василий Вечтомов пусъемын трос данъетъёсын. Та нуналъёсы ватсаськоз эшшо огез - Россиысь Прокуратураысь дано ужась ним. — Ӧз быдэсмы огез малпанэ гинэ - Прокуратураын ужасьёслэсь династизэс радъяны, - пальпотэ Василий Вечтомов. - Пиелы сӥзисько вал аслэсьтым лёгем сюресме азинтыны. Мон сямен ик, со но юристэ дышетскиз, зэм, удысэз технической - иворез радъяны но утьыны мылкыд кариз, программист луиз. Шумпотӥсько, солэн, мынам сямен ик, аслаз яратоно удысэз вань. Уго адями уж дураз лобыса мыныны кулэ. Соку, нунал йылпумъяськытозь, часэн-минутъёсты лыдъяса уз пукы. Мон шудо, аслэсьтым сюресме шедьтӥ шуыса. Елена Скворцова | Югдурез утён |
Виталий Пронин Ижкарын ортчоз велоспортъя первенство, ивортэ шоркарысь администрацилэн пресс-службаез.Ӵошатсконъёс луозы 20-тӥ но 21-тӥ сентябре «Берёзовая роща» культбаза дорын. Удмуртарняе (пятницае) 15 часын кутскоз «Гонка с выбыванием», нош кӧснуналэ 11 часын чакламын ортчытыны «Гонка с общего старта».Ӵошатсконэ пыриськозы 2003-тӥ-2004-тӥ, 2001-тӥ-2002-тӥ, 1999-тӥ-2000-тӥ, 1997-тӥ-1998-тӥ, 1996-тӥ аръёсы вордскем нылъёс но пиос.Туспуктэмез: smchnpp.blogspot.com Теги: велоспорт ошатскон | Спорт |
Виталий Пронин Национальной печатьлэсь нуналзэ далайгес ик, дыр, кылдытыны кулэ ни вал, шуом 1990-тӥ аръёсы. СССР быремен валче лябӟыны кутскизы анай кылын потӥсь журнал-газетъёс но. Но мыным удалтӥз на удмурт газетлэсь ар пала коть бай улэмзэ адӟыны: бадӟым коллективлы уждун дыраз тыриськиз, квартиралы ёрмисьёс ӧй вал. Т. Банникова интервью басьтэ«Удмурт дунне» газетэ вуэмелэсь азьло мон Ижысь 71 номеро школаын историлы но обществознанилы дышетӥ. Огъя стаже 13 ар люкаськыса вуттӥз. Но вуизы 1990-тӥ аръёс. Историез чылкак мукет сямен сётыны косыны ӧдъязы. Азьвыл пиналъёслы вераськом вал: нимаз люкиськыса улон — умой ӧвӧл. Но Совето Союз пырдӥз нимаз республикаослы — табере тае уродэн вераны уг яра. Быдӟым Вормон шоры но учконъёс воштӥськизы. Таин соглаш кариськыны дась луымтэысьтызы, Устинов ёросысь гинэ историлы кӧня ке дышетӥсьёс ужысьтызы кошкизы. Соос пӧлын — мон. Ӵапак со вискын картэлэн анаез, ӟуч кышномурт, шуиз: тон удмурт кылэз тодӥськод ук, мын ветлы удмурт редакцие. Зэмзэ вераса, мынам соку удмурт газетэз киям кутылэме но ӧй вал. Балезино ёросысьтымы Люкын сое ӧм басьтылэ, школаямы дышетӥсьёс ӟуч кылын гинэ вераськылӥзы. Милемлы шуылӥзы: удмурт кылды, пе, Нюртойылозь (гурт сьӧрысьтымы вырйыл) гинэ кулэ луоз. Редакцие кылысь кылэ берыктӥсе кутӥзы. Но нырысетӥ нуналъёсысеныз ик малпаськыны ӧдъяй: та мынам интые ӧвӧл, дыр. Планёркаын выль потэм газет номеръя вераськиз журналист Фёдор Никитин. Сыӵе вольыт! Мон уката кышкатски: мон озьы вераськыны ноку уг дышы. Сюлмаськемме верай кылысь кылэ берыктонъя отделэн кивалтӥсьлы Михаил Абрамовлы. Со визьмаз: ӝытъёсы удмурт сямен шара лыдӟиськылы. Пуки, лыдӟиськи. Собере пичи-пичи иворъёсты ӟучысь удмуртэ берыктылы — ӧй, кыӵе гырылӥз соосты Михаил Иванович ик. Кивалтӥсьёс та сярысь уг но тодо вал, дыр. Угось одӥг пол редакторлэн воштӥсез Аркадий Кузнецов дораз ӧтиз но шуиз: Татьяна Михайловна, ужды калленэн пӧрме ни, юнматон понна корректоре кӧнялы ке выжтылом на. Али но возьыт ачим понна, удмурт кылын вераськемелэсь возьдаськи шуыса. Нина Макарова машинисткаен ужысь бертӥськом, куспамы удмурт сямен вераськиськом. Со вискын олокытысь дышетэм пиналъёсы 2 кузя пыризы. Удмуртэн вераськемме кылозы шуыса, туж ӝог ӟуче выжи... «Удмурт дунне» монэ удмурт кариз, асме шедьтыны юрттӥз. Бератаз ини удмурт движение но пыриськыны кутски — Людмила Христолюбоваен, Леонид Фёдоровен но удмуртлыкез утён понна сюлмаськись мукет азьветлӥсьёсын ветлӥ школа-садикъёстӥ, пӧртэм предприятиостӥ, удмурт кылэз утён сярысь вераськыса. Мадьылӥм, кин со Кузебай Герд — солэн нимыз со вакытэ гинэ шарае потыны кутскиз вал, кытын быремзэ тодӥсь ӧй вал на. Табере мон чылк-чылк удмурт! Шумпотонъёсме но, малпанъёсме но анай кылыным верасько. Городысь транспортын но данъяськыса возьматӥсько: мон — удмурт, анай кылме тодӥсько. Та понна уката бадӟым тау «Удмурт дуннелы»! Татьяна Банникова | Иворъёс |
Виталий Пронин Та удмурт культурая центр Трокай Борисовлэсь нимзэ нуллоз, малы ке шуоно ӵапак татысь школаез йылпумъямын Трокай агай.Ёросысь культурая, туризмъя но калык кусыпъёсъя управление конкурс ялӥз. Кин та центрлы тужгес чебер ним малпалоз - солы зарезь дуре путёвка сётозы.Алнаш музейысь наукая ужась Наталья Королёва верамъя, удмурт культурая центр Трокай Борисовлэсь нимзэ нуллоз, малы ке шуоно ӵапак татысь школаез йылпумъямын Трокай агай.- Центр интыяськоз азьвыл школалэн юртаз. Татын паймымон чебер инкуазь. Удмурт корка сяна, пуктозы мунчо, кенос. Татын ортчылозы удмурт сиён-юонъёслы сӥзем мастер-классъёс. Удмурт коркан ик луозы музей висъетъёс. Дано югдытӥсенымы Трокай Борисовен сяна, татын тодматскыны луоз Кучыран школаез йылпумъям тодмо удмурт адямиосын, кылсярысь, Борис Саушкинэн. Борис Ефремович Удмурт радиоын нырысетӥез режиссёр, республикаысьтымы культурая министрлэн воштӥсез, Удмурт театрлэн директорез вал. Озьы ик тунсыко материал луоз Удмуртиысь дано артистка Анна Колесникова сярысь. Со Удмурт театрын ужаз 1933-тӥ арысен, - шуэ Наталья Королёва.Удмурт культурая центрлы ним малпанъя конкурс кыстӥськоз 1-тӥ куартолэзёзь. Ӵектонъёсынызы жингыръясьёс вань ини. Вожвылъяськонын валтӥсь курон - ним удмурт шӧмо мед луоз, куинь кыллэсь кузь луыны кулэ ӧвӧл.Галина Савина Туспуктӥз А. Горбунов Теги: удмурткультура | Улон-вылон |
Виталий Пронин Кылем арын Удмуртиысь школаосы 37 выль автобусъёс вуизы, соос пӧлысь 17-ез — ар йылпумъяськыку. 2-ез Алнаш ёросэ кошкизы. Озьы выль автобусэ пуксёзы Туймыйыл школаысь пиналъёс. Алнаш ёросысь Туймыйыл школае выль автобус вуиз.Туспуктӥз Максим ЕгоровНылпиослы чаклам автобусъёсты 10 арлы 1 пол воштоно. Туймыйылысь школалы Выль ар азьын кузьым лэсьтӥзы. — Выль автобусэз ми вуоно арын гинэ возьмаськом вал. Туж шумпотӥськом выль транспортлы, — шуэ школалэн директорез Татьяна Денисова. Нялтас вераса, Туймыйыл палъёсын 1990-тӥ аръёсы ик нылпиосты дышетскыны нуллон сярысь сюлмаськылӥз «Прогресс» хозяйство — со понна колхозысь автобус висъяллязы. Гуртын капчи ӧвӧл школа автобуслы водитель шедьтыны. Солы туж бадӟым куронъёс пуктӥсько. Кылсярысь, водительлэн нылпиосты нуллон стажез 3 ар мед луоз. Кытысь сыӵе муртэ шедьтод? Сыӵе сюлмаськонэн 15 ар талэсь азьло школалэн директорез Татьяна Денисова вазиськиз гуртысь «Прогресс» хозяйстволэн тӧроезлы Виктор Лебедевлы. Озьы колхоз автобусэн ужась водитель 2 транспортэн ворттылӥз. Со сяна но «Прогресс» туж юрттӥськиз. Школа автобусэз возьыны шуныт гаражзэ дунтэк висъяз. Соин ик транспортэн сюлмаськонъёс уг луо: автобус ӵукна сюрес вылэ потыны уг курадӟы, нылпиос шуныт интыосы пуксё, гаражын ик машинаез тупатъяны-учкыны луонлыкъёс вань. Водительлэн Пётр Петровлэн руль бергатон стажез 28 ар. Котькуд ӵукна со 7 часын гараже вуэ, автобуссэ заводе. Нуналаз Пётр Владимирович 78 иськем ортче. Нырысь кошке Удмурт Вишур гуртэ, татын сое 12 нылпи возьма ни. 2-тӥ рейсэн потэ Шубино но Сям-Какся гуртъёсы — эшшо 13 пиналэз школае вуттэ. Котькуд рейсын луыны кулэ нылпиосты чакласьёс. Та ласянь но сюлмаськонъёс уг кылдо, угось пиналъёсын ӵош Шубиноысь но Вишурысь дышетӥсьёс автобусэн ик школае лыкто. — Кема изись нылпиосмы ӧвӧл. Соос дисциплинаез туж чаклало, дыраз вуо. Одӥг вадес нылпиосты ӧй нуллы вал, мукет водитель ужаз. Соку валай: ма, мӧзмисько ук та пиналъёслэсь! — пальпотэ Пётр Петров. Урокъёс бырыса, нылпиос нош ик вордскем гуртъёсазы ширто. Зор-котэн ветлонэз, лымы коланэз соос табере уг тодо ни. Кылем арын Алнаш ёрослэн йырыз Алексей Семенов ӵектэмъя районын кылдытӥзы Муниципал учреждениослы котыр ласянь юрттонъя центр. Табере транспортэн, водительёсын герӟаськем юанъёсты татын сэртто-пертчо. — Али тросаз школаосын директор луо кышномуртъёс. Ми вылысь со быдӟа ужез басьтӥзы, техосмотрез ортчон, дунтэмгес бензин утчан понна сюлмаськоно ӧвӧл ни, — шумпотэмзэ вера директор Татьяна Семёновна. Школа автобусъёс республикаямы вуо «Дышетон» нацпроектъя федерал бюджет чотын. Таяз арын ог 30 выль транспорт висъяськоз. Елена Скворцова | Иворъёс |
Виталий Пронин Алнаш Ёрослэн данэз - воргорон киын Таӵе нимын туспуктэмъёслы сӥзем вожвылъяськон ялэмын.Ужрадэз радъяны юртто «Удмурт Кенеш» но «Удмурт нылкышно кенеш» огазеяськонъёслэн ёросысь ёзъёссы. Сӥземын со Алнаш черкогуртлэн 265 ар тырмонэзлы. Вожвылъяськонэ пыриськыны быгато вань мылкыд карисьёс. Туспуктэмъёс вылын (А4 формат) воргоронъёс (оген яке трос кузя) луыны кулэ. Ужъёсты вайыны кулэ 3-тӥ июнёзь ёрос администрацилэн 4-тӥ кабинетаз Валентина Ивановалы. Пусъёно авторлэсь нимзэ, арессэ но улон интызэ. Бӧрысь соосты адӟыны луоз культурая но искусствоосъя центрысь, 10-тӥ июне вормисьёсты шараялозы.Сарапул «Зоринча» али но ворекъя Бадӟым классъёсын дышетскисьёс понна «Зоринча» шудон ортчиз.Ёросысь пиналъёс люкаськизы Уральское черкогуртэ. Татысь школа нуллэ Совето Союзлэн Героезлэсь, Быдӟым оже пыриськем муртлэсь Павел Субботинлэсь нимзэ. Пиналъёс азьын вераськизы ёросысь но муниципал кылдытэтысь кивалтӥсьёс, куное ӧтемын вал шаерысьтымы МВД-ысь ветеран огазеяськонэн кивалтӥсь Герман Санников но мукетъёсыз.110 пиналъёс 10 пӧртэм шуг-секытъёс пыр ортчизы: граната зћръязы, бызьылӥзы, автоматэз сэрттӥзы-бичазы, историез тодэмзэс возьматӥзы. Вормисе потӥзы Уральское школаысь нылпиос. Та нуналъёсы Иж котырысь «Ёлочка» нылпи лагерьын ортче шаерысьтымы пиналъёслэн «Зоринча» шудонзы. Ёрослэсь данзэ отын утьыны шуд усиз Уральскоеысь нылпиослы.Иж Быдэс Россиен ӵош Ижысь Эшъяськон монумент доры 27-тӥ мае студентъёс люкаськозы.16 часын отын митинг ортчоз. Со сӥземын студентъёслэн отрядъёссылэн ужзэс мытонзылы, командиръёслы путёвкаос сётозы. Гужем ужаны мылкыд каризы 1 сюрс 700 пала егитъёс, соос 82 пӧртэм отрядъёсын тыршозы. Шаерамы лэсьтӥськонын но гурт удысын, нылпи лагерьёсын ужам сяна, вуылозы на Краснодарысь «Дельфин.RU», Пермь улосысь «Парма», Омскысь «Омск 300» отрядъёсы, Россиысь «Орлёнок» нылпи центре, Чувашиысь дышетонъя «Созвездие» отрядэ, нош «Монолит» отряд пыриськоз Челябинск улосысь Озёрск городын «Мирный атом» пуктӥськонэ. 60 мурт Кам шур вамен выж лэсьтоз.Кез 955 книга 27-тӥ мае - Библиотекаын ужасьлэн нуналэз.Солы сӥзьыса, ӵапак та нуналэ ёросын «Устоез библиотекарь» вожвылъяськон ортчоз. Соос понна 4 конкурс чакламын, лыдэ басьтозы книга-газетъёсын но калыкен ужаны быгатэмзэс.Та вакытэ ёросысь библиотекаосын 87 сюрс книгаос возисько. Ёрос юрттэмъя гожтӥськыны луэ ёросын но шаерын печатласькись газет-журналъёслы. Туэ ар понна Культурая но туризмъя министерство Кез ёрослы 110 сюрс 500 манет висъяз, со коньдонэн 955 книга басьтэмын. Лыдӟисьёс но библиотекаосты узырмыто. 2015-тӥ арын соос 320 книга кузьмазы, туэ ар куспын - 137.Ува Бадӟым сюлмаськон Та арня шорын ёросысь 11-тӥ классэз йылпумъясь 170 пиналъёслы гырлы берпуметӥзэ шуккиськиз.Талы сӥзьыса, школаосын 9 часын ужрадъёс ортчизы, нош 12 часын соос люкаськизы ёросысь культурая «Юность» юртэ. Егитъёслэн 27-тӥ майысен огъя кун экзаменъёссы кутскозы. 112 пинал обществознаниез бырйиз, физикаез - 69 пинал, биологиез - 49, историез - 46 мурт, литератураез 20 мурт гинэ бырйиз, англи кылэз - 12 мурт, информатикаез - 11. Кинлы кызьы удалтоз, соиз тодмо луоз ини, толэзь ортчыса.Вавож Бакчаын сылэ сульдэр Удмурт культуралэн нуналъёсызлы сӥзьыса, Вавожысь клубын нырысьсэ ужрад ортчиз быдэсак удмурт кылын.Апрель толэзе тросэз бакчаосазы бугыръяськыны кутско бере, соин ик ужрадэз бакча ужен герӟаны малпамын вал. «Бакчаын сылэ сульдэр, учкыны эн кыльы бер» нимаськись ужрадын кузёос вал бакча сульдэръёс. Та ролез быгатыса шудӥзы Лариса Кутергина но Сергей Матвеев. Ужрадэ лыктэмъёслы капчи мылкыд кузьмазы ёросысь фольклор коллективъёс но нылпи садын тыршисьёс, ёрос культурая юртысь арганчиос калыкез эктытӥзы но. Жаль, шулдыр концертэз учкисьёс ӧжытгес вал. Можга Сусо но согы Татысь кошкем но уг поты, сокем шулдыр но чебер, шуо Можга ёросысь Александрово шор ёзо школаысь музее вуылӥсьёс.Музей туэ 1-тӥ оштолэзе гинэ усьтӥськиз, но кӧня адями пыраз ини, кӧня шуныт кылъёс верамын но гожтэмын тетраде! Музейёслэн калыккуспо нуналзылы сӥзьыса, «Музейлы - кузьым» ужрад ортчиз. 9-тӥ но 10-тӥ классъёсын дышетскисьёс удмурт юртъерлэсь макетсэ дасязы. Нош Александрово гуртын улӥсь З. Николаева кузьмаз вашкала арбериоссэ: 5 сусо (куиськон челнок), кут гозы пунон, согы (етӥн яке пыш сынан арбери, щётка выллем), аръян шуккон боды, озьы ик пышлэсь (конопля) черсэм быдэс пунэт шорт, етӥн куж. Табере музейын 80-лэсь трос арбериос ини.Дасяз Валентина Емельянова Теги: ёросъёс | Улон-вылон |
Виталий Пронин Ижысь лымы гурезьёс.Иж город тырмемын кырсь лымы гурезьёсын. Соос котькытын - машинаен, пыдын ветлон сюресъёс дурын, школаос, нылпи садъёс котырын...Иж город администрацилэн сайтаз нуналлы быдэ иворто, кӧня лымы поттэмын сутка ӵоже. Лыдпусъёс - кӧня ке сюрс тоннаосын. Урамъёсын, азбаръёсын огдыре 100 пала техника гужгетэ. Но толбыт люкаса возем лымыез табере озьы гинэ уд потты, шӧдске. Алигес Иже вуылӥз тодмо блогер Илья Варламов, шоркармес со одӥг бадӟым лымы люкен ӵошатӥз. Городлэн йырыз Юрий Тюрин со пумитэ вератэк ӧз чида: со блогер Африкаысь вуиз шат, уг тоды-а, толбыт лымы усе шуыса? Ойдолэ, пе, бюджетысь вань коньдонэз кисьтом лымы поттонэ. Сотэк но городысь сюресъёсты возёнлы ар ӵоже шорлыдын ог 530 миллион манет кошке.Но шоркар администрация пала та учыре Ижын улӥсьёслэн дурбасьтэмзы чик уг поты. Элькун кивалтэтэз но лымы букосъёсын югдур туж шугъяськытэ. Угось ӝоген лымы гурезьёс шунаны кутскозы. Тудву улэ ум кыле-а? Эшшо ке сюресъёс выльысь гопчиськозы-пильылӥськозы. Соку мар?Шӧкыч уром Туспуктӥз А Горбунов | Иворъёс |
Виталий Пронин Кун Думаысь Лулчеберетъя комитетлэн тӧроез, тодмо кинорежиссёр, сценарист но Россиысь калык артист Станислав Говорухин пумиськон ортчытӥз УдГУ-лэн библиотекаяз. Станислав Говорухин люкаськемъёслы Россиысь кинематограф удысысь югдур но аслаз ужъёсыз сярысь вераз. Кинолэн ӵуказе нуналэзлы юн оскемзэ пусйиз.Ужрадэ пыриськизы муниципал кылдытэтъёслэн йыръёссы, культура удысын ужасьёс.Станислав Говорухин люкаськемъёслы Россиысь кинематограф удысысь югдур но аслаз ужъёсыз сярысь вераз. Кинолэн ӵуказе нуналэзлы юн оскемзэ пусйиз.Люкаськемъёс солэсь юазы Михаил Калашников сярысь чеберлыко кино лэсьтон пумысен.- Кинолэн инъетэз - драматургия, ӟечлыко литература, - шуиз со. - Умой произведение кылдӥз ке, кинофильм но луоз. Мед луозы талант но мылкыд гинэ, туала вакыт телефонэ но ӟечлыко кино снимать каро ни, со понна трос коньдон кулэ ӧвӧл.Вераськон мынӥз лулчеберетэз азинтон пумысен но. Удмуртилэн Тӧроезлэсь ужзэ быдэсъясь Александр Бречалов верамъя, шаерамы вуоно арын 34 миллион манет висъямын луоз гуртъёсысь культура юртъёсты тупатъянлы, 8 миллион - муниципал театръёслы юрттыны. Со сяна, республикамы пыриське ёросъёсысь кинотеатръёсты выльдонъя кун программае. Со улсын, кылсярысь, матысь аръёсы Вотка городысь, Ува но Можга ёросъёсысь кинозалъёсты усьтозы но тупатъялозы.Сергей Захаров Туспуктӥз П. Шрамковский | Улон-вылон |
Виталий Пронин Со сӥземын Удмуртилэн кунлык басьтэмез дырысен 95 ар тырмонлы но удмурт классиклы М. Петровлы 110 ар тырмонлы.Писательлэн М. Петровлэн «Вуж Мултан» романэз сярысь нокинлы но веранэз ӧвӧл, дыр. Мадьяр тодосчи Петер Домокош романэз ӵошатӥз удмурт калыклэн энциклопедиеныз. Удмурт театр «Мултан уж» борды нырысьсэ уг басьтӥськы ини, туэ со куатетӥез постановка луоз. Нырысьсэ М. Петровлэн пьесаезъя «Зӥбет зурка» нимын спектакль пуктэмын вал 1936-тӥ арын (режиссёрез Г. Брауэр). 1939-тӥ арын пьесаез «Вуж Мултан» нимын дасязы режиссёръёс К. Ложкин но А. Саратов (М. Федосимов режиссёр кивалтэм улсын). Куинетӥ премьера вал 1945-тӥ арын. Соку спектакль вуылӥз Нижний Новгородын ортчем национальной театръёслэн смотразы. 1950-тӥ аръёслэн кутсконазы М. Петров пьесазэ выльдэ. Учкись доры со вуиз 1959-тӥ арын, М. Петров улонысь кошкем бере. Сое пуктӥз егит режиссёр М. Покчи-Петров. Витетӥзэ Удмурт театр берытске та постановка борды 1976-тӥ арын. «Вуж Мултан» романъя дасям спектаклез пуктӥз режиссёр Александр Блинов. Туэ, 40 ар пала ортчыса, А. Блинов нош ик басьтӥськиз та произведение борды. 6-тӥез "Мултан уж"Выль спектакльын 50 геройёс, соин ик куд-ог артистъёс кӧня ке рольёсты шудозы. Режиссёр Александр Блинов Удмурт театрысь вань артистъёслэсь луонлыкъёссэс ӟеч уг тоды вал бере, «Мултан уж» борды кутскон азяз ӵем вуылӥз дорамы, учкылӥз постановкаосты. Туннэ нуналлы артистъёс но режиссёр валче туж тунсыко ужало. Котькуд рольысь, сценаысь ӵош шедьтыны тыршо зарни эсэпсэ, чаклало, кенешо, кызьы луоз устогес, чебергес. Александр Блинов верамъя, бадӟым произведениез сцена вылэ поттон - огдыре тунсыко но туж секыт уж.- Вылез постановка - со мукет жанр, - вера Александр Андреевич. - Азьвылэз тупа вал детективлы, нош таяз учкись адӟоз калык драмаез. 40 ар талэсь азьло мон романэз инсценировать кари, али быдэсак воштӥсько текстэз, сценалэн кылызлы матын мед луоз шуыса, лэсьтӥсько ӵыжак-выль пьеса. Выляз ужам тросгес драматургиез, трос калыкен сценаос уно. Кылдӥзы выль сценаос, выль геройёс, суд но татын музон сямен мыноз. Но пуштросэз но хронологиез тӥямын уз луэ. Малы берытски та тема борды? Мольер ас вакытаз шуиз вал: «Театр - со кафедра, кытысен верано шугъяськытӥсь ужпумъёс сярысь». Соин ик мон выльысь басьтӥськи Мултан уж борды, малы ке шуоно калык пӧлын улэ нацизмлэн через, со туж кышкыт. Асьмеос, Украина шоры учкыса, адӟиськом, маин со берытскыны быгатэ. Та спектакльлэн валтӥсь ужпумез: историын луэм учыр вылын возьматыны, макем кышкыт луэ мукет выжыысь калыкез ултӥян. Пьеса кулэ бадӟымъёслы но, егитъёслы но, пеймыт яке югыт мед луоз калыкмылэн ортчем сюресэз, адямиос тодыны кулэ историзэс. Шӧдыны но дунъяны калыкъёслэсь эшъяськонзэс. Та спектакль - кышкыт Мултан уж сярысь верась одӥг шапык гинэ, но со асьмелы маде калыкъёслэн кусыпъёссы, пӧртэм выжыысь адямиослэн секыт югдуре валче кариськыны быгатэмзы сярысь.Режиссёр верамъя, спектакль мыноз кык кылын. Удмурт геройёс вераськозы удмурт сямен, ӟучъёсыз - ӟуч сямен. Со озьы ик луыны кулэ, котькуд калык ас кылыныз вераське ук. Валантэм луысал, удмуртъёсты утись В. Короленко но А. Кони спектакльын удмурт сямен вераськысалзы ке.Наталия Панфилова, Удмурт театрысь литература ёзэн кивалтӥсь Теги: театр Удмурттеатр | Лулчеберет |
Виталий Пронин Москвалэсь кыдёкын ик ӧвӧл интыяськем Красногорск карын ортче куасэн бызьылонъя ӵошатскон. Та нуналъёсы пиосмуртъёс пӧлын ортчем марафонын вормисе потӥз Удмурт шаерысь спортсмен Константин Главатских. 50 иськемез со 1 час 59 минут но 6 секунд куспын ортчиз. Кӧнялы ке гинэ бергес кылизы Татарстанысь Андрей Ларьков но Коми шаерысь Антон Зюзев. К. Главатских сяна, дас кужмоосыз пӧлы пыризы Удмуртиысь мукет спортсменъёс но: Николай Хохряков (ньылетӥ инты) но Александр Уткин (куатетӥ инты). Нылкышно спортсменъёс таяз радэ сокем зол ӧз висъяське. Республикаысьтымы Екатерина Воронцова 18-тӥез луиз.Наталья Седова Туспуктэм: Timonin Alexandr, skisport.ru Теги: КонстантинГлаватских куасэнбызьылон | Спорт |
Виталий Пронин Удмрт шаерын ӟеч быдэсъясько химия ож тӥрлыкез быдтонъя калыккуспо Конвенцилэн куронъёсыз. Огъя странамыя верано ке, та дырлы быдтэмын ни 31 сюрс тонна пала химия сурет. Россиын химия ож тӥрлык утиське сизьым объектъёсын: та дырлы котькудӥз бордын ӝутэмын ни кышкыт суретэз быдтонъя нимысьтыз комплексъёс. Камбаркаын та уж йылпумъямын ни. Таӵе уж мытэмын Кизнер каргуртын но. Химия ож тӥрлыкез быдтонъя комплекслэн нырысетӥ люкетэз усьтӥськоз туэ 19-тӥ декабре. Озьыен, кышкыт суретэз быдтон паськыт мытӥськоз Кизнерын но. Та ужрадэ вуозы нимо-дано куноос, министерствоослэн но ведомтсвоослэн кивалтӥсьёссы.Елена Никитина Туспуктэм: newsland.com Теги: Кизнер ожтрлык | Иворъёс |
Виталий Пронин Россиысь Дышетонъя но наукая министерство диссертациосъя советъёслэсь рейтингзэ поттӥз.Cписоке пыртэмын диссертациосъя 100 совет, кытын 2009-тӥ - 2011-тӥ аръёсы тужгес но трос диссертациос утемын вал. Асьме Удмурт кун университет куинетӥ интые потӥз. УдГУ-ын «Экономика и управление народным хозяйством» тодос специальностья одӥг гинэ диссертациосъя совет вань. Кык ар куспын отын 132 уж утемын вал, соос пӧлын — 121 кандидат диссертация, 11 доктор уж.Сыӵе ик специальностья 151 адями степень басьтӥз Санкт-Петербургысь экономикая но финансъёсъя кун университетын. Нош нырысетӥ интые потӥз Бакулев нимо сюлэм-лулсэр хирургияя центр - отын 181 адями тодосъя степень басьтӥзы. Теги: Удмурткунуниверситет | Иворъёс |
Виталий Пронин Н. КондратьеваУдмурт кылосбур факультетлэн деканэз воштӥськиз. 10-тӥ толшорысен факультетэн кивалтэ Наталья Владимировна Кондратьева, кылосбур тодосъя доктор. Теги: удмурткылосбурфакультет | Иворъёс |
Виталий Пронин Можга ёросысь пазялъёс быдэс гуртэнызы спортэн эшъясько, шуыны луоз. Туэ гужем муниципал кылдытэтсы улосъёс куспын «Гуртэ мынам» конкурсын вормисьёс пӧлы шедиз. Можга ёросысь Пазялысь Кокаревъёслэн семьязы котькудаз сямен Гурт шудонъёсы пыриське, вормонъёс басьтэ.Спортэн выро быдэс гуртэнызы Пазял поселениысь калыклэн улон-вылонэз, гуртлэн туннэ но ӵуказе нуналыз сярысь 2016-тӥ арысен мылысь-кыдысь сюлмаське удмурт нылкышно Надежда Кокарева. Адӟем карымон кышномурт гуртооссэ таза улон борды кыскыны тырше. Та ӟеч ужлэн емышез син азьын ини. Клубын ужакуз, Надежда Семёновна бордаз уно егитъёсты кыскыны быгатылӥз - пыриськылӥзы спортъя, туризмъя, лулчеберетэн герӟаськем «Юр-яр», «Ворекъян» но мукет элькун фестивальёсы. Гуртоосты таза улонэн эшъяськытон мылкыдзэ азинтӥз поселениен кивалтыны кутскемез бере но. - Одӥгаз гурт кенешамы хоккеен шудонъя коробка пуктоно шуыса вераським, - вера Н. Кокарева. - Колхозмы юрттыны соглаш луиз: коробка но ӝутӥз, тӥрлык но басьтӥз. Табере дорамы ёросысьтымы 6 гуртъёсысь гуртъёсысь командаос ӵошатскыны вуыло, нимысьтыз турнирмы но вань. Колхозъёс вормись командаослы хоккеен шудон тӥрлык басьтыны сертификат кузьмало. Таза улонэн мылысь-кыдысь эшъясько арлыдоос но. Соос скандинав амалэн ветло. Гуртын ветеранъёс пӧлын спартакиада ортчылэ. Котькуд ар май толэзе пазялъёс велосипедъёс вылэ пуксё но Ӵужъем гуртозь ворттыло. Спорт шудонъёс ортчылыны кутскизы нылпи садэ ветлӥсь пичиос пӧлын но. - Поселенилэсь медальёс пиналъёслы сётӥськом ке, кыӵе шумпото, синъёссы кыӵе ӝуало, - вера Н. Кокарева. Таза улон борды Пазялын дышетскисьёс но кыстӥсько. Соосты туризмен тодматэ дышетӥсьсы Михаил Курбатов. Пиналъёс Вало шурлы матын уло бере, гужем куспын катамаранъёсын трос пол уялляло, вуыло Лымшор Урал гурезьёсы, пыриськыло ёрос турслётъёсы. Шуыны луоз: поселениын уло «Пазял кужым сётэ!» кылъёс улсын. Туризмен герӟаськем удысэз гуртоослэн азьланяз но азинтыны бадӟым мылкыдзы. Матысь дыре ёроскуспо «Дӥсьтӥсьёслэн вожвылъяськонзы» ужрад ортчытыны чаклало. Отын командаос пӧртэм шуг-секытъёс пыр ортчозы: шур вамен выжозы, дэриетӥ потозы но мукет. Пазялъёслэн гурт улонзэс азинтон пумысен бадӟым малпанъёссы. - «Гуртэ мынам» конкурсын вормисьёслы сӥзизы коньдон, - азинтэ веранзэ Н. Кокарева. - Милям туж потэ хоккеен шудонъя коробкаямы резина вӧлдэммы. Отын ульча баскетболэн, волейболэн шудыны мед луоз шуыса. Собере гуртоослы мугорзэс кыдатон инты но кулэ - отын тренажёръёс, шутэтскон сэрег мед луысалзы. Анай-атайзы сьӧры кыстӥсько нылпиос но Надежда Кокарева спортэн вырыны школа дырысеныз кутскиз. Пичи Пурга ёросысь Учаын дышетскыкуз, уг кельтылы вал пыдын но, куасэн но бызьылонъя ӵошатсконъёсты, шудылӥз баскетболэн. Пазялэ быземез бере но яратоно ужзэ ӧз кушты. Можга ёрос команда понна лаптаен шудӥз, ыбылӥське, уя, ас вакытаз гира но ӝутъяз. Надежда Семёновналэн Вячеслав Васильевич кузпалыз но спортэн эшъяське - куасэн бызьылэ, сьӧразы кыстӥсько 3 нылпиоссы. Семьяенызы Кокаревъёс Гурт шудонъёсы пыриськыло, трос вормонъёс утыло. Кылем арын семьяос куспын ортчем элькун ӵошатсконъёсын тужгес кужмоосыз луизы. Быдэс семьяенызы ГТО-лэсь куронъёссэ зарни пуслы быдэстӥзы. Эвелина, Валентина, Ульяна нылъёссылы атайзы доразы спортэн вырон нимысьтыз сэрег пуктӥз, нылашъёс отысь уг кошкыло, гимнастикаен выро, шпагатэ пуксё, ки вылазы ветло. Ваньзы нылъёс пыдын, куасэн бызьыло, уяло, конькиен нискылало, шашкиен, дартсэн шудо. Мугорзэс кыдатэм сяна, нылъёс ӟеч дышетско но, Эвелина фортепианоен шудэ, Валентина суредаське, Ульяна туэ гинэ школае мыноз ай. Котькытын адӟем карымон луэмзы понна бадӟымез нылзы «Артек» лагерьын шутэтскиз, нош Валентина Москваысь Кремль ёлкае вуылӥз. Ангелина Снигирёва Туспуктӥз Ольга Самигулова[gallery ids="31821,31820,31818"] | Иворъёс |